
JANNAT KI MOJOODGI KA SABOOT 


Bismillahirrahmanirraheem 

Shuru Allah ka Naam le kar jo bada Meharbaan aur nihayat Raham wala hai. 


RAMAZAAN MEIN JANNAT K DARWAAZEY KHOOL DIYE JAATE HAI 

Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Jab ramazaan aata hai to jannat k darwaazey khool 
diye jaate hai aur jahannam k darwaazey band kar diye jaate hai aur shayateen 
zanjeero mein jakad diye jaate hai". (Sahih Muslim Kitabus Siyaam) 


QABAR MEIN JANNATI AADMI KO JANNAT MEIN USKA THIKAANA DIKHAYA 
JATA HAI 

Hazrat Abdullah bin Umar Razi Allahu Anhu kehte hai Rasool Allah Sallallahu Alaihi 
Wa Sallam ne farmaya "Jab turn mein se koi aadmi faut hota hai to use subah wa 
shaam uska thikaana dikhaya jata hai agar jannati hai to jannat mein (uska 
thikaana dikhaya jata hai) agar jahannami hai to jahannam mein (uska thikaana 
dikhaya jata hai)". (Sahih Bukhari Kitabul Bad ul Khalk) 


NABI E AKRAM SALLALLAHU ALAIHI WA SALLAM NE JANNAT MEIN HAZRAT 
UMAR RAZI ALLAHU ANHU KA THIKAANA DEKHA HAI 

Hazrat Abu Hurairah Razi Allahu Anhu kehte hai hum Nabi E Akram Sallallahu 
Alaihi Wa Sallam ki khidmat mein hazir they Aap Sallallahu Alaihi Wa Sallam ne 
irshad farmaya "Mein soo raha tha k mene apne Aapko jannat mein paaya mene 
ek mehal k andar kooney mein ek aurat ko wuzu karte dekha to pucha ye mehal 


kiska hai?" unhoney kaha "Umar bin Khattab Razi Allahu Anhu ka, mujhe Umar 
Razi Allahu Anhu ki gairat ka khayaal aaya to mein peeth pher kar chala aaya" 
Hazrat Umar Razi Allahu Anhu (ye sun kar) money lagey arz kiya "Ya Rasool Allah 
Sallallahu Alaihi Wa Sallam kya mein aap par gairat karunga?". (Sahih Bukhari 
Kitabul Bad ul Khalk) 


JANNAT K NAAM 

JANNAT KA EK NAAM "DAARUS SALAAM" (SALAMATI WALA GHAR) HAI 

"Aur Allah ta'ala tumhey daarus salaam ki taraf dawat de raha hai (hidayat usi k 
ikhtiyaar mein hai lihaza) jise wo chahta hai seedha raasta dikha deta hai". (Surah 
Younus Surah no. 10 Ayat no. 25) 


JANNAT KA DOOSRA NAAM "DAARUL MUTTAQEEN" (MUTTAQI LOOGO KA 
GHAR) HAI 

"Jab muttaqi loogo se pucha jata hai k tumhare rabb ki taraf se kya nazil kiya gaya 
hai, to wo kehte hai "Behtareen cheez utri hai" aese naik loogo k liye is duniya 
mein bhi bhalayi hai aur aakhirat ka ghar to unke liye bahut hi accha kya hi accha 
hai muttaqi loogo ka ghar (daarul muttaqeen) daaimi qayaam ki jannatey jinme 
wo dakhil honge un qayaam-gaaho k nichey nehrey beh rahi hongi waha har baat 
unki khawahish k mutabiq hogi muttaqi loogo ko Allah ta'ala aesa hi badla dete 
hai". (Surah Nahal Surah no. 16 Ayat no. 30-31) 


JANNAT KA TEESRA NAAM "DAARUL QARAAR" (QARAAR Kl JAGAH) HAI 


"Ae meri qaum k loogo! ye dunya ki zindagi to bas chand roozah hai qaraar ki 
jagah to aakhirat hi hai". (Surah Momin Surah no. 40 Ayat no. 39) 


JANNAT KA CHOOTHA NAAM "MUQAAM E AMAAN" (AMAN KI JAGAH) HAI 

"Beshak muttaqi loog aman ki jagarh mein hongey baago aur chashmo mein 
rahengey". (Surah Dukhan Surah no. 44 Ayat no. 51-52) 

JANNAT KO "DAARUL AAKHIRAH" (AAKHIRAT KA GHAR) BHI KAHA JATA HAI 

"Aakhirat ka ghar hi behtar hai un loogo k liye jinhone taqwa ikhtiyaar kiya, kya 
turn loog aqal se kaam nahi lete". (Surah Yousuf Surah no. 12 Ayat no. 109) 


JANNAT KO "JANNAATUN NA'EEM" (NAIMAT BHARI JANNATEY) BHI KAHA 
GAYA HAI 

"Aur aagey wale to aagey wale hi hai wahi to muqarrab loog hai naimat bhari 
jannato mein rahenge". (Surah Waqiyah Surah no. 56 Ayat no. 10-12) 


JANNAT KO "JANNAATUN ADN" (SADA-BAHAAR JANNATEY) BHI KAHA GAYA 
HAI 

"Ahle Emaan k liye sada-bahaar jannatey hai jinke nichey nehrey beh rahi hogi 
waha sooney k kangan pehnaaye jayenge aur sabz rang k bareek raisham aur atlas 
wa daiba k kapdey pehnayenge aur unchi musnado par takiye laga kar baithengey 
behtareen ajr aur aala darja ki qayaam ki jagah hogi". (Surah Kahaf Surah no. 18 
Ayat no. 31) 



JANNAT QURAN MAJEED KI ROSHNI MEIN 


EMAAN LAANEY K BAAD NAIK AMAL KARNE WALE LOOG JANNAT MEIN 
JAYENGEY 

JANNAT K PHAL NAAM WA SHAKAL MEIN DUNYA K PHALO SE MILTE JULTE 
HONGEY 

JANNAT KI AURATEY ZAHIRI AALAISHO (MASALAN HAIZ WA NIFAAS 
WAGAIRAH) AUR BAATINI AALAISHO (MASALAN GUSSA, GEEBAT AUR HASAD 
WAGAIRAH) SE PAAK HOG I 

JANNAT KI ZINDAGI LA-ZAWAL HOGI 


"(Ae Muhammad Sallallahu Alaihi Wa Sallam!) khushkhabri de do un loogo ko jo 
emaan laye aur naik amal kiye k unke liye aese baag hai jiske nichey nehrey behti 
hongi un baago k phal dunya k phalo se milte julte honge jab koi phal uney 
khaaney k liye diya jayega to wo kahengey k aese hi phal is se pehle humey 
(dunya mein) diye gaye they unke liye waha pakeezah beewiya hongi aur wo 
usmey hamesha rahengey". (Surah Baqarah Surah no. 2 Ayat no. 25) 


AHLE JANNAT QAYAMAT K ROOZ HAR TARAH KI ZILLAT AUR RUSWAAYI SE 
MEHFOOZ RAHENGEY 

AHLE JANNAT KO JANNAT MEIN ALLAH TA'ALA KA DEEDAAR NASEEB HOGA 

"Jin loogo ne (emaan laane k baad dunya mein) naik kaam kiye unke liye (aakhirat 
mein) accha sila (yaani jannat) hoga aur us se zayada (inaam wa ikraam) bhi (yaani 
deedaar e ilahi) unke chehrey par zillat aur ruswaayi na hogi (balkey khushi aur 
chamak hogi) ye hai jannati loog jo usmey hamesha hamesha rahengey". (Surah 
Younus Surah no. 10 Ayat no. 26) 


AHLE EMAAN MEIN SE JINKE DILO MEIN DUNYA MEIN EK DOOSRE K KHILAAF 
KOI NAFRAT YA HASAD HOGA JANNAT MEIN JAANE K BAAD ALLAH TA'ALA 
KHATAM FARMA DENGEY 


"Aur jo kuch unke dilo mein keena tha unko hum khatam karengey unke (mehlo k) 
nichey behti hogi aur wo kahengey k Allah ka ehsaan hai jisne humko yaha ka 
raasta dikhaya aur agar humko Allah ye raasta na dikhata to hum kabhi ye raasta 
na paatey, beshak hamarey Allah k Rasool haq baat le kar aaye they aur (us rooz) 
munaadi kardi jayegi k turn un aamaal k siley mein jo (dunya mein) karte they 
jannat k maalik bana diye gaye ho". (Surah Aaraaf Surah no. 7 Ayat no. 43) 


JANNAT MEIN AHLE JANNAT KABHI BHOOK YA PIYAAS MEHSOOS NAHI 
KARENGEY 

JANNAT MEIN NA SARDI Kl SHIDDAT HOGI NA GARMI Kl BALKEY SADABAHAAR 
MOSAM HOGA 


"(Ae Aadam Alaihis Salaam!) tu jannat mein bhooka rahega na nanga, waha tere 
liye piyaas hogi na dhoop mein jalna hoga". (Surah Taha Surah no. 20 Ayat no. 
118-119) 


NAIK KHATOON, JINME AABAA WA AJDAAD, BEEWIYA AUR UNKI AULAADEY 
SHAMIL HOGI, JANNAT MEIN EK HI JAGAH IKATTHEY KAR DIYE JAYENGEY 

"Abdi jannato mein jannati loog khud bhi dakhil hongey aur unke aaba wa ajdaad 
(pariwaar), unki beewiya aur aulaado mein se jo naik hongey wo bhi unke saath 
jannat mein jayengey jannat k har darwaazey se farishtey ahle jannat k paas 
aayengey aur kahengey "salamati ho turn par ye jannat tumhare sabar ka badla 
hai (jo dunya mein tumne kiya) aakhirat ka ghar tumhey mubarak ho". (Surah 
Raad Surah no. 13 Ayat no. 23-24) 



AHLE JANNAT KO JANNAT MEIN KISI QISM Kl MEHNAT YA MASHAKKAT NAHI 
KARNI PADEGI 


"Ahle jannat ko jannat mein kisi qism ki thakaan na hogi na hi wo us se nikaaley 
jayengey". (Surah Hijr Surah no. 15 Ayat no. 48) 


JANNAT MEIN JAN N ATI LOOGO K SAATH BADI IZZAT AUR EHTARAAM KA 
SULOOK KIYA JAYEGA 

JANNAT K KHUDDAM JANNATI LOOGO Kl KHIDMAT MEIN SAFAID RANG Kl 
LAZEEZ SHARAAB K JAAM PAISH KARENGEY 

JANNAT Kl SHARAAB HOSH O HAWAAS MEIN BIGAAD PAIDA NAHI KAREGI 

ANDEY K CHILKEY K NICHEY CHIPI HUI JHILLI SE ZAYADA NARAM WA NAZUK 
AUR KHOOBSURAT MOOTI AANKHO WALI HOOREY, JANNATIYO KO INAAM K 
TAURPAR Dl JAYENGI 


"Jannati loogo k liye (jannat mein) khana pehan'na rizq hoga, maivey hongey aur 
naimat bhari jannatey jinme wo izzat k saath rakkhey jayengey, aamney saamney 
takhto par takiya lagaaye baithey hongey, sharaab k chashmo se jaam bhar bhar 
kar jannatiyo ki khidmat mein paish kiye jayengey, sharaab hogi safaid rang ki 
lazeez, jis se na zarar pahunchega na aqal kharaab hogi aur unkey paas haya-daar, 
khoobsurat mooti aankho wali hoorey hogi aesi naram wa nazuk jese andey k 
nichey chipi hui jhilli". (Surah Saffat Surah no. 37 Ayat no. 41-49) 


JANNATIYO K LIYE ADN (JANNAT K EK MEHAL KA NAAM) K AESE BAAGAAT 
HONGEY JISKE DARWAAZEY UNKE LIYE HAMESHA KHULE RAKKHEY JAYENGEY 

JANNATI LOOG PAL-BHAR MEIN DHAIRO PHAL AUR MASHROBAAT KHA-PEE 
JAYENGEY JO FAURAN HAZAM HO JAYENGEY 



JANNAT Kl HOOREY KHOOBSURAT, SHARMEELI, MOOTI AANKHO WALI AUR 
APNE SHOHARO Kl HAM-UMAR HOGI 

JANNAT Kl NAIMATEY KAM HOGI NA KHATAM HOGI 

"Aur muttaqi loogo k liye behtareen thikana hai bagaat adn k darwaazey unke liye 
(hamesha) khule rakkhey jayengey usi mein wo takiya lagaaye baithey honge phal 
aur mashroob bakasrat talab karengey unke paas sharmeeli aur ham-umar 
beewiya hongi ye wo cheezey hai jinhey hisaab k din ata karne ka tumse wada 
kiya ja raha hai hamari ye ata kabhi khatam na hogi". (Surah Saad Surah no. 38 
Ayat no. 49-54) 


AHLE JANNAT APNI NAIK BEEWIYO K SAATH JANNAT MEIN KHUSH WA 
KHURRAM ZINDAGI BASAR KARENGEY 

JANNATI JOODO (MIYA BEEWI) K SAAMNE, SOONEY K THAAL JINME MUKHTALIF 
QISM K PHAL AUR KHAANEY HONGEY AUR SOONEY K SAGIR JINME MUKHTALIF 
QISM K MASHROBAAT HONGEY, PAISH KIYE JAYENGEY 

JANNAT MEIN QALB WA NAZAR KO LAZZAT PAHUCHANEY WALI HAR CHEEZ 
MOJOOD HOGI 

JANNATI LOOGO Kl IZZAT AFZAAYI AUR HOSALA AFZAAYI Kl KHATIR UNHEY 
BATAYA JAYENGA K YE JANNAT AUR USKI NAIMATEY TUMHARE AAMAAL K 
BADLEY MEIN ALLAH NE TUMHEY ATA FARMAYI HAI 


"Dakhil ho jao jannat mein turn aur tumhari beewiya (aaj) tumhey khush kar diya 
jayega unke aagey sooney k thaal aur sooney k sagir garoosh karaaye jayengey 
aankho ko lazzat dene wali aur jannatiyo ki har matlooba cheez waha mojood 
hogi (unse kaha jayega) turn us jannat mein hamesha hamesha rahogey, turn us 
jannat k waris un aamaal ki wajah se banaaye gaye ho jo turn dunya mein karte 
rahey ho". (Surah Zukhruf Surah no. 43 Ayat no. 70-73) 



JANNAT MEIN KOI RANJ, DUKH, MUSEEBAT YA PARESHAANI NAHI HOGI BALKEY 
HAR WAQT AUR HAR TARAF MUSARRAT, RAAHAT AUR AM AN WA SALAMATI 
HOGI 

JANNATI LOOGO KA LIBAAS BAREEK AUR MOOTEY RAISHAM SE BANAYA GAYA 
HOGA 

MOOTI AUR KHOOBSURAT AANKHO WALI GOORI AURATO SE UNKA NIKAH KIYA 
JAYEGA 

JANNAT MEIN MAUT NAHI AAYEGI BALKEY ABDI ZINDAGI HOGI 

IBTADA'AN JANNAT MEIN DAKHIL HONE WALE LOOG JAHANNAM K AZAAB SE 
MUKAMMALTAUR PAR MEHFOOZ RAHENGEY 

ALLAH TA'ALA K FAZAL WA KARAM K BAGAIR JANNAT MEIN JANA MUMKIN 
NAHI 

JANNAT MEIN DAKHIL HONA HI ASAL FALAH AUR KAAMYAABI HAI 


"Muttaqi loogo yaqeenan aman ki jagah (jannat) mein hongey baago aur chashmo 
mein (mazey karengey) hareer (bareek raisham) aur daiba (moota raisham) pehne 
aamney saamney baithey honge ye hogi unki shaan aur hum goori goori 
khoobsurat mooti aankho wali aurato se unka nikah karengey jannati loog har 
tarah ki lazeez cheez poorey itminaan aur be-fikri se talab karengey (yaani kisi 
cheez se inkaar hone ya kisi cheez k khatam hone ka khatra nahi hoga) jannat 
mein loog maut ka maza nahi chakhengey pas pehli (zindagi ki) maut jo aa chuki 
so aa chuki, Allah ta'ala unhey apne fazal se jahannam k azaab se bacha lega, aur 
ye bahut badi kaamyaabi hogi". (Surah Dukhaan Surah no. 44 Ayat no. 51-57) 


JANNAT MEIN SAAF SUTHREY AUR KHALIS PAANI, DOODH, SHARAAB AUR 
SHAHED KI NEHREY HONGI JINSE JANNATI LOOG PIYENGEY 


JANNAT KI NEHRO K MASHROBAAT KA RANG AUR ZAIQA HAMESHA EK JESA 
RAHEGA 



AHLE JANNAT KO ALLAH TA'ALA TAMAAM GUNAHO SE PAAK SAAF KARKE 
JANNAT MEIN DAKHIL FARMAYEGA 


"Muttaqi loogo k liye jis jannat ka wada kiya gaya hai uski shaan to ye hai k usme 
nehrey beh rahi hongi saaf aur suthrey paani ki aur aese doodh ki jiska zaiqa na 
badla hua aesi sharaab ki jo peeney walo k liye lazeez ho aur saaf shaffaaf shahed 
ki, waha unke liye har tarah k phal honge aur unke rabb ki taraf se magfirat hogi". 
(Surah Muhammad Surah no. 47 Ayat no. 15) 


NAIK AULAADO KO NAIK AABAA WA AJDAAD K SAATH JANNAT MEIN IKATTHA 
KAR DIYA JAYEGA AUR AGAR UNKE BA'HAMI DARJAAT MEIN FARQ HOGA TO 
KAM DARJA WALO K DARJAAT KO ALLAH TA'ALA APNE FAZAL WA KARAM SE 
BADHA KAR DONO KO UNCHEY DARJEY MEIN MILA DENGE TAKEY JANNAT MEIN 
WO SAB KHUSH WA KHURRAM RAHEY AUR EK DOOSRE KO DEKH KAR UNKI 
AANKHEY THANDI HO 


"JO loog emaan laye hai aur unki aulaad emaan k kisi darja mein unke naksh e 
qadam par chali hai unki aulaad ko bhi ham (jannat mein) unke saath mila dengey 
aur unke (yaani aabaa wa ajdaad k) amal mein koi kami nahi karengey har shaks 
apne aamaal k auz rahan hai". (Surah Tour Surah no. 52 Ayat no. 21) 


JANNATIYO KO LAZEEZ PHALO K SAATH SAATH UNKA MANPASAND GOOSHT 
BHI MUHAYYA KIYA JAYEGA 

JANNATI LOOG KHAATE PEETE WAQT AAPAS MEIN CHEENA JHAPTI KAR KE 
KHUSH TAB'I KARENGEY 



JANNATIYO K KHADIM LADKEY IS QADAR HASEEN WA JAMEEL HONGE JESE 
MEHFOOZ KIYE HUE KHOOBSURAT MOOTI HO 


"Hum unhey har tarah k lazeez phal aur manpasand goosht dete chale jayengey 
wo ek doosre se jaam e sharaab ki cheena jhapti karengey, aesi sharaab jiske 
peene se na to baihudah gooyi hogi na koi gunah sarzad hoga, mehfooz kiye hue 
mootiyo ki tarah khoobsurat ladkey unki khidmat mein har waqt hazir rahengey". 
(Surah Tour Surah no. 52 Ayat no. 22-24) 


JANNAT MEIN MUQARRABEEN (ALLAH K KHAAS NAIK BANDO) K LIYE DO DO 
BAAGH HONGEY JO NAIMATO K LIHAAZ SE AAM MOMINO (ASHABUL YAMEEN) 
K BAAGHO SE AFZAL HONGE 

DONO BAAGHO MEIN DO CHASHMEY, HAR TARAH K LAZEEZ PHAL AUR RAISHMI 
MUSNADO PAR MUSHTAMIL BAITHAKEY HONGI 

JANNATIYO KI BEEWIYA INTIHAAYI SHARMEELI, PAAKBAAZ, HEERO AUR 
MOOTIYO JESI CHAMAKTI DAMAKTI KHOOBSURAT, SIRF APNE SHOHARO KI 
KHATIRDAARI KARNE WALIYA HONGI 

JANNATIYO KI BEEWIYO KO JANNAT MEIN DAKHIL HONE SE PEHLE NAYE SIREY 
SE PAIDA KIYA JAYEGA AUR US PAIDAISH K BAAD UNHEY KISI INSAAN (YA 
JINNAT KI BEEWIYO KO KISI JINN) NE HAATH TAK NAHI LAGAYA HOGA 


"Jo shaks apne rabb k huzoor paish hone se darta raha uske liye do baagh honge 
(ae jinn wa ins!) turn apne rabb ki kin kin naimato ko jhutlaaoge?, dono baagh hari 
bhari daliyo se bhar-poor honge (to phir ae jinn wa ins) turn apne rabb k kin kin 
ehsanaat ko jhutlaaogey?, dono baagho mein har phal ki do qismey hongi (ek 
dunya mein istemaal ki hui doosri us se alag) phir turn apne rabb k kin kin 
inaamaat ko jhutlaaogey?, jannati loog aese aese farsho par takiya laga kar 
baithengey jinka astar (andar ka tukda) mootey resham ka hoga aur baagho ki 
daaliya phalo k boojh se chuki hongi (jannatiyo ko khud phal toodne mein koi 
diqqat nahi hogi) phir turn apne rabb ki kin kin naimato ko jhutlaaogey?, un 



naimato k darmiyaan sharmeeli nigaaho wali hongi jinhey us se pehle kisi insaan 
ya jinn ne chuwa nahi hoga phir turn apne rabb ki kin kin naimato ko jhutlaaogey? 
(wo beewiya) aesi khoobsurat jese hirey aur mooti phir turn apne rabb k kin kin 
ehsanaat ko jhutlaaogey?". (Surah Rahman Surah no. 55 Ayat no. 46-59) 


ASHAABUL YAMEEN (AAM MOMINEEN)KO BHI DO BAAGH ATA KIYE JAYENGEY 
JO MUQARRABEEN K BAAGHO KI NISBAT MUQAAM AUR MARTABA MEIN KAM 
HONGEY 

UN BAAGHO MEIN BHI CHASHMEY AUR LAZEEZ PHAL MOJOOD HONGEY 

NAIK, PAKBAAZ, HASEEEN WA JAMEEL, MOOTI AANKHO WALI GOORI GOORI 
AURATEY (HOOREY) UNKI BEEWIYA HONGI JINHEY US SE PEHLE KISI NE CHUWA 
TAK NAHI HOGA 

"Un (do baagho) k alawa do baagh aur hongey phir turn apne rabb k kin kin 
ehsanaat ko jhutlaaogey?, dono baagho mein do chashmey fuwaaro ki tarah ubal 
rahey hongey phir turn apne rabb k kin kin inamaat ko jhutlaaogey?, dono baagho 
mein bakasrat phal khajoorey aur anaar hongey phir turn apne rabbb k kin kin 
ehsanaat ko jhutlaaogey?, un naimato k darmiyaan naik, paakbaaz aur haseen wa 
jameel beewiya hongi phir turn apne rabb ki kin kin naimato ko jhutlaaogey?, 
hoorey khaimo mein thehraayi gayi hogi phir turn apne rabb ki kin kin naimato ko 
jhulaaogey?, jannatiyo se pehle kisi insaan ya jinn ne un (aurato) ko chuwa na 
hoga phir turn apne rabb k kin kin inamaat ko jhutlaaogey?, jannati loog sabz 
qaaleeno aur nafees wa nadir farsho par takiye laga kar baithengey phir turn apne 
rabb k kin kin ehsanaat ko jhutlaaogey?, badi barkat wala hai tere rabb jaleel wa 
kareem ka naam". (Surah Rahman Surah no. 55 Ayat no. 62-78) 


SAAR I ZINDAGI NA-JAYEZ KHAWAHISHAAT E NAFS SE RUKEY REHNE WALE AUR 
ALLAH KI QAYAM KARDAH HUDOOD KI PABANDI KARNE WALE LOOG HI JANNAT 
MEIN JAYENGEY 



JANNAT MEIN GARMI Kl SHIDDAT HOGI NA SARDI Kl BALKEY KHUSHGAWAAR 
SAAYE HONGEY AUR MUSTAQIL MOSAM BAHAAR! 

JANNAT K KHADIM CHAANDI AUR SHEESHEY K BARTANO MEIN JANNATIYO Kl 
AAO BHAGAT KARENGEY 

JANNAT K PHAL IS QADAR NEECHEY HONGEY K JANNATI KHADE, BAITHEY YA 
LAITEY JAB CHAAHENGEY TOOD SAKENGEY 

JANNAT K CHASHMA "SALSABEEL" SE AESI SHARAAB BAR'AAMAD HOGI JISME 
SOONTH Kl AAMAIZISH HOGI, JO JANNATI LOOGO KO PILAAYI JAYEGI 

HAR JANNATI K BAAGH EK WASEEY WA AZEEZ SALTANAT KA MANZAR PAISH 
KARENGEY 

JANNATIYO KO CHAANDI K KANGAN PEHNAAYE JAYENGEY 

"Allah ta'ala unke sabar k badley mein unhey jannat aur raishmi libaas ata 
farmayega jaha wo unchi musnado par takiye lagaye baithey hongey na waha 
sooraj ki garmi hogi na sardi ki shiddat (balkey hamesha mosam bahaar rahega) 
jannat k darakhto k saaye un jhukey hue hongey piyaaley gardish karaaye ja rahe 
hongey, shishey bhi wo chaandi ki kism k hongey piyaalo ko (khuddaam ne) theek 
andaazey k mutabiq bhara hoga (yaani jitna kisi ne peena hoga bas utna hi 
khuddam daalengey) jannatiyo ko aesi sharaab k jaam pilaaye jayengey jinme 
soonth ki aamaizish hogi ye jannat ka ek chashma hoga jise "salsabeel" kaha jata 
hai, jannatiyo ki khidmat k liye aese ladkey doodte phir rahe hongey jo hamesha 
ladkey hi rahengey turn unhey dekhogey to tu lagega jese bikhrey hue mooti hai, 
waha jidhar bhi turn nazar daalogey naimatey hi naimatey hongi aur ek badi 
saltanat ka saro samaan tumhey nazar aayega, jannatiyo k jismo par sabz bareek 
aur mootey raishami libaas hongey unhey chaandi k kangan pehnaaye jayengey 
unka rabb unhey nihayat pakeezah sharaab pilayega (unhey bataya jayega) ye hai 
tumhare aamaal ki jaza, tumhari jadd o jahad qabil e qadr thehri". (Surah Zahar 
Surah no. 72 Ayat no. 12-22) 



PUR ROONAQ CHEHREY BAAGHAAT, BAKASRAT PHAL, KHOOBSURAT, 
NOJAWAAN, KUWAARI AUR APNE SHOHARO Kl HAM-UMAR AURATEY, 
PAKEEZAH SHARAAB, JHALAKTEY JAAM, HAR QISM Kl LAGU AUR BAIHUDAH 
BAATO SE PAAK AUR SAAF MAHOOL, BEHTEY CHASHMEY, BULAND WA BALA 
MUSNADEY, QATAAR DAR QATAAR GAO TAKIYE AUR NADIR WA NAFEES 
QAALEEN YE SAB JANNAT Kl NAIMATEY HAI, JINSE AHLE JANNAT MUSTAFEED 
HONGEY 


"Kuch chehrey is rooz ba-roonaq hongey apne kaarguzaari par khush hongey 
aalishaan jannat mein, jaha koi baihudah baat nahi sunegey, jannat mein 
chashmey beh rahe hongey buland wa bala musnadey hondi, saagir rakkhey 
honge gao takiyo ki qataar lagi hongi aur nafees farsh bichey hue hongey". (Surah 
Gashiyah Surah no. 88 Ayat no. 8-14) 


JANNAT MEIN KAANTO K BAGIR BAIRIYA HONGI 

JANNATI LOOGO Kl NAIK DUNYAAWI BEEWIYO KO ALLAH TA'ALA DOBAARAH 
PAIDA KAREGEY JINME DARJ ZAIL TEEN KHOOBIYA HONGI, KUWAARI HONGI, 
APNE SHOHARO Kl HAM-UMAR HONGI, APNE SHOHARO SE JI-BHAR KAR 
PIYAAR AUR MUHABBAT KARNE WALIYA HONGI 


"Aur daayi baazu waley unki khushnaseebi ka kya kehna, wo be khaar bairiyo, ta 
bar ta kailiyo aur door tak phaili hui chaao aur har dar rawa rawa paani aur kabhi 
khatam na hone wale, be rook took milne wale bakasrat phalo aur unchi nashast 
gaaho mein hongey unki beewiyo ko hum khaas taur par naye sirey se paida 
karengey aur unhey pakeezah bana dengey apne shoharo se ji bhar kar muhabbat 
karne waliyo aur unki ham-umar ye saari naimatey hai daayi baazu walo k liye". 
(Surah Waqiya Surah no. 56 Ayat no. 27-38) 


JANNAT K CHASHMA "KAFOOR" SE AESI SHARAAB BAR'AAMAD HOGI JISME 
KAFOOR Kl AAMAIZISH HOGI JO JANNATIYO KO PILAAYI JAYEGI 



JANNAT MEIN SAARE KAAM JANNATIYO Kl KHAWAHISH AUR IRADEY PAR HI 
CHASHM E ZADAN MEIN POOREY HO JAYENGEY 

"Naik loog (jannat mein) sharaab k aese saagir piyengey jinme kafoor ki aamaizish 
hogi, kafoor (jannat mein) ek chashma hai jis se Allah k bandey piyengey aur us 
chashmey ki nadya jidhar chahengey (sirf khawahish karne se hi) baha le 
jayengey". (Surah Dahar Surah no. 76 Ayat no. 5-6) 


JANNAT KI NAIMATEY AHLE JANNAT K QALB WA NAZAR KO THANDAK 
PAHUNCHANEY WALI HOGI 

JANNAT KI NAIMATO KA IS DUNYA MEIN TASAWWUR KARNA MUMKIN NAHI 


"Ahle Jannat ki aankho ko thandak pahunchane k liye jo makhfi naimatey tayyar ki 
gayi hai unka ilm kisi mutnafs ko nahi". (Surah Sajdah Surah no. 32 Ayat no. 17) 


JANNAT KI SHAAN 

JANNAT KI NAIMATO AUR KHOOBIYO KA BAYAN KARNA AUR IS DUNYA MEIN 
UNHEY SAMAJHNA HATTA K UNKA TASAWWUR KARNA BHI NA-MUMKIN HAI 

Hazrat Sahal bin Saad Saadi Razi Allahu Anhu se riwayat hai k mein Rasool Allah 
Sallallahu Alaihi Wa Sallam ki ek majlis mein hazir tha us mein Aap Sallallahu Alaihi 
Wa Sallam ne jannat ka haal bayan kiya yaha tak k be-inteha tareef farmayi aakhir 
mein farmaya jannat mein aesi aesi naimatey hai jinhey kisi aankh ne dekha nahi 
na kisi kaan ne unki tareef suni hai na hi unka tasawwur kisi aadmi k dil mein 
paida hua hai phir Aap Sallallahu Alaihi Wa Sallam ne ye aayat tilawat farmayi (ye 
jannat un loogo k liye hai) jinkey pehlu bistaro se alag rehte hai apne rabb ko 
(azaab k) darr se aur (sawaab ki) ummeed se pukaarte hai aur jo rizk hamne unko 
diya hai usey (Allah ki raah mein) kharch karte hai koi nahi jaanta un naimato ko jo 


unki aankho ko thandak pahuchane wali hai aur unse chipa kar rakkhi gayi hai ye 
naimatey badla hai un aamaal ka jo wo (dunya ki zindagi mein) karte rahe 
hai. (Surah Sajdah Ayat no. 18) (Sahih Muslim Kitabul Bad ul Khalk) 


JANNAT MEIN CHADI BARABAR JAGAH DUNYA AUR USMEY MOJOOD TAMAAM 
NAIMATO SE AFZAL HAI 


Hazrat Sahal bin Saad Saadi Razi Allahu Anhu kehte hai Rasool Allah Sallallahu 
Alaihi Wa Sallam ne farmaya "Jannat mein chadi k barabar jagah dunya aur dunya 
ki har cheez se behtar hai". (Sahih Bukhari Kitabul Bad ul Khalk) 


JANNAT MEIN KAMAAN BARABAR JAGAH DUNYA KI HAR US CHEEZ SE BEHTAR 
HAI JIS PAR SOORAJ TULU WA GUROOB HOTA HAI 

Hazrat Abu Hurairah Razi Allahu Anhu se riwayat hai k Nabi E Kareem Sallallahu 
Alaihi Wa Sallam ne farmaya "Jannat mein ek darakht hai jiske saaye mein ek 
(ghooda) sawaar 100 baras tak chalta rahey (tab bhi khatam na ho) agar (quran se 
samajhna) chaaho to (Surah Waqiya Ayat no. 30) (WA ZILLIM MAMDOODAH - aur 
lamba saaya) padh lo jannat mein kisi shaks ki kamaan rakhne k barabar jagah 
(dunya ki) har us cheez se behtar hai jis par sooraj tuju ya guroob hota hai". (Sahih 
Bukhari Kitabul Bad ul Khalk) 


JANNAT KI NAIMATO MEIN SE KOI EK NAIMAT NAKHUN K BARABAR IS DUNYA 
MEIN ZAHIR HO JAYE TO ZAMEEN WA AASMAAN ROSHAN HO JAYE 


Hazrat Abu Hurairah Razi Allahu Anhu kehte hai mene apne doost Sallallahu Alaihi 
Wa Sallam se suna hai (jannat mein) momin ko waha tak zaiwar pehnaya jayega 
jaha tak uska wuzu pahunchta hai. (Sahih Muslim Kitabut Taharah) 



JANNAT MEIN MAUT HOTI TO JANNATI LOOG JANNAT Kl NAIMATO KO DEKH 
KAR KHUSHI SE MAR JAATE 

Hazrat Abu Saad Razi Allahu Anhu se riwayat hai k Rasool E Akram Sallallahu Alaihi 
Wa Sallam ne farmaya "Qayamat k rooz maut ek chitkabrey maindhey ki shakal 
mein jannat aur jahannam k darmiyaan khadi ki jayegi aur use zibah kiya jayega 
jannati aur jahannami loog use dekh rahe honge agar khushi se marna mumkin 
hota to jannati khushi se mar jaate aur gum se marna mumkin hota to jahannami 
gam se mar jaate". (Sunan Tirmizi Abwabus Sifatul Jannah) 


JANNAT KI KHUSHBU CHALEES SAAL KI MUSAAFAT SE AAYEGI 

Hazrat Abdullah bin Umar Razi Allahu Anhu se riwayat hai k Nabi e Akram 
Sallallahu Alaihi Wa Sallam ne farmaya "Jisne kisi zami ko (na haqq) qatal kiya wo 
jannat ki khushbu tak nahi payega aur jannat ki khusbu chalees saal ki musaafat se 
aayegi". (Sahih Bukhari Kitabul Jihaad was Sabr) 


JANNAT KI TAMAAM ASHYA DUNYA KI TAMAAM CHEEZO SE AALAA AUR AFZAL 
HAI SIRF NAAM EK JESE HAI 


Hazrat Abdullah bin Abbas Razi Allahu Anhu kehte hai Rasool E Akram Sallallahu 
Alaihi Wa Sallam ne farmaya "Jannat ki koi cheez bhi dunya ki cheezo se nahi milti 
siwaaye naamo k". (Silsila Ahadees E Saheeya Hadees no. 2188) 



SAAR I ZINDAGI DUKHO AUR MUSEEBATO MEIN BASR KARNE WALA SHAKS 
JANNAT Kl EK JHALAK DEKHTE HI DUNYA K SAARE DUKH AUR GHAM BHOOL 
JAYEGA 


Hazrat Anas bin Malik Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Qayamat k rooz aese shaks ko laya jayega jiska 
jahannam mein jana tey ho chuka hoga dunya mein usne badi aesh wa ishrat ki 
hogi use dozakh mein ek goota diya jayega aur us se pucha jayega "Ae ibne 
Aadam! kya tumne koi aesh wa ishrat dekhi, kabhi dunya mein tumhara naaz o 
naam se waasta pada?" wo kahega "Ae mere rabb! teri qasam kabhi nahi" phir ek 
aese aadmi ko laya jayega jo jannati hoga lekin dunya mein badi takleef ki zindagi 
basar ki hogi usey jannat mein ek goota diya jayega aur us se pucha jayega "Ae 
ibne Aadam! kabhi dunya mein tooney koi takleef dekhi ya ranj wa gham se kabhi 
tumhara waasta pada?" wo kahega "Ae mere rabb! teri qasam kabhi nahi, mujhe 
to na kabhi ranj wa gham se waasta pada na kabhi koi dukh ya takleef dekhi". 
(Sahih Muslim Kitbus Sifaatul Munafiqeen) 


JANNAT KI NAIMATO AUR DARJAAT DEKHNE K BAAD AHLE JANNAT KI HASRAT 

Hazrat Muaaz Razi Allahu Anhu kehte hai Rasool Allah Sallallahu Alaihi Wa Sallam 
ne farmaya "Ahle Jannat ko kisi cheez par itni hasrat nahi hogi jitni us lamhey par 
jo dunya mein Allah ki yaad k bagair guzar gaya". (Tabraani, Sahih Jamey Sageer 
Hadees no. 5322) 



JANNAT KI WUS'AT 


JANNAT KI KAM SE KAM WUS'AT KA TASAWWUR ZAMEEN AUR TAMAAM 
AASMAANO KI WUS'AT K BARABAR HAI LEKIN ZIYAADAH SE ZIYAADAH WUS'AT 
KI KOI HADD NAHI 


"Doodho (bhaago) apne rabb ki magfirat ki taraf aur us jannat ki taraf jiski (sirf) 
chodaayi aasmaano aur zameen (ki wus'at) jesi hai wo jannat muttaqi loogo k liye 
tayyar ki gayi hai". (Surah Ale Imran Surah no. 3 Ayat no. 133) 

"Ahle jannat ki aankho ko thandak pahunchane k liye jo kuch unse chipa kar 
rakkha gaya hai use koi nahi jaanta ye badla hai un aamaal ka jo wo (dunya mein) 
karte rahey". (Surah Sajdah Surah no. 32 Ayat no. 17) 


JANNAT KO DEKHNE K BAAD HI SAHIH TAUR PAR ANDAAZA HOGA K JANNAT 
KITNI BADI HAI AUR USKI NAIMATEY KITNI AZEEM HAI 


"Aur jab turn jannat ko dekhogey to har taraf naimatey hi naimatey aur ek badi 
saltanat ka saro samaan tumhey nazar aayega". (Surah Dahar Surah no. 76 Ayat 
no. 20) 


JANNAT K 100 DARJAAT HAI HAR DARJAH K DARMIYAAN ITNA FARQ HAI JITNA 
ZAMEEN O AASMAAN K DARMIYAAN FAASALA HAI 

Hazrat Ubada bin Saamit Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Jannat mein 100 darjey hai har 2 darjo k darmiyaan 
zameen o aasmaan k barabar faasla hai sab se aalaa tareen darjey ka naam 
firdoos hai firdoos se jannat ki chaaro nehrey (meehaan, jeehaan, faraat aur nail) 


jaari hoti hai firdoos k uper Allah ta'ala ka arsh hai jab bhi Allah ta'ala se (jannat 
ka) sawaal karo to firdoos ka sawaal karo". (Sunan Tirmizi Abwabul Jannah) 


JANNAT MEIN EK DARAKHT KA SAAYA ITNA LAMBA HOGA K GHOODA SAWAAR 
100 BARAS TAK MUSALSAL USKE SAAYE MEIN SAFAR KARTA RAHE TAB BHI 
KHATAM NAHI HOGA 

Hazrat Abu Hurairah Razi Allahu Anhu se riwayat hai k Nabi E Kareem Sallallahu 
Alaihi Wa Sallam ne farmaya "Jannat mein ek darakht hai jiske saaye mein ek 
(ghooda) sawaar 100 baras tak chalta rahey (tab bhi khatam na ho) agar (quran se 
samajhna) chaaho to (Surah Waqiya Ayat no. 30) (WA ZILLIM MAMDOODAH - aur 
lamba saaya) padh lo jannat mein kisi shaks ki kamaan rakhne k barabar jagah 
(dunya ki) har us cheez se behtar hai jis par sooraj tuju ya guroob hota hai". (Sahih 
Bukhari Kitabul Bad ul Khalk) 


SABSE AAKHIR MEIN JANNAT MEIN DAAKHIL HONE WALEY JAN N ATI KO IS 
DUNYA SE 10 GUNAAH WASEE MAMLAKAT ATA KI JAYEGI 

Hazrat Abdullah (bin Masood) Razi Allahu Anhu kehte hai Rasool Allah Sallallahu 
Alaihi Wa Sallam ne farmaya "Jahannam se sabse aakhir mein nikalne wale aadmi 
ko mein pehchaanta hu wo shaks kohlu k ball gisat'ta hua jayega to dekhega k sab 
loogo ne apni apni jagah par qabza jama rakkha hai (aur uske liye koi jagah baaqi 
nahi) us se pucha jayega tumhe wo waqt yaad hai jab turn jahannam mein they? 
arz karega han yaad hai chunanchey us se kaha jayega khawahish karo (kitni jagah 
jannat mein chahiye?) chunanchey wo khawahish karega phir use kaha jayega 
tere liye teri khawahish k mutabiq jannat mein jagah hai aur 10 dunyaao k 
barabar mazeed bhi tumhare liye jagah hai wo shaks arz karega (ya Allah!) tu 
baadshah ho kar mere saath mazaaq karta hai (jannat mein to mamooli si jagah 
bhi baaqi nahi rahi) Hazrat Abdullah bin Masood Razi Allahu Anhu kehte hai (k ye 
irshad farmane k baad) Rasool E Akram Sallallahu Alaihi Wa Sallam itna hansey k 



Aap Sa lla lla hu Alaihi Wa Sallam ki dadhi nazar aaney lagi - ek doosri riwayat mein 
hai k "Allah ta'ala (us aadmi k jawab mein) farmayengey mein tujhse mazaaq nahi 
kar raha balkey mein jo kaam karna chahta hu us par poori tarah qaadir hu". 
(Sahih Muslim Kitabul Emaan) 

Wazahat: Rasool E Akram Sa Ha Ha h u Alaihi Wa Sallam ko bandey k jawab par hansi 
is wajah se aayi k bandey ka Allah ta'ala ki qudrat k baare mein gumaan kis qadar 
nafiz hai k wo Allah ta'ala k farmaan ko namumkin samajh kar mazaaq keh raha 
hai. 


AAKHIRI AADMI KO IS DUNYA SE 10 GUNAAH ZAYADAH JAGAH ATA KARNE K 
BAWAJOOD JANNAT MEIN JAGAH BACH JAYEGI JISE PUR KARNE K UYE ALLAH 
TA'ALA NAYI MAKHLOOQ PAIDA FARMAYEGA 


Hazrat Anas Razi Allahu Anhu kehte hai Rasool Allah Sallallahu Alahi Wa Sallam ne 
farmaya "Jannat mein jitni jagah Allah chahega khali reh jayegi phir Allah ta'ala 
uske liye doosri makhlooq paida farmayega". (Sahih Muslim Kitabul Jannah wa 
Sifaah) 


JANNAT K DARWAAZEY 

AHLE JANNAT KI AAMAD PAR FARISHTEY JANNAT K DARWAAZEY KHOLENGEY 

DARWAAZO SE DAKHIL HOTE WAQT FARISHTE AHLE JANNAT K LIYE SALAMATI 
KI DUA KARENGEY 


"Muttaqi loogo ko giroh dar giroh jannat ki taraf le jaya jayega yaha tak k jab wo 
waha pahunchengey to jannat k darwaazey khool diye ja chukey hongey jannat k 
khadim (farishte) unse kahengey "Salaal ho turn par bahut acchey rahey dakhil ho 


jao is jannat mein hamesha hamesha k liye". (Surah Zumar Surah no. 39 Ayat no. 
73) 


SABSE PEHLE JANNAT KA DARWAAZAH RASOOL E AKRAM SALLALLAHU ALAI HI 
WA SALLAM K LIYE KHOOLA JAYEGA 

Hazrat Anas bin Malik Razi Allahu Anhu kehte hai Rasool Allah Sallallahu Alaihi Wa 
Sallam ne irshad farmaya "Qayamat k rooz mein (sabse pehle) jannat k 
darwaazzey par aayunga aur darwaaza khulwaunga jannat ka khazin (darwaaza 
khatkhatane par) poochega kaun hai?" mein jawab dunga "Muhammad (Sallallahu 
Alaihi Wa Sallam)!" khazin kahega "Mujhe isi baat ka hukm diya gaya tha k aapse 
pehle kisi k liye darwaaza na khoolu". (Sahih Muslim Kitabul Emaan) 

Hazrat Anas bin Malik Razi Allahu Anhu kehte hai Rasool E Akram Sallallahu Alaihi 
Wa Sallam ne farmaya "Qayamat k rooz sabse ziyadah ummati mere hongey aur 
sabse pehle mein jannat ka darwaaza khatkhataunga". (Sahih Muslim Kitabul 
Emaan) 


JANNAT K 8 DARWAAZEY HAI 

Hazrat Sahal bin Saaad Razi Allahu Anhu se riwayat hai k Nabi E Akram Sallallahu 
Alaihi Wa Sallam ne farmaya "Jannat mein 8 darwaazey hai jinmein se ek ka naam 
"Rayyaan" hai jisme se sirf roozadaar hi dakhil hongey". (Sahih Bukhari Kitabul 
Bad ul Khalq) 



JANNAT K BAAZ DOOSRE DARWAAZO K NAAM YE HAI BABUS SALAAT, BABUL 
JIHAAD, BABUS SADQA 


Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Jis shaks ne Allah ki raah mein jooda kharch kiya 
(masalan do ghoode do talwaare wagairah) use jannat mein yu keh kar bulaya 
jayega Ae Allah k bandey! ye hai behtar sila (tumhare infaaq ka) jo ahle salah se 
hoga use babus salaat se pukara jayega jo ahle jihaad mein se hoga wo baabul 
jihaad se pukara jayega jo ahle sadqa se hoga wo babus sadqa se pukara jayega jo 
ahle siyaam se hoga wo babur rayyaan se pukara jayega" Hazrat Abu Bakr 
Siddequi Razi Allahu Anhu ne arz kiya Ae Allah k Nabi Sallallahu Alaihi Wa Sallam! 
aese shaks ko to koi khasarah nahi hoga jo sab darwaazo se pukara jayega aur koi 
aesa shaks bhi hai jo un sab darwaazo se bulaya jayega?" Aap Sallallahu Alaihi Wa 
Sallam ne irshad farmaya "Han" aur mujhey ummeed hai k turn unhi mein se 
hongey". (Sunan Nasayi Kitabul Jihaad) 


JANNAT K EK DARWAAZEY KI CHOODAYI TAQREEBAN 1200, 1300 KILOMETER K 
BARABAR HAI 

BILA HISAAB KITAB JANNAT MEIN JAANE WALE KHUSHNASEEB LOOG JIS 
DARWAAZEY SE DAKHIL HONGE US KA NAAM "BABUL YAMAN" HAI 

Hazrat Abu Hurairah Razi Allahu Anhu se hadees shifa'at mein riwayat hai k 
(Rasool E Akram Sallallahu Alaihi Wa Sallam ki shifarish k baad) Allah ta'ala irshad 
farmayega "Ae Muhammad (Sallallahu Alaihi Wa Sallam)! apni ummat k un loogo 
ko baabul yaman se jannat mein dakhil karo jis par koi hisaab kitab nahi hai aur 
wo jannat k doosre darwaazo mein se dakhil hone wale loogo k saath shareek hai 
(yaani agar kisi doosre darwaazo mein se dakhil hona chahey to ho sakte hai) 
Qasam hai us zaat ki jiske haath mein Muhammad (Sallallahu Alaihi Wa Sallam) ki 
jaan hai jannat ki chokhat k darmiyaan itna fasala hai jitna makka aur hajr 
(bahreen k ek shehar ka naam hai) darmiyaan hai ya jitna makka aur busra (shaam 
k ek shehar ka naam hai) k darmiyaan hai". (Sahih Muslim Kitabul Emaan) 



Wazahat: Yaad rahey k makka aur hajr ka darmiyaani fasala 1160 kilometer aur 
makka wa busra ka darmiyaani fasala 1250 kilometer hai. 


BILA HISAAB KITAB JANNAT MEIN JAANE WALE 70 HAZAAR IFRAAD BAIK WAQT 
BABUL YAMAN SE DAKHIL HONGEY KOI AAGEY YA PICHEY NAHI HOGA 

Hazrat Sahal bin Saad Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Meri ummat k 70 hazaar ifraad ya 7 lakh (hadees k 
raavi) abu hazam ko yaad nahi raha k 70 hazaar ya 7 lakh ifraad is tarah jannat 
mein dwakhil hongey k ek doosre ka haath pakdey hue hongey unme se koi bhi us 
waqt tak jannat mein dakhil nahi hoga jab tak aakhiri aadmi dakhil na ho jaye 
(yaani saare baik waqt dakhil hongey) un jannatiyo k chehre choodhvi raat k 
chand ki tarah chamak rahe hongey". (Sahih Muslim Kitabul Emaan) 

Wazahat: Muslim Shareef ki doosri hadees se 70 hazaar ki tadaad sabit hai. 
(Wallahu Aalam bis Sawaab) 


ACCHI TARAH WUZU KARNE K BAAD KALMA E SHAHADAT PADHNE WALA 
SHAKS JANNAT MEIN AATHO (8) DARWAAZO MEIN SE JIS SE CHAAHEGA DAKHIL 
HO SAKEGA 

Hazrat Umar bin Khattab Razi Allahu Anhu kehte hai Rasool E Akram Sallallahu 
Alaihi Wa Sallam ne farmaya "Turn mein se jo shaks acchi tarah poora wuzu kare 
phir kahe "ASH'HADU ALLA ILAHA ILLALLAHU WA ANNA MUHAMMADAN 
ABDUHU WA RASOOLUHU (yaani mein gawahi deta hu k Allah k siwa koi mabood 
nahi aur Muhammad Sallallahu Alaihi Wa Sallam Allah k bandey aur uske rasool 
hai)" uske liye jannat k aatho (8) darwaazey khool diye jaate hai jis se chaahey 
dakhil ho". (Sahih Muslim Kitabut Taharah) 



PAANCH NAMAZO Kl PABANDI KANRE WALI, RAMAZAAN K ROOZEY RAKHNE 
WALI, PAAKDAMAN AUR APNE SHOHAR Kl ITA'AT GUZAAR KHATOON JANNAT K 
AATHO (8) DARWAAZO MEIN SE JIS SE CHAAHEGI DAKHIL HO SAKEGI 


Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Jo aurat paanch namazey ada kare, ramazaan k 
roozey rakkhey, apni sharmgaah ki hifazat kare aur apne shohar ki farmabardaari 
kare use (qayamat k rooz) kaha jayega jannat k (aatho) darwaazo mein se j is se 
chaaho dakhil ho jao". (Sahih Jamey Sageer Hadees no. 683) 


TEEN NABAALIG BACCHO K FAUT HONE PAR SABR KARNE WALA SHAKS JANNAT 
K AATHO DARWAAZO MEIN SE JIS SE CHAAHEGA DAKHIL HO SAKEGA 

Hazrat Anas bin Malik Razi Allahu Anhu se riwayat hai k Nabi E Akram Sallallahu 
Alaihi Wa Sallam ne farmaya "Jis musalman k teen nabaalig bacchey faut ho gaye 
(aur usne sabr kiya) to wo bacche use jannat k aatho darwaazo par milengey wo 
jis darwaazey se chaahega dakhil ho jayega". (Sunan Ibne Maja Kitabul Janaiz) 


PEER (MONDAY) AUR JUMA-RAAT (THURSDAY) K ROOZ JANNAT K DARWAAZEY 
KHOOLEY JATE HAI 

Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Jannat k darwaazey peer aur juma-raat ko khool 
diye jaate hai aur har us shaks ko bakhs diya jata hai jo Allah se shirk na karta ho 
siwaye us aadmi k jo kisi doosre bhai k saath keena rakhta ho (un dono k baare 
mein farishto se) kaha jata hai un dono aadmiyo ka intazaar karo yaha tak k ye 
dono aapas mein mil jaye un dono ka intazaar karo hatta k aapas mein mil jaye". 
(Sahih Muslim Baab Shahna) 



RAMAZAAN SHAREEF K POOREY MAHEENEY MEIN JANNAT K AATHO (8) 
DARWAAZEY KHULEY REHTE HAI 

Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Jab ramazaan aata hai to aasman k darwaazey 
khool diye jaate hai, jahannam k darwaazey band kar diye jaate hai aur shayateen 
jakad diye jaate hai". (Al loo loo wal Marjaan Hadees no. 652) 


JANNAT K DARJAAT 

JANNAT K BULAND WA BAALA MAHLAAL JANNATIYO K DARJAAT K AETABAAR 
SE UPER NICHEY BANE HUE HAI 

"Jo loog apne rabb se darr kar rehe unke liye buland imaratey hai (darja ba darja) 
manzil ba manzil bani hui hai jinke nichey nehrey beh rahi hai ye Allah ta'ala ka 
wada hai aur Allah ta'ala apne wadah ki kabhi khilaaf warzi nahi karta". (Surah 
Zumar Surah no. 39 Ayat no. 20) 


JANNAT KA AALA TAREEN DARJA "WASEELA" HAI JIS PAR HAMARE PIYAARE 
RASOOL E AKRAM SALLALLAHU ALAIHI WA SALLAM RONAQ AFROOZ HONGEY 

Hazrat Abu Hurairah Razi Allahu Anhu se riwayat hai k Rasool E Akram Sallallahu 
Alaihi Wa Sallam ne farmaya "Jab turn mujh par darood bhejo to mere liye Allah 
ta'ala se "Waseela" ki dua karo, Sahaba E Kiraam Razi Allahu Anhum ne arz kiya 
"Ya Rasool Allah Sallallahu Alaihi Wa Sallam! waseela kya hai?" Aap Sallallahu 
Alaihi Wa Sallam ne irshad farmaya "Jannat mein aala tareen darja jo sirf ek aadmi 
ko hasil hoga aur mein ummeed karta hu k wo mein hi hu". (Musnad Ahmad 
Hadees no. 7588) 


JANNAT K 100 DARJAAT HAI HAR DARJA MEIN ITNA FARQ HAI JITNA ZAMEEN 
WA AASMAAN K DARMIYAAN HAI 


JANNAT Kl SABSE UPER WALE DARJA KA NAAM FIRDAUS HAI JIS SE JANNAT Kl 
CHAAR NEHREY JAARI HOTI HAI 

HAR MOMIN KO ALLAH TA'ALA SE JANNAT KA SABSE UPER WALA DARJA 
"FIRDAUS" MAANGNA CHAHIYE 

FIRDAUS K UPER ALLAH TA'ALA KA ARSH HAI 

Hazrat Ubada bin Saamit Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Jannat mein 100 darjey hai har 2 darjo k darmiyaan 
zameen o aasmaan k barabar faasla hai sab se aalaa tareen darjey ka naam 
firdoos hai firdoos se jannat ki chaaro nehrey (meehaan, jeehaan, faraat aur nail) 
jaari hoti hai firdoos k uper Allah ta'ala ka arsh hai jab bhi Allah ta'ala se (jannat 
ka) sawaal karo to firdoos ka sawaal karo". (Sunan Tirmizi Abwabul Jannah) 


NICHEY DARJA K MAHLAAT WALE JANNATI UPER WALE DARJAAT K MAHLAAT 
KO DEKH KAR YUH MEHSOOS KARENGEY JESE DOOR KOI CHAMAKTA HUA 
SITAARA NAZAR AA RAHA HAI 

Hazrat Abu Saeed Khudri Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Jannati loog apne se uper wale mahlaat k jannatiyo 
ko dekhengey (to aesa mehsoos karengey) jesa k door aasman k mashriqi ya 
magribi kinaarey par koi tara chamak raha hai itna faasala jannatiyo k ba'hami 
darjaat k farq ki wajah se hoga" Sahaba E Kiraam Razi Allahu Anhum ne arz kiya 
"Ya Rasool Allah Sallallahu Alaihi Wa Sallam! us buland muqaam par ambiya k 
alawa aur kaun pahuncheyga?" Aap Sallallahu Alaihi Wa Sallam ne irshad farmaya 
"Kyu nahi (pahunchega) qasam us zaat ki jiske haath mein meri jaan hai wo loog 
un darjaat mein hongey jo Allah par emaan laaye aur Rasoolo ki tasdeeq ki". 
(Sahih Muslim Kitabul Jannah was Sifaah) 



JANNAT K 100 DARJEY HAI HAR DO DARJO K DARMIYAAN 100 SAAL Kl MUSAFAT 
KA FARQ HAI 


Hazrat Abu Hurairah Razi Allahu Anahu kehte hai Rasool Allah Sallallahu Alaihi Wa 
Sallam ne farmaya "Jannat mein 100 darjey hai har do darjo k darmiyaan 100 saal 
(ki musafat) ka farq hai". (Sunan Tirmizi Abwabul Jannah) 


ALLAH K LIYE EK DOOSRE SE MUHABBAT KARNE WALO K GHAR MASHRIQ YA 
MAGRIB SE TULU HONEY WALE CHAMAKDAAR SITAARO Kl TARAH NAZAR 
AAYENGEY 


Hazrat Abu Saeed Razi Allahu Anhu se riwayat hai k Rasool Allah Sallallahu Alaihi 
Wa Sallam ne farmaya "Allah k liye ek doosre se muhabbat karne walo k ghar 
jannat mein tumhey is tarah nazar aayengey jese mashriq ya magrib se tulu hone 
wala sitaara! loog puchengey ye kaun hai? unhey bataya jayega ye Allah k liye ek 
doosre se muhabbat karne wale loog hai". (Musnad Ahmad Kitabul Ahle Jannah) 


"SAABIQOON" K LIYE SOONEY K DO BAAGH "ASHABUL YAMEEN" K LIYE CHANDI 
K DO BAAGH HONGEY 


Hazrat Abu Bakr bin Musa (Ash'ari) apne baap se riwayat karte hai k Rasool Allah 
Sallallahu Alaihi Wa Sallam ne farmaya "Saabiqoon k liye sooney k do baagh aur 
ashabul yameen k liye chaandi k do baagh". (An Nihaya Li bin Kaseer Hadees no. 
346) 


Wazahat: "Saabiqoon" se muraad emaan laane mein pehal karne wale aur 
ashabul yameen se muraad tamaam naik-o-kaar loog hai, "Saabiqoon" ashabul 
yameen se afzal hai. (Wallahu Aalam bis Sawaab) 



JANNAT K MAHLAAT 


JANNAT K MAHLAAT HAR CHOOTI BADI GALAZAT AUR GANDAGI SE PAAK AUR 
SAAF HONGEY 

"Momin mardo aur aurato se Allah ta'ala ne wada kar rakkha hai k wo unhey aese 
baagh dega jiske nichey nehrey behti hongi aur wo un mein hamesha rahengey un 
baagho mein unke liye pakeeza qayaam-gaahey hongi aur sab se badh kar ye k 
unhey Allah ta'ala ki khushnudi hasil hogi yahi badi kaamyabi hai". (Surah Touba 
Surah no. 9 Ayat no. 72) 


JANNAT K MAHLAAT MEIN TAMAAM BARTAN SOONEY AUR CHAANDI K 
HONGEY 

JANNATIYO K MAHLAAT MEIN HAR WAQT AUOR JALTI RAH EG I JISKI KHUSHBU 
SE UNKE MAHLAAT MU ATTAR RAHENGEY 

JANNATIYO K PASEENE SE MUSHK KI KHUSHBU AAYEGI 

JANNAT MEIN THOOK, NAAK AUR RAFEY-HAAJAT WAGAIRAH NAHI HONGEY 

TAMAAM JANNATI BAAHAM WA SHAIR O SHUKR HONGEY KISI K DIL MEIN 
DOOSRE K KHILAAF KOI HASAD YA BUGAZ NAHI HOGA 

AHLE JANNAT HAR SAANS K SAATH ALLAH KI HAMD AUR TASBEEH KAREGEY 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Jannat mein sabse pehle (mardo aur aurato ka) jo garooh 
dakhil hoga unke chehrey choodvi raat k chand ki tarah (roshan) hongey unhey 
thook nahi ayega na naak aur rafey-haajat ki zaroorat mehsoos karengey unke 
bartan sooney k hongey kanghiya (tak) sooney aur chaandi ki hongi, angeethiyo se 
auos ki khusbu nikal rahi hogi, jannatiyo k paseene se mushk ki khushbu ayegi, har 
jannati k paas do beewiya aesi hongi jinke husn ki wajah se unki pindali ka gooda 


goosht k andar se dikhayi dega jannati loogo mein baahami ikhtalaaf nahi hongey 
na hi bugz hoga, balkey yak jaan hongey subah wa shaam Allah ki tasbeeh karte 
rahengey". (Sahih Bukhari Kitabul Bad ul Khalq) 


JANNAT K MAHLAAT SOONEY AUR CHAANDI KI EENTO SE BANE HONGEY 

JANNAT K SANGREEZEY MOOTI AUR YAQOOT K HAI AUR MITTI ZAAFRAAN KI 
HAI 

JANNAT MEIN MAUT NAHI AYEGI JANNATI HAMESHA HAMESHA ZINDA RAHEGA 

JANNAT MEIN BUDHAPA NAHI AYEGA BALKEY WO HAMESHA JAWAAN 
RAHENGEY 

Hazrat Abu Hurairah Razi Allahu Anhu se riwayat hai k mene arz kiya "Ya Rasool 
Allah Sallallahu Alaihi Wa Sallam makhlooq kis cheez se paida ki gayi hai?" Aap 
Sallallahu Alaihi Wa Sallam ne irshad farmaya "paaki se" mene arz kiya "jannat kis 
cheez se bani hai?" Aap Sallallahu Alaihi Wa Sallam ne irshad farmaya "uski ek 
eent chandi ki hai ek sooney ki, uska seement taiz khushbu wala mushk hai, uske 
sangreezey moti aur yaqoot k hai uski mitti zaafraan hai, jo shaks usme dakhil 
hoga wo aish karega kabhi takleef nahi dekhega, hamesha zinda rahega kabhi nahi 
marega, jannatiyo k kapde kabhi puraane nahi hongey aur unki jawaani kabhi fana 
nahi hogi". (Sunan Tirmizi Abwabus Sifatul Jannah) 


JANNATUL ADN KO ALLAH TA'ALA NE APNE HAATH SE TAAMEER FARMAYA 

JANNATUL ADN K MAHLAAT KI EK EENT SAFAID MOTI KI EK EENT SURKH 
YAQOOT KI EK EENT SABZ ZAMRAD KI HAI USKI MITTI MISK KI HAI USKE 
SANGREEZEY LO LO K AUR USKI GHAAS ZAAFRAAN KI HAI 


Hazrat Anas Razi Allahu Anhu kehte hai Rasool Allah Sallallahu Alaihi Wa Sallam ne 
farmaya "Jannatul adn ko Allah ta'ala ne apne haath se taameer farmaya hai jiski 



ek eent safaid moti ki ek surkh yaqoot ki ek sabz zamrad ki hai, uski mitti misk ki 
hai uske sangreezey se lo lo k hai uska ghaas zaafraan ka hai (jannat ki tameer k 
baad) Allah ta'ala ne jannat se irshad farmaya "Kuch keh" jannat ne kaha "falah 
paa gaye emaandaar loog" phir Allah azz wa jail ne irshad farmaya "Mere jalaal 
aur izzat ki qasam! koi bakheel tujh mein dakhil nahi ho sakega" phir Rasool Allah 
Sallallahu Alaihi Wa Sallam ne ye aayat tilawat farmayi "Jo loog nafs ki bakheeli se 
bacha liye gaye wo falah paa gaye". (An Nihaaya li bin Kaseer Hadees no. 352) 


BAAZ MAHLAAT MEIN SOONEY K BAAGAAT HONGEY JISKI HAR CHEEZ SOONEY 
KI HONGI BAAZ MAHLAAT MEIN CHAANDI K BAAGH HONGEY JINKI HAR CHEEZ 
CHANDI KI HOGI 

Hazrat Abdullah bin Qais Razi Allahu Anhu se riwayat hai k Nabi E Akram Sallallahu 
Alaihi Wa Sallam ne farmaya "(Jannat mein jannatiyo k liye) do baagh chandi k 
hongey uske bartan aur har cheez chandi ki hogi aur do baagh sooney k hongey 
(yaani) uske bartan aur har cheez sooney ki hongi loogo k liye jannatul adn (jannat 
ka naam hai) mein apne rabb ko dekhne mein koi cheez rukawat na banegi siwaye 
uski kibriyaai ki chadar k jo uske chehrey mubarak par hogi". (Sahih Muslim 
Kitabul Emaan) 


JANNAT K MAHLAAT MEIN BADE BADE GUMBAD KHOOBSURAT SAFAID MOTIYO 
SE TAMEER KIYE GAYE HAI 

Hazrat Anas bin Malik Razi Allahu Anhu se meraaj ki hadees mein riwayat hai k 
Rasool Allah Sallallahu Alaihi Wa Sallam ne farmaya "Phir mujhey jannat mein le 
jaya gaya jis mein gumbad safaid mootiyo k baney hue hai aur uski mitti misk ki 
hai". (Sahih Muslim Kitabul Emaan) 



JANNAT K KHAIMEY 


HAR JANNATI K MAHAL MEIN KHOOBSURAT KHAIMEY HONGEY JISME AHLE 
JANNAT Kl HOOREY QAYAAM PAZEED HONGI 


"Ahle jannat k liye khaimey mein hoorey thehraayi gayi hongi pas ae jinn wa ins! 
turn apne rabbb ki kis kis naimat ka inkaar karogey". (Surah Rahman Surah no. 55 
Ayat no. 72-73) 


JANNAT KA HAR KHAIMA 60 MEEL CHOODEY KHOOBSURAT MOOTI KO ANDAR 
SE TARAASH KAR BANAYA GAYA HOGA 

UN KHAIMO MEIN AHLE JANNAT Kl BEEWIYA HONGI JO UNKI AAMAD Kl HAR 
AAN MUNTAZIR HONGI 

Abdullah bin Qais Razi Allahu Anhu se riwayat hai k Rasool Allah Sallallahu Alaihi 
Wa Sallam ne farmaya "Jannat mein mooti ka ek khooldaar khaima hoga jiski 
choodayi 60 meel hogi us khaimey k har kooney mein (momin ki) beewiya hongi 
jinhey doosre (mahal k) loog (doori aur wus'at ki wajah se) nahi dekh sakengey 
momin aadmi un (beewiyo) k darmiyaan chakkar lagata raheyga". (Sahih Muslim 
Kitabul Jannah was Sifaah) 


JANNAT KA BAZAAR 

JANNAT MEIN HAR JUMA K ROOZ BAZAAR LAGA KARENGEY 

JUMA BAZAAR MEIN SHAREEK HONE WALE JANNATIYO KA HUSN PEHLE SE 
DUBAL HOJAYEGA 


AURATEY JUMA BAZAAR MEIN SHAREEK NAHI HONGI ALLAH TA'ALA GHAR 
BAITHEY HI UNKE HUSN WA JAMAAL MEIN IZAAFA FARMA DEGA 


Hazrat Anas bin Malik Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Jannat mein ek bazaar hai jisme har juma k din 
jannati loog aya karengey shimaal ki taraf se ek hawa chalegi jiska gard o gubbar 
(mushk aur zaafraan par mushtamil hoga jab wo) jannatiyo k chehrey aur kapdo 
par padega to us se unke husn wa jamaal mein izaafa ho jayega jab wo palat kar 
apne ghar ayengey to unki beewiyo ka husn wa jamaal bhi pehle se ziyaada hoga, 
beewiya apne mardo se kahengi Allah! tumhara husn wa jamaal hamare baad to 
bahut badh gaya hai, jannati loog kahengey Allah! hamare baad tumhara husn wa 
jamaal bhi pehle se bahut badh gaya hai". (Sahih Muslim Kitabul Jannah was 
Sifaah) 


JANNAT K DARAKHT 

JANNAT MEIN HAR TARAH K PHAL-DAAR DARAKHT HONGEY LEKIN KHAJOOR, 
ANAAR AUR ANGOOR K DARAKHT BAKASRAT HONGEY 

"Dono baagho mein (har qism k) phal hai (khaas taur par) khajoor aur anaar k, 
phir ae jinn wa ins! turn apne rabb ki kis kis naimat ko jhutlaogey". (Surah Rahman 
Surah no. 55 Ayat no. 68-69) 

"Beshak muttaqi loog hi (aakhirat mein) kaamyaab hongeyjaha unke liye baagaat 
aur angoor hongey". (Surah Naba Surah no. 78 Ayat no. 32-33) 


JANNAT K DARAKHT KAANTO K BAGAIR HONGEY 
KAILA AUR BAIRI JANNAT K DARAKHT HAI 


JANNAT MEIN DARAKHTO K SAAYE BAHUTTAWEEL HONGEY 


"Aur daahine haath wale, daahine haath walo ka kya kehna, be-kaante ki bairiyo 
mein hongey, kailey teh ba teh, lambey saaye, behta hua paani aur bakasrat 
phool". (Surah Waqiya Surah no. 56 Ayat no. 27-32) 


JANNAT K DARAKHT IS QADAR SAR SABZ WA SHADAAB HONGEY K UNKI 
RANGAT SABZ SIYAAHI MAYIL HOGI 

JANNAT K DARAKHT HAMESHA HAREY BHAREY RAHENGEY 

"(Jannat k baagh) ghaney siyaahi maayil sar sabz hai, pas ae jinn wa ins! turn apne 
rabb ki kis kis naimat ka inkaar karogey". (Surah Rahman Surah no. 55 Ayat no. 64- 
65) 

JANNAT K DARAKHTO KI SHAKHEY HARI BHARI LAMBI AUR GHANI HONGI 

"Jannat k baagho (k darakhto) ki tehniyan Iambi aur hari bhari hongi, pas ae jinn 
wa ins! turn apne rabb ki kin kin naimato ko jhutlaogey". (Surah Rahman Surah no. 
55 Ayat no. 48-49) 


JANNAT K EK DARAKHT KA SAAYA ITNA TAWEEL HOGA K GHOODA SAW AAR 100 
BARAS TAK MUSALSAL CHALTA RAHEY TAB BHI SAAYA KHATAM NAHI HOGA 

Hazrat Abu Hurairah Razi Allahu Anhu se riwayat hai k Nabi E Kareem Sallallahu 
Alaihi Wa Sallam ne farmaya "Jannat mein ek darakht hai jiske saaye mein ek 
(ghooda) sawaar 100 baras tak chalta rahey (tab bhi khatam na ho) agar (quran se 
samajhna) chaaho to (Surah Waqiya Ayat no. 30) (WA ZILLIM MAMDOODAH - aur 
lamba saaya) padh lo jannat mein kisi shaks ki kamaan rakhne k barabar jagah 



(dunya ki) har us cheez se behtar hai jis par sooraj tuju ya guroob hota hai". (Sahih 
Bukhari Kitabul Bad ul Khalk) 


JANNAT MEIN TAMAAM DARAKHTO K TANEY SOONEY K HONGEY 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Jannat mein koi darakht aesa nahi jis ka tana sooney ka na 
ho". (Sunan Tirmizi Abwabus Sifatul Jannah) 


BAAZ KHAJOORO KA TANA SABZ ZAMRAD KA HOGA AUR USKI TEHNIYO KI 
JADEY SURKH SOONEY KI HONGI 

Hazrat Abdullah bin Abbas Razi Allahu Anhu farmate hai jannat k khajoor ka tana 
sabz zamrad ka hoga uski tehni se ahle jannat ki poshaak tayyar ki jayegi unke 
libaas aur jubbey bhi usi se banaaye jayenge, khajoor ka phal matkey ya dool k 
barabar hoga jo doodh se ziyaada safaid aur shehad se ziyaada meetha hoga, 
makkhan se ziyaada naram hoga usme sakhti bilkul nahi hogi. (Sharah Sunnah 
baab Sifatul Jannah wa ahliha) 


JANNAT MEIN CHAAR BEHTAREEN DARAKHT LAGAANE WALI TASBEEH YE HAI 

Hazrat Abu Hurairah Razi Allahu Anhu se riwayat hai k wo ek darakht laga rahe 
they k itne mein Rasool E Akram Sallallahu Alaihi Wa Sallam unke paas se guzey 
pucha "Ae Abu Hurairah Razi Allahu Anhu!" kis k liye darakht laga rahe ho? mene 
arz kiya "apne liye" Aap Sallallahu Alaihi Wa Sallam ne farmaya "Kya mein tujhey 
is se behtar darakht na batau?" Hazrat Abu Hurairah Razi Allahu Anhu ne arz kiya 
kyu nahi ya Rasool Allah Sallallahu Alaihi Wa Sallam! (zaroor bataiye) Aap 
Sallallahu Alaihi Wa Sallam ne farmaya "kaho SUBHAAN-ALLAHI (Allah paak hai) 
WAL HAMDU LILLAHI (tareef sirf Allah k liye hai) WA LAA ILAHA ILLALLAHU (aur 



Allah k siwa koi ila nahi) WALLAHU AKBAR (aur Allah sabse bada hai) ye kehne par 
har kalmey k badley tumhare liye jannat mein ek darakht lagaya jayega". (Sunan 
ibne Maja Kitabul Adab) 


JANNAT MEIN KHAJOOR KA DARAKHT LAGAANE WALA KALMA DARJ E ZAIL HAI 

Hazrat Jabir Razi Allahu Anhu kehte hai k Rasool Allah Sallallahu Alaihi Wa Sallam 
ne farmaya "Jisne kaha" SUBHAAN-ALLAHIL AZEEM WA Bl HAMDIHI, (Azmat wala 
Allah apni hamd k saath paak hai) uske liye jannat mein khajoor ka ek darakht 
lagaya jata hai. (Sahih Jamey Tirmizi Hadees no. 2858) 


TOOBA JANNAT KA DARAKHT HAI JISKA SAAYA 100 SAAAL Kl MUSAFAT K 
BARABAR HAI 

TOOBA DARAKHT K PHALO K KHOOSHO SE AHLE JANNAT K KAPDEY TAYYAR 
HONGEY 


Hazrat Abu Saeed Khudri Razi Allahu Anhu kehte hai k Rasool Allah Sallallahu 
Alaihi Wa Sallam ne farmaya "Tooba jannat ka darakht hai jiska saaya 100 saal ki 
musafat k barabar hai, ahle jannat k kapdey usi k khooshey se tayyar kiye 
jayengey". (Silsila Ahadees E Saheeya Hadees no. 1958) 


ZAITOON JANNAT KA DARAKHT HAI 

Hazrat Raafey bin Umar Razi Allahu Anhu kehte hai Rasool Allah Sallallahu Alaihi 
Wa Sallam ne farmaya "ajwah (khajoor) aur chattaan (yaani muqaam e ibraheem) 
aur darakht (yaani zaitoon) jannat mein se hai". (Tehqeeq E Mustafa Abdul 
Qaadir, darul kutub ilmiyah, bairoot4: 226) 



JANNAT K PHAL 


JANNAT K PHAL AHLE JANNAT K UYE WAFIR MIQDAAR MEIN MOJOOD HONGEY 
JANNAT MEIN HAR MOSAM KA PHAL HAR WAQT MAYASSAR HOGA 
JANNAT K PHAL HASIL KARNE K LIYE KISI SE IJAZAT NAHI LENI PADEGI 
JANNAT K PHALO KA ZAKHEERAH KABHI KHATAM NAHI HOGA 
KAILA AUR BAIR JANNAT K PHAL HAI 

"Aur daayi baazu wale, baayi baazu walo (ki khush naseebi) ka kya kehna wo be- 
khaar bairiyo aur ta ba ta kailo aur door tak phaili chaao aur har damm rawa rawa 
paani aur kabhi khatam na honey wale be rook took milne wale bakasrat phalo 
mein mazey karengey". (Surah Waqiyah Surah no. 56 Ayat no. 27-33) 

"Jannat k phal sada bahaar aur uska saaya la-zawaal hoga ye inaam hai muttaqi 
loogo ka". (Surah Raad Surah no. 13 Ayat no. 35) 


JANNAT MEIN HAR JANNATI K MAN-PASAND TAMAAM PHAL MOJOOD HONGEY 

"Muttaqi loog (jannt mein) saayo aur chashmo mein hongey aur jo phal wo 
chahengey (unke liye hazir kiye jayengey aur kaha jayega) khao aur piyo mazey se 
un aamaal k badley mein jo turn karte rahey naik loogo ko hum aesi hi jaza dete 
hai". (Surah zumar Surah no. 77 Ayat no. 41-44) 


JANNAT K PHAL HAR WAQT JANNATIYO KI PAHUNCH MEIN HONGEY-KHADE, 
BAITHEY, CHALTE PHIRTE JAB CHAHENGEY TOOD SAKENGEY 

"Jannat ki chaao un par jhuki hui saaye kar rahi hogi aur uske phal har waqt unki 
pahunch mein hongey". (Surah Dahar Surah no. 76 Ayat no. 14) 


JANNAT Kl KHAJOOR MATKEY K BARABAR HOGI JO DOODH SE ZIYAADA SAFAID, 
SHEHAD SE ZIYAADA MEETHI AUR MAKKHAN SE ZIYAADA NARAM HOGI 


Hazrat Abdullah bin Abbas Razi Allahu Anhu farmate hai jannat k khajoor ka tana 
sabz zamrad ka hoga uski tehni se ahle jannat ki poshaak tayyar ki jayegi unke 
libaas aur jubbey bhi usi se banaaye jayenge, khajoor ka phal matkey ya dool k 
barabar hoga jo doodh se ziyaada safaid aur shehad se ziyaada meetha hoga, 
makkhan se ziyaada naram hoga usme sakhti bilkul nahi hogi. (Sharah Sunnah 
baab Sifatul Jannah wa ahliha) 


JANNAT K PHAL KA EK KHOSHA ITNA BADA HAI K AGAR DUNYA MEIN AA JATA 
TO SAHABA E KIRAAM RAZI ALLAHU ANHUM KI JAMAAT QAYAMAT TAK USE 
KHATAM NA KAR SAKTI 

Hazrat Abdullah bin Abbas Razi Allahu Anhu se namaz e kusoof ki hadees mein 
riwayat hai k Sahaba E Kiraam Razi Allahu Anhum ne Rasool E Akram Sallallahu 
Alaihi Wa Sallam se arz kiya "Ya Rasool Allah Sallallahu Alaihi Wa Sallam! humne 
aapko (doraan e namaz) dekha k aapne apni jagah par koi cheez li hai phir humne 
aapko dekha k Aap (wo cheez lene se) ruk gaye hai" Aap Sallallahu Alaihi Wa 
Sallam ne irshad farmaya "mene jannat dekhi aur uske ek khosha ko lena chaha, 
agar mein use tood leta to jab tak dunya rehti turn loog use khaate rehtey". (Sahih 
Muslim Kitabus Salatul Kusoof) 


JANNAT K PHAL KA EK KHOSHA AGAR DUNYA MEIN AA JAYE TO ZAMEEN WA 
AASMAAN KI SAAR I MAKHLOOQ K KHAANE PAR BHI KHATAM NA HO 

Hazrat Jabir Razi Allahu Anhu kehte hai k Rasool Allah Sallallahu Alaihi Wa Sallam 
ne farmaya "Mere saamne jannat aur usme mojood saari naimatey laayi gayi phal, 
phool aur sar sabz wa shadabi mene tumhare liye angoor ka ek khosha lena chaha 
lekin rook diya gaya, agar mein wo khosha tumhare liye le aata to zameen aur 



aasmaan ki saari makhlooq use khatam karne k liye khaati (lekin khatam na kar 
paati)". (Nihaya li bin Kaseer 2: 367) 

Wazahat: Jannat ki naimato k baare mein aesi hadees kam az kam musalmano k 
liye to bilkul ba'as e tajjub nahi hai jo apni aankho se guzishta 6 hazaar saal se 
musalsal zamzam k kuwey ko behta dekh rahe hai jis se saari dunya k ahle emaan 
saal bhar mustafeed hote rehte hai ramazaan ul mubarak aur hajj k doraan to har 
shaks khuli aankho se us "naimat" ka nazaara karta hai loog na sirf ji bhar ka use 
istemaal karte hai balkey apne apne shehro aur mulko ko wapas jaate hue bila 
rook took jitna chahte hai saath le jaat hai lekin na to paani mein kabhi kami aayi 
hai na khatam hua hai, aur qayamat tak ye paani yu hi istemaal hota rahega. 
SUBHANALLAHI WA Bl HAMDIHI SUBHANALLAHIL AZEEM 


KHAJOOR, ANAAR AUR ANGOOR JANNAT K PHAL HAI 

"Dono baagho mein (har qism k) phal hai (khaas taur par) khajoor aur anaar k, 
phir ae jinn wa ins! turn apne rabb ki kis kis naimat ko jhutlaogey". (Surah Rahman 
Surah no. 55 Ayat no. 68-69) 

"Beshak muttaqi loog hi (aakhirat mein) kaamyaab hongeyjaha unke liye baagaat 
aur angoor hongey". (Surah Naba Surah no. 78 Ayat no. 32-33) 


ANJEER JANNAT KA PHAL HAI 

JANNAT K TAMAAM PHAL BAGAIR GUTHLI K HONGEY 

Hazrat Abu Hurairah Razi Allahu Anhu se riwayat hai k Nabi E Akram Sallallahu 
Alaihi Wa Sallam ki khidmat mein anjeer ka ek thaal paish kiya gaya Aap Sallallahu 
Alaihi Wa Sallam ne irshad farmaya "khao" khud bhi us se anjeer khayi aur 
farmaya "agar mein kisi phal k baare mein kahu k ye jannat se nazil hua hai to yahi 
wo phal hai kyunki jannat k phal guthli k bagair hongey pas khao, anjeer bawaseer 



ko khatam karti hai aur gathiya k liye mufeed hai". (Tibb e Nabivi raqam rafa no. 
318) 


JANNATI JAB KISI DARAKHT SE PHAL TOODENGEY TO USKI JAGAH FAURAN 
NAYA PHAL LAG JAYEGA 

Hazrat Sobaan Razi Allahu Anhu kehte hai Rasool Allah Sallallahu Alaihi Wa Sallam 
ne farmaya "Jab koi aadmi jannat se phal toodega to uski jagah doosra phal lag 
jayega". (Majmua e Zawa'id 10:414) 


JANNAT KI NEHREY 

JANNAT MEIN MEETHEY PAANI, KHUSH ZAIQA DOODH, LAZEEZ SHARBAT AUR 
SHAFFAAF SHEHAD KI NEHREY BEH RAH I HAI 

JANNAT KI NEHRO K MASHROBAAT KA RANG AUR ZAIQA HAMESHA EK JESA HI 
RAHEGA 

"Muttaqeen loogo se jis jannat ka wada kiya gaya hai uski shaan to ye hai k us 
mein meethey paani ki nehrey beh rahi hai, aese doodh ki nehrey jiske zaiqey 
mein zarra farq na aaya ho, aesi sharaab ki nehrey jo peene walo k liye lazeez ho 
aur saaf shaffaaf shehad ki nehrey beh rahi hai". (Surah Muhammad Surah no. 47 
Ayat no. 15) 


SEEHAAN, JEEHAAN, FURAAT AUR NEEL JANNAT KI NEHREY HAI 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Seehaan, Jeehaan, Furaat aur Neel jannat ki nehro mein se 
hai". (Sahih Muslim Kitabul Jannah wa Sifatun Naeemaha) 


KAUSAR JANNAT Kl NEHAR HAI JISKA PAANI DOODH SE ZIYAADA SAFAID AUR 
SHEHAD SE ZIYAADA MEETHA HOGA 


KAUSAR ALLAH TA'ALA Kl TARAF SE RASOOL E AKRAM SALLALLAHU ALAIHI WA 
SALLAM KO DIYA GAYA HADYA HAI 

Hazrat Anas bin Malik Razi Allahu Anhu kehte hai Rasool E Akram Sallallahu Alaihi 
Wa Sallam se daryaft kiya gaya "kausar kya hai?" Aap Sallallahu Alaihi Wa Sallam 
ne irshad farmaya "Ye ek nehar hai jo mujhey Allah ta'ala ne jannat mein ata 
farmayi hai jiska paani doodh se ziyaada safaid aur shehad se ziyaada meetha hai, 
isme aese parindey (udhte hai) jinki gardaney untho ki si hai" Hazrat Umar Razi 
Allahu Anhu ne arz kiya "wo parindey to khoob mazey mein hai" Aap Sallallahu 
Alaihi Wa Sallam ne irshad farmaya "un parindo ko khaane wale ziyaada mazey 
mein hai". (Sunan Tirmizi Abwabul Jannah) 


AHLE JANNAT HASB KHAWAHISH JANNAT Kl NEHRO MEIN SE CHOOTI CHOOTI 
NEHREY NIKAAL KAR APNE APNE MAHLAAT MEIN LE JAA SAKENGEY 

Hazrat Hakeem bin Muawiyah Razi Allahu Anhu apne baap se riwayat karte hai k 
Nabi E Akram Sallallahu Alaihi Wa Sallam ne farmaya Jannat mein paani, shehad, 
doodh aur sharaab ki nehrey hai aur un nehro se (chooti) nehrey niklengi (jo 
jannatiyo k mahlaat mein jayengi). (Sunan Tirmizi Abwabul Jannah) 


JANNAT Kl EK NEHAR KA NAAM "NEHAR E HAYAAT" HAI JISKA PAANI 
JAHANNAM SE NIKALNE WALO PAR DALA JAYEGA TO WO DOBAARAH BEEJH Kl 
TARAH "UGH" PADENGEY 


Hazrat Abu Saeed Khudri Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Allah ta'ala apni rahmat se jis ko chaahega jannat 
mein dakhil farma dega aur aagh (fire) walo ko aagh mein dakhil farma dega phir 
(jannati muddat baad chahega) irshad farmayega "Dekho jis shaks k dil mein raayi 



barabar bhi emaan ho usko aagh se nikaal lo chunanchey wo loog us haal mein 
niklengey k unke jism koiley ki tarah ja ley hue hongey tab wo nehar e hayaat ya 
nehar haya mein daale jayengey aur wo loog usi tarah ugh padengey (yaani bilkul 
sahi saalim ho jayengey) jis tarah beejh silaab mein (foran) ughta hai kabhi tumne 
dekha nahi wo beejh kesa zaro lipta hua ughta hai". (Sahih Muslim Kitabul Emaan) 


JANNAT K CHASHMEY 

JANNAT K EK CHASHMEY KA NAAM "SALSABEEL" HAI JIS SE SOONTH 
(ZANJABEEL) KI AAMEZISH WALI SHARAAB BARAMAD HOGI 


"Ahle jannat k aagey chandi k bartan aur sheeshey k piyaaley gardish karaaye ja 
rahe hongey shishey bhi chandi ki tarah (chamakdaar) hongey, un piyaalo ko 
(khuddaam) theek andaazey k mutabiq bharengey ahle jannat ko waha aesi 
sharaab k jaam pilaaye jayenge jisme soonth ki aamezish hogi, ye (sharaab jannat 
k) ek chashmey se (baramad) hogi jiska naam "Salsabeel" hai". (Surah Dahar Surah 
no. 76 Ayat no. 15-18) 


JANNAT K EK CHASHMEY KA NAAM "KAAFOOR" HAI JISKI SHARAAB SE AHLE 
JANNAT LUTF ANDOOZ HONGEY 

"Naik loog (jannat mein) sharaab k aese saagir piyengey jisme aab e kaafoor ki 
aamezish hogi ye (kaafoor) ek behta hua chashma hai jis se Allah k bandey (khoob 
paani) piyengey aur jaha kahi chahengey ba-sahoolat uski shakhey nikaal le 
jayengey". (Surah Dahar Surah no. 76 Ayat no. 5-6) 


JANNAT K EK CHASHMEY KA NAAM "TASNEEM" HAI JISKA KHAAS PAANI SIRF 
ALLAH K MUQARRAB LOOGO KO HI PEENE K LIYE DIYA JAYEGA 

ABRAAR LOOGO KO (JO DARYA MEIN MUQARRAB LOOGO SE KAM HONGEY) 
UMDAH SHARAAB MEIN TASNEEM KA PAANI MILA KAR PEENE KO DIYA JAYEGA 

"Beshak naik loog bade mazey mein hongey unchi musnado par baithey nazaare 
kar rahe hongey turn unke chehro par se naimato ki ronaq aur tar o taazgi 
mehsoos karoge unko nafees bartan sarband sharaab pilaayi jayegi jis par mushk 
ki muhar lagi hogi jo loog doosro par baazi le jana chahte hai wo us (sharaab) ko 
hasil karne mein baazi le jaane ki koshish karenge is nafees aur umdah sharaab 
mein tasneem k paani ki aamezish hogi tasneem ek chashma hai jis (ka khalis 
pani) muqarrab loog piyengey". (Surah Mutaffafeen Surah no. 83 Ayat no. 22-28) 


BAAZ CHASHMO SE SAFAID CHAMAKDAAR AUR LAZEEZ SHARAAB BARAMAD 
HOGI 

"Ahle jannat k liye jana pehchana rizq hai har tarah ki lazeez chizey aur naimat 
bhari jannatey jinme wo izzat k saath rakkhe jayenge takhto par aamne saamne 
baithenge sharaab k chashmo se saagir bhar bhar kar unke darmiyaan phiraaye 
jayenge safaid (chamakti hui) sharaab jo peene walo k liye lazeez hogi na us se sar 
chakrayega na hi aqal mein fatoor ayega". (Surah Saaffaat Surah no. 37 Ayat no. 
41-45) 

BAAZ CHASHMEY FUWAARO KI TARAH AHLE UBAL RAHE HONGEY 

"Un do baagho mein do chashmey aese hongey jisme paani joosh maar raha hoga 
pas ae jinn wa insaan turn apne rabb ki kin kin naimato ko jhutlaogey?". (Surah 
Rahman Surah no. 55 Ayat no. 66-67) 



AHLE JANNAT K QALB WA NAZAR Kl TASKEEN K UYE HAR DO RAWA DAWA 
PAANI K KHOOBSURAT CHASHMEY AUR AABSHAREY JANNAT MEIN HONGI 

"Jannat mein rawa dawa behte chashmey hongey". (Surah Gashiya Surah no. 88 
Ayat no. 12) 

"(jannat mein) door tak phaili huui chaao aur girta hua paani bhi hoga". (Surah 
Waqiah Surah no. 56 Ayat no. 30-31) 


MAZKOORAH CHASHMO K ALAWA AHLE JANNAT Kl KHATIR MADARAAT K UYE 
JABAJA MUKHTALIF CHASHMEY HONGEY 


"Beshak muttaqi loog saayo aur chashmo mein hongey aur manpasand maivey 
unke liye hazir hongey". (Surah Mursalaat Surah no. 77 Ayat no. 41-42) 


HOOZ E KAUSAR 

KAUSAR JANNAT Kl EK NEHAR (YA HOOZ) HAI JO ALLAH SUBHANAHU WA 
TA'ALA NE SIRF RASOOL E AKRAM SALLALLAHU ALAI HI WA SALLAM KO ATA 
FARMAYI HAI 

HOOZ E KAUSAR JANNAT Kl SABSE BADI AUR SABSE AALA NEHAR HAI 


Hazrat Anas Razi Allahu Anhu kehte hai Rasool Allah Sallallahu Alaihi Wa Sallam ne 
farmaya "Jab (Mairaaj k mauqey par) mera guzar jannat se hua to mene ek nehar 
dekhi jiske dono kinaaro par motiyo k gumbad hai jinhey andar se taraash kar 
banaya gaya hai mene Jibraeel Alaihis Salaam se daryaft kiya "Ye kya hai?" 
Jibraeel Alihis Salaam ne kaha "Ye kausar hai jo Aap Sallallahu Alaihi Wa Sallam ko 
aapke rabb ne ata farmaya hai" (Rasool Allah Sallallahu Alaihi Wa Sallam farmate 
hai) "Uski mitti ya khushbu taiz mushk ki si thi". (Sahih Bukhari Kitabur Riqaaq) 


HOOZ E KAUSAR K DONO KINAAREY SOONEY K HAI USKE SANGREEZEY MOOTI 
AUR YAQOOT K HAI AUR MITTI MUSHK HAI ZIYAADAH KHUSHBUDAAR HAI 


Hazrat Abdullah bin Umar Razi Allahu Anhu kehte hai Rasool Allah Sallallahu Alaihi 
Wa Sallam ne farmaya "Kausar jannat mein ek nehar hai jiske dono kinaarey 
sooney k hai uska paani mooti aur yaqoot par behta hai uski mitti mushk hai 
ziyaadah khushbudaar hai uska paani shehad se ziyaadah meetha aur barf se 
ziyaadah safaid hai". (Sunan Tirmizi Abwabut Tafseer baab Tafseer surah kausar) 


HOOZ E KAUSAR PAR PAANI PILAANE WALE KHUD RASOOL E AKRAM 
SALLALLAHU ALAIHI WA SALLAM HONGEY 

AHLE EMAAN Kl KHATIR RASOOL E AKRAM SALLALLAHU ALAIHI WA SALLAM 
DOOSRE LOOGO KO HOOZ SE HATA DENGEY 

HOOZ E KAUSAR Kl EK SIMT ITNI TAWEEL HOGI JITNA MADEENA AUR AMMAAN 
K DARMIYAAN FAASLA HAI (TAQREEBAN EK HAZAAR KILO-METER) 

HOOZ E KAUSAR KA PAANI DOODH SE ZIYAADAH SAFAID AUR SHEHAD SE 
ZIYAADAH MEETHA HOGA 

Hazrat Sobaan Razi Allahu Anhu se riwayat hai k Nabi E Akram Sallallahu Alaihi Wa 
Sallam ne farmaya "Hooz e kausar k kinaarey par mein ahle emaan ki khatir 
doosre loogo ko apni chadi (lathi) se hataunga yaha tak k hooz ka paani ahle 
emaan ki taraf beh niklega (aur wo khoob sair ho kar piyengey) Aap Sallallahu 
Alaihi Wa Sallam se arz kiya gaya "Hooz ka arz kitna hai?" Aap Sallallahu Alaihi Wa 
Sallam ne irshad farmaya "Madeena se le kar ammaan tak" phir hooz k paani k 
baare mein sawal kiya gaya "wo kesa hoga?" Aap Sallallahu Alaihi Wa Sallam ne 
irshad farmaya "Doodh se ziyaadah safaid aur shehad se ziyaadah meetha" phir 
Aap Sallallahu Alaihi Wa Sallam ne farmaya "Mere hooz mein jannat k do parnaalo 
se paani aayega unme se ek parnaala sooney ka hoga aur doosra chandi ka". 
(Sahih Muslim Kitabul Faza'il) 



Wazahat: Ammaan Madeena munawwarah se ek hazaar kilo meter k faasley par 
hai, doosri ahadees se malooom hota hai k hooz e kausar ki chaaro simtey 
barabar hai Aap Sallallahu Alaihi Wa Sallam ka irshad e mubarak hai hooz ki 
choodayi uski lambaayi k barabar hai. (Sunan Tirmizi) 


HOOZ E KAUSAR PAR SOONEY AUR CHANDI K JAAM HONGEY JINKI TADAAD 
AASMAAN KTAARO JITNI HOGI 


Hazrat Anas Razi Allahu Anhu riwayat karte hai k Allah k Nabi Sallallahu Alaihi Wa 
Sallam ne farmaya "Hooz e kausar par turn sooney aur chandi k jaam aasmaan k 
taaro k barabar dekhogey". (Sahih Muslim Kitabul Faza'il) 


RASOOL E AKRAM SALLALLAHU ALAIHI WA SALLAM KA MIMBAR QAYAMAT K 
ROOZ HOOZ E KAUSAR PAR RAKKHA JAYEGA JIS PAR BAITH KAR AAP 
SALLALLAHU ALAIHI WA SALLAM APNI UMMAT KO PAANI PILAYENGEY 


Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Mere huj'rah e mubarak aur mimbar k darmiyaan 
wali jagah jannat k baagho mein se ek baagh hai aur mera mimbar (qayamat k 
rooz) mere hooz par rakkha jayega". (Sahih Bukhari Kitabur Riqaaq) 


JISNE EK DAFA HOOZ E KAUSAR SE PAANI PEE LIYA USE PHIR KABHI PIYAAS 
NAHI LAG EG I 

Hazrat Abdullah (bin Umar Razi Allahu Anhu) se riwayat hai k Rasool Allah 
Sallallahu Alaihi Wa Sallam ne farmaya "(Jannat mein) tumhare saamne ek hooz 
hoga jiski ek simt jarba'a se le kar azraj (shaam k do shehro k naam hai) tak hogi, 
jis par aasmaan k taaro ki tarah jaam rakkhey hongey jo hooz par aa kar ek dafa 
paani pee lega use phir kabhi piyaas nahi lagegi". (Sahih Muslim Kitabul Faza'il) 



HOOZ E KAUSAR PAR SABSE PEHLE AANE WALE AUR SAIRAAB HONE WALE 
MUHAJIR (NABI E AKRAM SALLALLAHU ALAIHI WA SALLAM K AHAD MAIN 
MAKKA SE MADEENA Kl TARAF HIJRAT KARNE WALE) FUQARAA HONGEY 


Hazrat Sobaan Razi Allahu Anhu se rawayat hai k Rasool Allah Sallallahu Alaihi Wa 
Sallam ne farmaya "Mere hooz par sabse pehle jo loog ayengey wo taqreeban 
muhajireen hongey, gard aalood sar, maile kucheley kapdey naaz o naam mein 
pali hui aurato se nikah karne ki istata'at na rakhne wale aur jin k liye (amra'a k) 
darwaazey nahi khole jaate". (Sunan Tirmizi Abwabus Sifatul Qayamaah) 


HAR NABI KO QAYAMAT K DIN HOOZ DIYA JAYEGA JIS SE USKE UMMATI AA KAR 
PAANI PIYENGEY 

RASOOL E AKRAM SALLALLAHU ALAIHI WA SALLAM K HOOZ PAR AANE WALO Kl 
TADAAD BAAQI TAMAAM ANBIYA K MUQABILEY MEIN ZIYAADAH HOGI 


Hazrat Samurah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Har Nabi k liye ek hooz hai aur tamaam anbiya aapsa mein ek 
doosre par farkhr karengey k kiske hooz par paani peene wale ziyaadah aate hai 
aur mein ummeed rakhta hu k mere hooz par aane wale sabse ziyaadah hongey". 
(Sunan Tirmizi Abwabus Sifatul Qayamaah) 


HOOZ E KAUSAR MEIN UNTOO Kl GARDANO WALI CHIDYA HONGI JINKE 
GOOSHT SE AHLE JANNAT LUTF ANDOOZ HONGEY 

Hazrat Anas bin Malik Razi Allahu Anhu kehte hai Rasool E Akram Sallallahu Alaihi 
Wa Sallam se daryaft kiya gaya "kausar kya hai?" Aap Sallallahu Alaihi Wa Sallam 
ne irshad farmaya "Ye ek nehar hai jo mujhey Allah ta'ala ne jannat mein ata 
farmayi hai jiska paani doodh se ziyaada safaid aur shehad se ziyaada meetha hai, 
isme aese parindey (udhte hai) jinki gardaney untho ki si hai" Hazrat Umar Razi 
Allahu Anhu ne arz kiya "wo parindey to khoob mazey mein hai" Aap Sallallahu 



Alaihi Wa Sallam ne irshad farmaya "un parindo ko khaane wale ziyaada mazey 
mein hai". (Sunan Tirmizi Abwabul Jannah) 


RASOOL E AKRAM SALLALLAHU ALAIHI WA SALLAM APNI UMMAT K LIYE HOOZ 
E KAUSAR PAR MEER SAAMAAN HONGEY 

BIDA'ADI LOOG AAP SALLALLAHU ALAIHI WA SALLAM K HOOZ E KAUSAR SE 
MEHROOM WAPAS PALTENGEY 

Hazrat Abdullah bin Mas'ood Razi Allahu Anhu se riwayat hai k Nabi e Akram 
Sallallahu Alaihi Wa Sallam ne farmaya "Mein hooz par tumhara meer saamaan 
hunga turn mein se baaz loog waha laye jayengey phir mujhse door hata diye 
jayengey mein kahunga ae mere rabb! ye to meri ummat k loog hai jawab mein 
kaha jayega aap nahi jaante unhone aapke baad kesi kesi bida'at shuru kar di". 
(Sahih Bukhari Kitabur Riqaaq) 


KAFIR HOOZ E KAUSAR PAR AA KAR PAANI PEENA CHAHENGEY LEKIN RASOOL E 
AKRAM SALLALLAHU ALAIHI WA SALLAM UNHEY DOOR HATA DENGEY 

RASOOL E AKRAM SALLALLAHU ALAIHI WA SALLAM APNI UMMAT KO WUZU K 
SABAB CHAMAKTI HUI PAISHANI AUR CHAMAKTE HUE HAATH SE PEHCHAAN 
LENGEY 


Hazrat Huzaifa Razi Allahu Anhu kehte hai Rasool Allah Sallallahu Alaihi Wa Sallam 
ne farmaya "Qasam hai us zaat ki jiske haath mein meri jaan hai mein hooz se 
(gair musalmaano ko) usi tarah hata dunga jis tarah untho ka malik doosre untho 
ko (isthaan se) hata deta hai" arz kiya gaya "Ya Rasool Allah Sallallahu Alaihi Wa 
Sallam! kya aap hamey pehchaan lengey?" Aap Sallallahu Alaihi Wa Sallam ne 
irshad farmaya "Han! turn mere paas aaogey to wuzu ki wajah se tumhare haath, 
paao aur paishaniya chamak rahi hongi ye sifat tumhare alawah kisi doosre 
ummati mein nahi hongi". (Sunan Ibne Maja Kitabuz Zahad baab fil Hooz) 



AHLE JANNAT KA KHAANA PEENA 


JANNATIYO Kl JANNAT MEIN SABSE PEHLI MEHMAANI MACHLI SE Kl JAYEGI 
AUR DOOSRA KHANA JANNATI KO BAIL K GOOSHT SE KHILAYA JAYEGA 

JANNATIYO KO SABSE PEHLA MASHROOB "SALSABEEL" NAAMI CHASHMA SE 
PILAYA JAYEGA 

Rasool E Akram Sallallahu Alaihi Wa Sallam k azaad kardah gulaam Hazrat Sobaan 
Razi Allahu Anhu kehte hai mein Rasool Allah Sallallahu Alaihi Wa Sallam k paas 
khada tha itne mein yahoodiyo k ulama mein se ek aalim aya aur puchne laga "Jis 
rooz zameen o aasmaan adal badal kiye jayengey us waqt loog kaha hongey?" 
Rasool E Akram Sallallahu Alaihi Wa Sallam ne farmaya "Pul-Siraat k qareeb 
andherey mein khade hongey" phiryahoodi aalim ne pucha "Pul-Siraat ko sabse 
pehle kaun loog aboor karenge?" Aap Sallallahu Alaihi Wa Sallam ne irshad 
farmaya "tangdast muhajireen (makka se madeena hij'rat karne wale)" yahoodi 
aalim ne pucha "Jannati loog jannat mein dakhil hongey to sabse pehle unki 
khidmat mein konsa tohfa paish kiya jayega?" Aap Sallallahu Alaihi Wa Sallam ne 
irshad farmaya "machli k jigar ka goosht" yahoodi ne phir pucha "uske baad unka 
khana kesa hoga?" Aap Sallallahu Alaihi Wa Sallam ne irshad farmaya "Jannatiyo k 
liye jannat mein charne wala bail zibah kiya jayega (jiska goosht unhey khilaya 
jayega)" yahoodi ne pucha "khane k baad peene k liye jannatiyo ko kya diya 
jayega?" Aap Sallallahu Alaihi Wa Sallam ne irshad farmaya "Salsabeel chashmey 
ka paani" yahoodi aalim ne kaha "Aapne sach farmaya". (Sahih Muslim Kitabul 
Haiz) 


HAMARI MOJOODAH ZAMEEN, AHLE JANNAT Kl ROTI HOGI 

Hazrat Abu Saeed Khudri Razi Allahu Anhu kehte hai Rasool Allah Sallallahu Alaihi 
Wa Sallam ne farmyaa "Qayamat k rooz ye zameen ek roti ki shakal mein hogi 
Allah ta'ala use apne haath se usi tarah ulat palat farmayega jis tarah turn mein se 


koi shaks safar mein apni roti ko (haato se) ulat palat karta hai aur wo roti ahle 
jannat ki maizabaani hogi". (Muttafiqun Ala ih, Mishkatul Masaabeeh Kitabul Faan, 
baab hashr, fasal awwal) 


JANNAT KA AALA TAREEN MASHROOB "TASNEEM" SIRF ALLAH K MUQARRAB 
BANDO KI KHIDMAT MEIN PAISH KIYA JAYEGA 

JANNAT KI KHALIS AUR SAAF WA SHAFFAAF SHARAAB "RAHEEQ" SE TAMAAM 
JANNATI LUTF ANDOOZ HONGEY 

AHLE JANNAT KI KHIDMAT MEIN "RAHEEQ" K SARBAND SAAGIR PAISH KIYE 
JAYENGEY 

"RAHEEQ" PEENE K BAAD JANNATI, MUH MEIN MUSHK KA ZAIQA MEHSOOS 
KARENGEY 


"Beshak naik loog bade mazey mein hongey unchi musnado par baithey nazaare 
kar rahe hongey turn unke chehro par se naimato ki ronaq aur tar o taazgi 
mehsoos karoge unko nafees bartan sarband sharaab pilaayi jayegi jis par mushk 
ki muhar lagi hogi jo loog doosro par baazi le jana chahte hai wo us (sharaab) ko 
hasil karne mein baazi le jaane ki koshish karenge is nafees aur umdah sharaab 
mein tasneem k paani ki aamezish hogi tasneem ek chashma hai jis (ka khalis 
pani) muqarrab loog piyengey". (Surah Mutaffafeen Surah no. 83 Ayat no. 22-28) 


AHLE JANNAT "AAB E KAUSAR" SE BHI NAWAAZEY JAYENGEY 

Hazrat Sobaan Razi Allahu Anhu se riwayat hai k Nabi E Akram Sallallahu Alaihi Wa 
Sallam ne farmaya "Hooz e kausar k kinaarey par mein ahle emaan ki khatir 
doosre loogo ko apni chadi (lathi) se hataunga yaha tak k hooz ka paani ahle 
emaan ki taraf beh niklega (aur wo khoob sair ho kar piyengey) Aap Sallallahu 
Alaihi Wa Sallam se arz kiya gaya "Hooz ka arz kitna hai?" Aap Sallallahu Alaihi Wa 
Sallam ne irshad farmaya "Madeena se le kar ammaan tak" phir hooz k paani k 



baare mein sawal kiya gaya "wo kesa hoga?" Aap Sallallahu Alaihi Wa Sallam ne 
irshad farmaya "Doodh se ziyaadah safaid aur shehad se ziyaadah meetha" phir 
Aap Sallallahu Alaihi Wa Sallam ne farmaya "Mere hooz mein jannat k do parnaalo 
se paani aayega unme se ek parnaala sooney ka hoga aur doosra chandi ka". 
(Sahih Muslim Kitabul Faza'il) 


JANNAT MEIN SAFAID CHAMAKDAAR SHARAAB BHI AHLE JANNAT Kl TOZEE'I K 
UYE MOJOOD HOGI 

JANNAT Kl SHARAAB PEENE K BAAD HOOSH WA HAWAAS AUR AQAL WA 
KHARD MEIN KISI QISM KA BIGAAD PAIDA NAHI HOGA 

"Sharab k chashmo se saagir bhar kar unke darmiyaan phiraaye jayengey 
chamakti hui sharaab jo peene walo k liye lazzat bhari hogi us se na jism ko koi 
nuqsaan pahunchega na aqal kharab hogi". (Surah Safaat Surah no. 37 Ayat no. 
45-47) 

"Ahle jannat k saamne chandi k baratan aur sheeshe k saagir gardish karaaye 
jayengey sheesha bhi wo hoga jo chandi ki tarah (safaid aur chamakdaar) hoga 
khuddaam ne unhey theek andaazey k mutabiq bhara hoga". (Surah Dahar Surah 
no. 76 Ayat no. 15-16) 


AHLE JANNAT Kl KHIDMAT MEIN "SHARAAB E TAHOOR" K JAAM PAISH KIYE 
JAYENGY 

"Ahle jannat ki khidmat k liye aese ladkey doodey phir rahe hongey jo hamesha 
ladkey hi rahengey turn tunhey dekho to samajhoge k mooti hai jo bikhair diye 
gaye hai waha jidhar bhi turn nigaah daloge ek badi saltanat ka sar o samaan 
tumhey nazar ayega unke uper bareek raisham k sabz libaas aur aur itlas wa daiba 
k kapde hongey aur unhey chandi k kangan pehnaaye jayengey aur unka rabb 



unhey nihayat pakeezah sharaab pilayega". (Surah Dahar Surah no. 76 Ayat no. 
19-21) 


AHLE JANNAT KO AESI SHARAAB PILAYI JAYEGI JISME SOONTH Kl AAMAIZISH 
HOGI 

"Ahle jannat k aagey chandi k bartan aur sheeshey k piyaaley gardish karaaye ja 
rahe hongey shishey bhi chandi ki tarah (chamakdaar) hongey, un piyaalo ko 
(khuddaam) theek andaazey k mutabiq bharengey ahle jannat ko waha aesi 
sharaab k jaam pilaaye jayenge jisme soonth ki aamezish hogi, ye (sharaab jannat 
k) ek chashmey se (baramad) hogi jiska naam "Salsabeel" hai". (Surah Dahar Surah 
no. 76 Ayat no. 15-18) 


AHLE JANNAT KI KHIDMAT MEIN AESI SHARAAB K SAAGIR BHI PAISH KIYE 
JAYENGEY JISME KAFOOR KI AAMAIZISH HOGI 

"Naik loog (jannat mein) sharaab k aese saagir piyengey jinme kafoor ki aamaizish 
hogi, kafoor (jannat mein) ek chashma hai jis se Allah k bandey piyengey aur us 
chashmey ki nadya jidhar chahengey (sirf khawahish karne se hi) baha le 
jayengey". (Surah Dahar Surah no. 76 Ayat no. 5-6) 


AHLE JANNAT K PEENE K LIYE MEEHEY PAANI, KHUSH ZAIQA DOODH LAZEEZ 
SHARAAB AUR SAAF WA SHAFFAAF SHEHAD KI NEHREY BHI JANNAT MEIN 
MOJOOD HONGI 


"Muttaqeen loogo se jis jannat ka wada kiya gaya hai uski shaan to ye hai k us 
mein meethey paani ki nehrey beh rahi hai, aese doodh ki nehrey jiske zaiqey 
mein zarra farq na aaya ho, aesi sharaab ki nehrey jo peene walo k liye lazeez ho 



aur saaf shaffaaf shehad ki nehrey beh rahi hai". (Surah Muhammad Surah no. 47 
Ayat no. 15) 


RAWA RAWA CHASHMO K PAANIYO SE BHI AHLE JANNAT LUTF ANDOOZ 
HONGEY 


"Jannat mein rawa rawa chashmey behte hongey". (Surah Gashiyay Surah no. 88 
Ayat no. 12) 


JANNAT KI SHARAAB PEENE SE JANNATIYO KA SAR CHAKRAAYEGA NA AQAL 
MEIN FATOOR AYEGA 

AHLE JANNAT K PASANDEEDAH PHAL HASB KHAWAHISH BAKASRAT UNKI 
KHIDMAT MEIN PAISH KIYE JAYENGEY 

MAN-PASAND PARINDO KA BHUNA HUA GOOSHT BHI LAZZAT DAHAN K UYE 
MOJOOD HOGA 


"Ahle jannat ki khidmat k liye abdi ladkey (ek hi umar mein rehne wale) saaf suthri 
sharaab se labraiz saagir liye phir rahe hongey jise pee kar na unka sar chakrayega 
na unki aqal mein fatoor ayega aur wo unke saamne tarah tarah k lazeez phal 
paish karengey jise chahey chun le aur parindo k goosht paish karengey k jis 
parindey ka goosht chahey istemaal kare". (Surah Waqia Surah no. 56 Ayat no. 17- 
21 ) 



AHLE JANNAT Kl MAIZABAANI K LIYE DAIGAR TAMAAM PHALO K ALAWAH 
KHAJOOR, ANGOOR, ANAAR, BAIR AUR ANJEER K PHAL BAKASRAT MOJOOD 
HONGEY 


"Dono baagho mein (har qism k) phal hai (khaas taur par) khajoor aur anaar k, 
phir ae jinn wa ins! turn apne rabb ki kis kis naimat ko jhutlaogey". (Surah Rahman 
Surah no. 55 Ayat no. 68-69) 

"Beshak muttaqi loog hi (aakhirat mein) kaamyaab hongeyjaha unke liye baagaat 
aur angoor hongey". (Surah Naba Surah no. 78 Ayat no. 32-33) 


HOOZ E KAUSAR MEIN UDHNE WALI CHIDYO K GOOSHT SE BHI AHLE JANNAT 
LUTF ANDOOZ HONGEY 

Hazrat Anas bin Malik Razi Allahu Anhu kehte hai Rasool E Akram Sallallahu Alaihi 
Wa Sallam se daryaft kiya gaya "kausar kya hai?" Aap Sallallahu Alaihi Wa Sallam 
ne irshad farmaya "Ye ek nehar hai jo mujhey Allah ta'ala ne jannat mein ata 
farmayi hai jiska paani doodh se ziyaada safaid aur shehad se ziyaada meetha hai, 
isme aese parindey (udhte hai) jinki gardaney untho ki si hai" Hazrat Umar Razi 
Allahu Anhu ne arz kiya "wo parindey to khoob mazey mein hai" Aap Sallallahu 
Alaihi Wa Sallam ne irshad farmaya "un parindo ko khaane wale ziyaada mazey 
mein hai". (Sunan Tirmizi Abwabul Jannah) 


AHLE JANNAT KI DAWATO KA SILSILA SUBAH WA SHAAM JAARI RAHEGA 

"Aur jannatiyo k liye jannat mein subah wa shaam rizq tayyar hoga". (Surah 
Maryam Surah no. 19 Ayat no. 62) 



JANNAT MEIN HAR SHAKS KO 100 AADMIYO K BARABAR KHANE Kl ISTATA'AT Dl 
JAYEGI 


Hazrat Zaid bin Arqam Razi Allahu Anhu kehte hai Rasool Allah Sallallahu Alaihi 
Wa Sallam ne farmaya "Ahle jannat mein se har shaks ko khane peene aur 
shahoot wa jimaa mein 100 aadmiyo k barabar istata'at diya jayega ahle jannat ki 
rate haajat ki soorat ye hogi k unke jism se paseena bahega aur pait wese ka wesa 
hi ho jayega (jesa k khane se qabl tha)". (Sahih Jamey Sageer Hadees no. 1623) 


AHLE JANNAT KA KHANA PEENA DAKAAR AUR PASEENA AANE SE HAZAM HO 
JAYEGA 

Hazrat Jabir bin Abdullah Razi Allahu Anhu kehte hai Rasool Allah Sallallahu Alaihi 
Wa Sallam ne farmaya "Jannati khaaye aur piyengey lekin na thokengey na 
pishaab karengey na pakhaana karengey, na naak sinkengey" Sahaba E Kiraam 
Razi Allahu Anhum ne arz kiya "to phir khana kaha jayega?" Aap Sallallahu Alaihi 
wa Sallam ne irshad farmaya "Dakaar aur paseena ayengey (jis se khana hazam ho 
jayega) jannati tasbeeh aur tahmeed usi tarah karengey jis tarah saans leete hai". 
(Silsila Ahadees E Saheeya Hadees no. 367) 


AHLE JANNAT KO MASHROBAAT WA MAKOLAAT SOONE, CHANDI AUR SAFAID 
CHAMAKDAAR SHEESHEY K BARTANO MEIN PAISH KIYE JAYENGEY 

"Ahle jannat k aagey sooney k thaal aur saagir gardish karaaye jayengey har man- 
bhaati aur nigaaho ko lazzat dene wali cheez unke liye waha mojood hogi unse 
kaha jayega turn ab yaha hamesha rahogey turn us jannat k waris un amaal ki bina 
par hue jo turn dunya mein karte rahe tumhare liye yaha bakasrat phal mojood 
hai jinhey turn khaaoge". (Surah Zukhruf Surah no. 43 Ayat no. 71-73) 



AHLE JANNAT K LIBAAS AUR ZAIVRAAT 


AHLE JANNAT BAREEK RAISHAM AUR ITLAS WA DAIBA KA SABZ LIBAAS 
PEHNENGEY 

AHLE JANNAT HAATHO MEIN SOONEY K KANGAN ISTEMAAL KARENGEY 

"Beshak wo loog jo emaan laye aur naik amal kiye aese naik loogo k aamaal hum 
zaaya nahi karengey unke liye (aakhirat mein) sada-bahaar jannatey hai jinke 
nichey nehre beh rahi hongi waha unhey sooney k kangan pehnaye jayenge 
bareek raishak aur itlas wa daiba k sabz kapde pehnenge aur unchi musnado par 
takiya laga kar baithengey bahut hi accha sawab aur bahut hi acchi qayaam ki 
jagah". (Surah Kahaf Surah no. 18 Ayat no. 30-31) 

Wazahat: Itlas aur daiba dono aala qism ki raisham ka kapda hai jinme sooney aur 
chandi ki taare bani hooti hai. 


KHALIS RAISHAMI KAPDO KA LIBAAS KHALIS SOONEY K ZAIVRAAT KHALIS 
MOTIYO K ZAIVRAAT AUR MOOTI JADEY SOONEY K ZAIVRAAT BHI AHLE JANNAT 
ISTEMAAL KARENGEY 

"Beshak jo loog emaan laye aur naik amal kiye unko Allah ta'ala aesi jannato mein 
dakhil farmayega jinke niche nehre beh rahi hongi waha wo sooney k kangano aur 
mootiyo se aaraasta kiye jayenge aur unke libaas raisham k hongey". (Surah Hajj 
Surah no. 22 Ayat no. 23) 

"Sada-bahaar jannatey hai jinme ye loog dakhil hongey waha unhey sooney k 
kangano aur mootiyo se aaraasta kiya jayega waha unka libaas raisham ka hoga". 
(Surah Fatir Surah no. 35 Ayat no. 33) 


ITLAS AUR DAIBA K ALAWA SUNDAS AUR ISTABRAK KA LIBAAS BHI AHLE 
JANNATPEHNENGEY 


"Beshak muttaqi loog aman ki jagah mein hongey baagho aur chashmo mein 
sundas wa istabrak k libaas pehne aamne saamne baithey hongey ye hogi unki 
shaan aur hum goori goori aaho chashm aurate unse biyaah denge waha wo 
itminaan se har tarah ki lazeez chezey talab karengey ahle jannat maut ka maza 
kabhi nahi chakhenge bas dunya mein jo maut aa chuki so aa chuki aur Allah ta'ala 
unko apne fazal se jahannam k azaab se bacha dega yahi badi kaamyabi hai". 
(Surah Dukhan Surah no. 44 Ayat no. 51-57) 


AHLE JANNAT CHANDI K ZAIVRAAT BHI ISTEMAAL KARENGEY 

"Ahle jannat ki khidmat k liye aese ladke dodey phir rahe hongey jo hamesha 
ladke hi rahengey turn unhe dekho to samjho k mooti hai jo bikhair diye gaye hai 
waha jidhar bhi turn nigaah dodaoge ek badi saltanat ka sar o samaan tumhey 
nazar ayega unke uper bareek raisham k sabz libaas uar itlas wa daiba k kapde 
hongey aur unhe chandi k kangan pehnaye jayenge aur unka rabb unhey nihayat 
pakeezah sahraab pilayega". (Surah Dahar Surah no. 76 Ayat no. 19-21) 


AHLE JANNAT KA LIBAAS KABHI PURAAN NAHI HOGA 

Hazrat Abu Hurairah Razi Allahu Anhu se riwayat hai k Nabi E Akram Sallallahu 
Alaihi Wa Sallam ne farmaya "Jo shaks jannat mein dakhil hoga wo hamesha 
khush wa khurram rahega kabhi ranjeedah nahi hoga uske kapde purane nahi 
honge na hi jawaani fana hogi". (Sahih Muslim Kitabul Jannah wa Sifatun 
Naeemah) 



JANNATI KHAWATEEN BAIK WAQT SATTAR SATTAR JOODE ZAIB TAN KARENGI 
JO IS QADR UMDAH AUR AALA HONGEY K UNKE ANDAR SE UNKI PINDALI KA 
GOOSHT NAZAR AYEGA 

Hazrat Abu Saeed Razi Allahu Anhu se riwayat hai k Nabi E Akram Sallallahu Alaihi 
Wa Sallam ne farmaya "Qayamat k rooz (mardo aur aurato ka) sabse pehla garooh 
jo jannat mein jayega unke chehre choodvi raat k chandi ki tarah chamak rahe 
honge doosre garooh k chehre aasmaan mein chamakte khoobsurat sitaaro ki 
tarah chamak rahe honge dono garooho k mardo ko do do biweeya ata ki jayegi 
har aurat sattar joodey pehle hogi jinme se uski pindali ka goosht nazar aa raha 
hoga". (Sunan Tirmizi Abwabul Jannah) 


JANNATI KHAWATEEN KA DUPATTA QADAR WA QEEMAT MEIN DUNYA JAHA KI 
SAAR I DOLAT SE ZIYAADAH QEEMTI HOGA 

Hazrat Anas Razi Allahu Anhu kehte hai Rasool Allah Sallallahu Alaihi Wa Sallam ne 
farmaya "Allah ki raah mein nikalna pehle pehar ya pichle pehar dunya aur dunya 
mein jo kuch hai us sab se behtar hai aur agar jannat ki aurato mein se ek aurat 
dunya mein (lamha bhar k liye) jhaank le to mashriq wa magrib k darmiyaan har 
cheez ko roshan karde aur fiza ko khushbu se bhar de, jannati aurat k sar ka 
dupaata dunya aur jo kuch dunya mein hai us sab se behtar hai". (Mishkatul 
Masaabeeh baab Sifatul jannah wa ahliha, fasal awwal) 


KHAJOOR KI TEHNI K RAISHO SE AHLE JANANT KA LIBAAS TAYYYAR KIYA JAYEGA 
JO K SURKH SOONEY KI HOGI 

Hazrat Abdullah bin Abbas Razi Allahu Anhu farmate hai jannat k khajoor ka tana 
sabz zamrad ka hoga uski tehni se ahle jannat ki poshaak tayyar ki jayegi unke 
libaas aur jubbey bhi usi se banaaye jayenge, khajoor ka phal matkey ya dool k 
barabar hoga jo doodh se ziyaada safaid aur shehad se ziyaada meetha hoga, 



makkhan se ziyaada naram hoga usme sakhti bilkul nahi hogi. (Sharah Sunnah 
baab Sifatul Jannah wa ahliha) 


AHLE JANNAT BEHTAREEN RAISHAM K RUMAAL ISTEMAAL KARENGEY 

Hazrat Bara bin Aajib Razi Allahu Anhu kehte hai Rasool E Akram Sallallahu Alaihi 
Wa Sallam ki khidmat mein ek raishmi kapda laya gaya loogo ne uski nafasat aur 
narmi par tajjub ka izhaar kiya to Rasool Allah Sallallahu Alaihi Wa Sallam ne 
farmaya "Jannat mein Saad bin Muaaz k rumaal is se afzal hai". (Sahih Bukhari 
Kitabul Bad ul Khalk) 

JAHA JAHA TAK WUZU KA PAANI PAHUNCHTA HAI US JAGAH TAK JANNATIYO 
KO ZAIVAR PEHNAYE JAYENGEY 

Hazrat Abu Hurairah Razi Allahu Anhu kehte hai mene apne doost Sallallahu Alaihi 
Wa Sallam se suna hai (jannat mein) momin ko waha tak zaivar pehnaye jayenge 
jaha tak uska wuzu pahunchta hai. (Sahih Muslim Kitabut Taharah) 


JANNATIYO KO PEHNAYE GAYE KANGAN KI CHAMAK K SAAMNE SURAJ KI 
ROOSHNI MAAND PAD JAYEGI 

Hazrat Saad bin Abi Waqaas Razi Allahu Anhu se riwayat hai k Nabi E Akram 
Sallallahu Alaihi Wa Sallam ne farmaya "Jannat ki cheezo mein se ek nakhun k 
barabar koi cheez zahir ho jaye to zameen wa aasmaan k kinaaro k darmiyaan jo 
kuch hai use chamka de agar ek jannati mard apne kangan samait (dunya mein) 
jhaankey to suraj ki rooshni ko is tarah khatam karde jis tarah suraj ki rooshni 
taaro ki rooshni ko khatam kar deti hai". (Sunan Tirmizi) 



JANNATIYO K ZIVRAAT MEIN ISTEMAAL HONE WALA EK MOOTI DUNYA Kl SAAR I 
DOLAT SE ZIYAADAH QEEMTI HAI 


Hazrat Miqdaam bin Maadi Karb Razi Allahu Anhu kehte hai Rasool Allah 
Sallallahu Alaihi Wa Sallam ne farmaya "Shohda ki Allah k han 6 fazilate hai: 

1. Shaheed hote hi uske saare gunah maaf kar diye jaate hai aur jannat mein use 
(shahadat k waqt hi) uska muqaam dikha diya jata hai 

2 . Azaab e qarb se use mehfooz rakkha jata hai 

3 . (Qayamat k rooz) badi ghabrahat se use mehfoor rakkha jayega 

4 . Uske sar par izzat ka aesa taaj rakkha jayega jisme laga hua ek yaqoot dunya 
aur usme mojood har cheez se ziyaadah qeemati hoga 

5 . (Jannat mein) uska nikah mooti aankho wali 72 hooro se kiya jayega 

6. Wo apne sattar aazaa wa aqarib ki sifarish kar sakega". (Sahih Jamey Tirmizi 
Hadees no. 1358) 


AHLE JANNAT KI MAJALEES AUR MUSNADEY 

AHLE JANANAT NADIR AUR NAFEES RAISHAM K BISTARO PAR TAKIYA LAGA KAR 
APNE APNE MAHLAAT AUR BAGAAT MEIN JALWA AFROOZ HONGEY 

"Jannati loog apne bistaro par takiya laga kar baithengey jinke astar moote 
raisham k hongey aur baagho (k darakhato) ki daaliya jhuki padti hogi (ae jinn wa 
ins!) turn apne rabb ki kin kin naimato ko jhutlaagey?". (Surah Rahman Surah no. 
55 Ayat no. 54-55) 


JAN N ATI LOOG QATAAR DAR QATAAR AAMANEY SAAMNEY RAKKHEY HUE 
KHOOBSURATTAKHTO PAR RONAK AFROOZ HONGEY 


"Jannati loog aamney saamney bichey hue takhto par takiye lagaye baithey 
hongey aur hum khoobsurat aankho wali hoorey unse biyaah dengey". (Surah 
Toor Surah no. 52 Ayat no. 20) 


AHLE JANNAT AAMNEY SAAMNEY RAKKHEY HUE TAKHTO PAR MUSNAD 
NASHEEN HO KAR LAZZAT BHAREY MAKULAAT WA MASHRUBAAT SE LUTF 
ANDOOZ HONGEY 


"Ahle jannat k liye jana pehchana rizq hoga har taraf ki lazeez cheezey aur 
naimatey bhare baagaat jinme wo izzat k saath rakkhey jayengey takhto par 
aamney saamney baithengey, sharaab k chashmo se saagir bhar bhar kar unke 
darmiyaan phiraaye jayengey aesi chamakti hui sharaab jo peene walo k liye 
lazzat bhari hogi na unke jism ko us se koi zarar pahunchega na us se unki aqal 
kharaab hogi". (Surah Saaffaat Surah no. 37 Ayat no. 41-47) 


MUSNADO SE AARAASTA SOONEY CHANDI AUR JAWAHARAAT SE MARCI 
TAKHTO PAR AHLE JANNAT EK DOOSRE K AAMNEY SAAMNEY BAITH KAR 
SAAGIR KA SHOONK FARMAYENGEY 


"Maqroob loog naimato bhari jannat mein hongey pehlo mein se bahut aur pichlo 
mein se kam honge marci takhto par takiye lagaye aamney saamney baithengey 
unki majaliso mein abdi ladke (jinki umar hamesha ek hi halat mein rahegi) saaf 
suthri sharaab k saagir liye doodate phir rahe hongey jise pee kar na to unka sar 
chakrayega na unki aqal mein fatoor ayega". (Surah Waqiah Surah no. 56 Ayat no. 
10-19) 



JANNATIYO K TAKHAT SABZ RANG K NADIR AUR QEEMATI QALEENO SE 
AARAASTA HONGEY 


"Jannati loog sabz qaleeno nadir aur nafees farsho par takiye laga kar baithengey 
(ae jinn wa ins!) turn apne rabb ki kin kin inamaat ko jhutlaogey?". (Surah Rahman 
Surah no. 55 Ayat no. 54-55) 


BAAZ TAKHAT BULANDIYO PAR HONGEY JIN PAR JA-BAJA MAKHMALI 
MUSNADE NARAM WA NAZUK QALEEN KHOOBSURAT GADDEY AUR QEEMATI 
TAKIYE SAJEY HONGEY JANNATI JAHA CHAHENGE MAJALEES QAYAM KARENGEY 


"Jannat mein buland wa bala takhat hongey (jaha peene k liye) saagir rakkhey 
hongey takiyo ki qataarey hongi, musnadey aur qaleen ja-baja bichey hongey". 
(Surah Gashiya Surah no. 88 Ayat no. 13-16) 


JANNATI LOOG GHANEY SAAYO MEIN TAKHTO K UPER APNI BAIGAMAAT K 
SAATH MAZEY KARENGEY 


"Aaj jannati loog mazey karne mein mashgool hai wo aur unki beewiya ghane 
saayo mein musnado par takiye laga kar baithe hai". (Surah Yaseen Surah no. 36 
Ayat no. 55-56) 


AHLE JANNAT K KHADIM 

AHLE JANNAT K KHADIM HAMESHA LADAKPAN KI UMAR MEIN HI RAHENGEY 

AHLE JANNAT K KHUDDAM MOOTIYO KI TARAH KHOOBSURAT AUR DILKASH 
NAZAR AYENGEY 


AHLE JANNAT K KHUDDAM IS QADR CHAAK WA CHOOND HONGEY K CHALTE 
PHIRTE HUE NAZAR AYENGEY JESE SIMAT'TE BIKHARTE AUR BIKHARTE SIMAT'TE 
MOOTI HAI 


"Ahle jannat ki khidmat k liye aese ladke doodte phir rahe hongey jo hamesha 
ladakpan ki umar mein hi rahengey turn unhey dekhoge to samjho k mooti hai jo 
bikhair diye gaye hai". (Surah Dahar Surah no. 86 Ayat no. 19) 


AHLE JANNAT K KHADIM GARD O GUBBAR SE MEHFOOZ KIYE HUE MOOTIYO KI 
TARAH SAAF SUTHREY AUR HASEEN WA JAMEEL HONGEY 


"Ahle jannat ki khidmat k liye wo ladkey doodte phir rahe hongey jo unhi (ki 
khidmat) k liye makhsoos hongey aese khoobsurat jese chipa kar rakkhey hue 
mooti". (Surah Toor Surah no. 52 Ayat no. 24) 


MUSHRIKEEN K FAUT HONE WALE BAAZ NABAALIG BACCHEY AHLE JANNAT K 
KHADIM HONGEY 

Hazrat Anas bin Malik Razi Allahu Anhu kehte hai mene Rasool E Akram Sallallahu 
Alaihi Wa Sallam se mushrikeen ki aulaad k baare mein sawaal kiya k unke to koi 
gunah nahi hongey jinki unhey saza di jaye to kya wo jahannam mein dakhil kiye 
jayengey na hi unki naikiya hongi k jinke badle mein wo jannat k badshah ban jaye 
(phir wo kaha jayengey?) Nabi E Akram Sallallahu Alaihi Wa Sallam ne irshad 
farmaya "wo ahle jannat k khadim hongey". (Silsila Ahadees E Saheeya Hadees no. 
1468) 



JANNAT KI KHAWATEEN 


JANNATI KHAWATEEN TAMAAM ZAHIRI AALAISHO (MASALAN HAIZ, NIFAAS 
WAGARIAH) AUR BAATINI AALAISHO (MASALAN GUSSA, HASAD WAGAIRAH) SE 
PAAK SAAF HONGI 


"Aur unke liye waha pakeezah beewiya hongi jaha wo hamesha hamesha 
rahengey". (Surah Baqarah Surah no. 2 Ayat no. 25) 


JANNAT MEIN DAKHIL HONE WALI KHAWATEEN KO ALLAH TA'ALA NAYE SIREY 
SE PAIDA FARMAYENGEY AUR WO KUWARI HALAT MEIN JANNAT MEIN DAKHIL 
HONGI 

JANNATI KHAWATEEN APNE SHOHARO SE MULAQAAT K BAAD BHI HAMESHA 
KUWARI HALAT MEIN RAHENGEI 

JANNATI KHAWATEEN APNE SHOHARO KI HUM UMAR HONGI 

JANNATI KHAWATEEN APNE SHOHARO SE TOOT KAR PIYAAR KARNE WALI 
HONGI 


"Ahle jannat ki beewiyo ko hum naye sirey se paida karengey aur unhe ba-kurah 
bana dengey apne shoharo se muhabbat karne waliyo aur (unki) hum umar, ye 
sab kuch daahine haath walo k liye hoga". (Surah Waqia Surah no. 56 Ayat no. 35- 
38) 


JANNATI KHAWATEEN HUSN WA JAMAAL AUR HUSN SEERAT DONO AETABAAR 
SE BE-MISAAL HONGI 

"Jannat mein (ahle jannat k liye) khoob seerat aur khoob surat beewiya hongi pas 
ae jinn wa ins turn apne rabb ki kin kin naimato ko jhutlaogey?". (Surah Rahman 
Surah no. 55 Auat no. 70-71) 

JANNAT KI KHUSHYO KI TAKMEEL KHAWATEEN KI RIFAQAT MEIN HI HONGI 

"Dakhil ho jao jannat mein turn aur tumhari beewiya (jannat mein) tumhey 
khoosh kardiya jayega". (Surah Zukhruf Surah no. 43 Ayat no. 70) 


EMAAN AUR AMAL E SAALEH KI BUNYAAD PAR JANNAT MEIN DAKHIL HONE 
WALI KHAWATEEN MUQAAM AUR MARTABA K AETABAAR SE JANNAT KI 
HOORO SE AFZAL HONGI 

"Hazrat Ummey Salma Razi Allahu Anha se riwayat hai k mene arz kiya ya Rasool 
Allah Sallallahu Alaihi Wa Sallam ye farmaiye k dunya ki khatoon afzal hai ya 
jannat ki hoor? Aap Sallallahu Alaihi Wa Sallam ne irshad farmaya "Dunya ki 
khatoon ko jannat ki hoor par wahi fazilat hasil hogi jo abre (bahar wala kapda) ko 
astar (andar wala kapda) par hasil hoti hai" mene arz kiya "Ya Rasool Allah 
Sallallahu Alaihi Wa Sallam! uski kya wajah hai?" Aap Sallallahu Alaihi Wa Sallam 
ne irshad farmaya "Unki namazey, roozey aur doosri ibadatey jo unhone Allah azz 
wa jail k liye ki". (Tabraani, Majmua uz Zawaid, juzz e aashir, safa no. 417-418) 


KHATOON E JANNAT AGAR DUNYA MEIN EK DAFA JHAANK LE TO MASHRIQ SE 
LE KAR MAGRIB TAK SAAR I JAGAH ROSHAN HO JAYE AUR KHUSHBU SE BHAR 
JAYE 



KHATOON E JANNAT K SAR KA DUPATTA AUR USKI SAAR I NAIMATO SE 
QEEMATI HAI 


Hazrat Anas Razi Allahu Anhu kehte hai Rasool Allah Sallallahu Alaihi Wa Sallam ne 
farmaya "Allah ki raah mein nikalna pehle pehar ya pichle pehar dunya aur dunya 
mein jo kuch hai us sab se behtar hai aur agar jannat ki aurato mein se ek aurat 
dunya mein (lamha bhar k liye) jhaank le to mashriq wa magrib k darmiyaan har 
cheez ko roshan karde aur fiza ko khushbu se bhar de, jannati aurat k sar ka 
dupaata dunya aur jo kuch dunya mein hai us sab se behtar hai". (Mishkatul 
Masaabeeh baab Sifatul jannah wa ahliha, fasal awwal) 


JANNAT MEIN HAR JANNATI KA NIKAH DO AURATO SE HOGA JO BINTE AADAM 
SE HOGI 

KHATOON E JANNAT BAIK WAQT 70 JOODEY PEHNE HONGI JO IS QADR UMDAH 
AUR NAFEES HONGE K UNKE ANDAR SE AURAT KA JISM NAZAR AA RAHA HOGA 

AURAT BAZAAT KHUD IS QADR HASEEN WA JAMEEL HOGI K USKE JISM SE 
HADDIYO KA GOOSHT NAZAR AYEGA 


Hazrat Abu Saeed Razi Allahu Anhu se riwayat hai k Nabi E Akram Sallallahu Alaihi 
Wa Sallam ne farmaya "Qayamat k rooz (mardo aur aurato ka) sabse pehla garooh 
jo jannat mein jayega unke chehre choodvi raat k chand ki tarah chamak rahe 
honge doosre garooh k chehre aasmaan mein chamakte khoobsurat sitaaro ki 
tarah chamak rahe honge dono garooho k mardo ko do do biweeya ata ki jayegi 
har aurat sattar joodey pehle hogi jinme se uski pindali ka goosht nazar aa raha 
hoga". (Sunan Tirmizi Abwabul Jannah) 


JANNAT MEIN DAKHIL HONE WALI KHAWATEEN APNE MARZI AUR PASAND K 
MUTABIQ APNE DUNYAVI SHOHARO KI BEEWIYA BANEGI (BA-SHART K WO 



SHOHAR BHI JAN N ATI HO) WARNA ALLAH TA'ALA UNHE KISI DOOSRE JANNATI 
SE BIYAAH DENGEY 

JIN KHAWATEEN K DUNYA MEIN (FAUT HONE Kl SOORAT MEIN) DO YA TEEN YA 
US SE ZAAYED SHOHAR RAHE HO UN KHAWATEEN KO APNI MARZI AUR 
PASAND K MUTABIQ KISI EK K SAATH BEEWI BAN KAR REHNE KA IKHTIYAAR 
DIYA JAYEGA JISE WO KHUD PASAND KAREGI USI K SAATH RAHEGI 

Hazrat Ummey Salma Razi Allahu Anha kehti hai mene arz kiya ya Rasool Allah 
Sallallahu Alahi Wa Sallam! hum mein se baaz auratey (dunya mein) do, teen ya 
chaar shoharo se (yake baad daigar) nikah karti hai aur marne k baad jannat mein 
dakhil ho jati hai wo saare mard bhi jannat mein chale jate hai to phir un mein se 
konsa mard uska shohar banega? Aap Sallallahu Alahi Wa Sallam ne irshad 
farmaya "Ae Ummey Salma Razi Allahu Anha! wo aurat un mardo mein se kisi ek 
ka intakhaab karegi aur wo (yaqeenan) acchey akhlaaq wale ko pasand karegi, 
aurat Allah ta'ala se guzarish karegi ae mere rabb! ye mard dunya mein mere 
saath sabse ziyaadah akhlaaq se paish aaya lihaza ise mere saath biyaah de, ae 
Ummey Salma Razi Allahu Anha! accha akhlaaq dunya aur aakhirat ki saari 
bhalaiyo par sabqat le jayega". (Nihaya li bin Kaseer, fi fitan wal malahim, juz e 
saani safa no. 387) 

Hazrat Muhammad Sallallahu Alahi Wa Sallam se riwayat hai k loogo ne aapas 
mein fakhr kiya ya zikr kiya k jannat mein mard ziyaadah hongey ya auratey? 
Hazrat Abu Hurairah Razi Allahu Anhu kehne lage kya Abu Qaasim Razi Allahu 
Anhu ne nahi farmaya "Jannat mein dakhil hone wale pehle garooh k chehrey 
choodvi raat k chand ki tarah chamkengey aur doosre garooh k chehrey aasmaan 
par chamakdaar sitaare k manind chamak rahe hongey aur dono garoho mein se 
har mard k liye do do beewiya hongi jinki pindliyo ka gooda goosht k andar se 
nazar aa raha hoga aur jannat mein koi aadmi bin biyaaha nahi hoga". (Sahih 
Muslim Kitabul Jannah Was Sifatun Naeemah) 

Ibne Aadam farmate hai mazkoorah hadees mein do beewiyo se muraad binte 
aadam aur hoorey unke alawah hongi jitni Allah chahega. Wallalhu Aalam 



Bissawaab (An Nihaaya li bin Kaseer, fi fitan wal malahim, juzz e saani safa no. 
379) 


AAHO CHASHM HOOREY 

HOOREY JANNAT Kl DOOSRI NAIMATO Kl TARAH JANNATI MARDO K UYE EK 
NAIMAT HAI 

BAAZ HOOREY YAQOOT AUR MARJAAN Kl TARAH RANGAT MEIN SURKH HONGI 

BEMISAAL HUSN WA JAMAAL K SAATH SAATH HOOREY HAYA MEIN BHI APNI 
MISAALAAP HONGI 

NOO INSAANI Kl HOORO KO US SE PEHLE KISI INSAAN NE HAATH NAHI LAGAYA 
HOGA NOO JINN Kl HOOTEO KO US SE PEHLE KISI JINN NE HAATH NAHI LAGAYA 
HOGA 

"Jannat ki doosri naimato k darmiyaan sharmeeli nigaaho wali hoorey hongi jinhe 
un jannatiyo se pehle kisi insaan ya jinn ne haath tak nahi lagaya hoga, phir ae jinn 
wa ins! turn apne rabb ki kin kin inamaat ko jhutlaoge? wo khoobsurat heero aur 
mootiyo ki tarah hongi phir ae jinn wa ins! turn apne rabb k kin kin inamaat ko 
jhutlaogey?". (Surah Rahman Surah no. 55 Ayat no. 56-59) 

Wazahat: Yaad rahe momin aur saaleh insaano ki tarah momin aur saaleh jinn bhi 
jannat mein jayengey jis tarah waha insaan mardo k liye insaan auratey aur insaan 
hoorey hongi usi tarah jinn mardo k liye jinn auratey aur jinn hoorey hongi, goya 
noo insaan k liye unke ham jins aur noo jinn k liye unke ham jins hoorey 
hongi. (Wallahu Aalam bis Sawaab) 


HOOREY IS QADR HAYA DAAR HONGI K APNE SHOHAR K ALAWA DOOSRE Kl 
TARAF AANKH UTHA KAR BHI NAHI DEKHENGI 

HOOREY ANDEY K NICHE CHUPI JHILLI SE ZIYAADA NARM WA NAZUK HONGI 


"Ahle jannat k paas sharmeeli khoobsurat aankho wali (hoorey) hongi is qadr 
naram wa nazuk goya k andey k chilke k nichey cheeli hui jhilli hai". (Surah 
Saaffaat Surah no. 37 Ayat no. 48-49) 


JANNAT Kl HOOREY KHOOBSURAT, SHARMEELI AANKHO WALI, LO LO Kl TARAH 
SAFAID AUR SHAFFAAF RANGAT WALI IS QADR BE-DAAG AUR HASEEN HONGI K 
JESE JAWAHRAAT DURJ MEIN MEHFOOZ KIYE GAYE HO 


"Ahle jannat k liye khoobsurat aankho wali hoorey hongi aesi hoorey jaise chipa 
kar rakkhey hue mooti, ye sab kuch unhey un aamaal k badle mein milega jo wo 
dunya mein karte rahe they". (Surah Waqia Surah no. 56 Ayat no. 22-24) 


HOORO K SAATH JANNATI MARDO KA BA-QAIDAH NIKAH HOGA 


"Ae jannatiyo! khao aur piyo mazey se apne un aamaal k badle mein jo turn karte 
rahe ho wo aamne saamne bichey hue takhto par takiye lagaye baithey honge aur 
hum khoobsurat aankho wali hooro ka unse nikah kar denge". (Surah Toor Surah 
no. 52 Ayat no. 19-20) 


HOOREY APNE SHOHARO Kl HUM-UMAR HONGI 


"Jannat mein apne shoharo k alawa kisi doosre ki taraf nazar na uthane wali 
hoorey hongi jo (apne shoharo ki) hum-umar hongi ye wo naimat hai jinka turn se 
qayamat k din wada kiya jata hai". (Surah Saad Surah no. 38 Ayat no. 52-53) 



KHOOBSURAT MOOTIYO K KHAIME HOORO Kl QAYAAM GAAHEY HONGI JAHA 
JANNATI MARD UNSE MULAQAAT KARENGEY 


"Hoorey khaimo mein thehraayi gayi hongi pas ae jinn wa ins! turn apne rabb ki 
kin kin naimato ko jhutlaogey?". (Surah Rahman Surah no. 55 Ayat no. 70-71) 


JANNAT MEIN HOORO KA APNE SHOHARO K AAZAAZ MEIN TARAANA 

Hazrat Anas Razi Allahu Anhu kehte hai Rasool Allah Sallallahu Alaihi Wa Sallam ne 
farmaya "Jannat mein mooti mooti aankho wali hoorey ye (taraana) gaati hai hum 
khoobsurat aur naik seerat hoorey apne mehboob shoharo k liye mehfooz ki gayi 
hai". (Tabraani, Sahih Jamey Sageer Hadees no. 1598) 


AHLE EMAAN K LIYE ALLAH TA'ALA KI TARAF SE JANNAT KI HOOREY NAAMZAD 
KI JACHUKI HAI 

Hazrat Muaaz bin Jabal Razi Allahu Anhu kehte hai Rasool Allah Sallallahu Alaihi 
Wa Sallam ne farmaya "Jab koi aurat apne shohar ko takleef pahunchati hai to 
mooti aankho wali hooro mein se us (naik shohar) ki beewi kehti hai Allah tujhe 
halaak kare use takleef na de ye chand rooz k liye tere paas hai, anqareeb tujhey 
chood kar hamare paas aane wala hai". (Sahih Sunan Ibne Maja Hadees no. 1637) 

Hazrat Buridah Razi Allahu Anhu kehte hai Rasool Allah Sallallahu Alaihi Wa Sallam 
ne farmaya "Mein jannat mein dakhil hua to ek nojawaan doshaiza ne mera 
istaqbaal kiya mene us se pucha "tu kis k liye hai?" kehne lagi "Zaid bin Haarsa k 
liye". (Ibne Asakin, Sahih Jamey Sageer Hadees no. 3361) 



INTAQAAM LENE PAR QADIR HONE K BAWAJOOD INTAQAAM NA LENE WALA 
SHAKS JANNAT MEIN APNI PASANDEEDAH HOOR SE NIKAH KAREGA 

Hazrat Muaaz bin Anas Razi Alla hu Anhu kehte hai Rasool Allah Sallallahu Alaihi 
Wa Sallam ne farmaya "Jo shaks intaqaam lene par poori tarah qadir tha lekin 
(intaqaam na liya aur) gussa pee gaya (qayamat k din) Allah ta'ala use saari 
makhlooq k saamne bulayengey aur use hoor e aaen muntakhib karne ka ikhtiyaar 
diya jayega k jin se chaahey nikah karle". (Musnad Ahmad, Sahih Jamey Sageer 
Hadees no. 6394) 


JANNAT MEIN ALLAH TA'ALA KI RAZA 

AHLE JANNAT KO JANNAT MEIN ALLAH TA'ALA KI RAZA HASIL HOGI JO K SABSE 
BADI KAAMYABI HAI 

"Momin mardo aur aurato se Allah ta'ala ka wada hai k unhey aese bagaat ata 
farmayega jinke nichey nehrey behti hongi aur wo unme hamesha hamesha 
rahengey un sadabahaar baagho mein unke liye pakeezah qayaam-gaahey hongi 
aur sab se badh kar ye k unhey Allah ta'ala ki raza hasil hogi ye bahut badi 
kaamyabi hai". (Surah Tauba Surah no. 9 Ayat no. 72) 


JANNATI LOOGO KO ALLAH TA'ALA JANNAT MEIN KHUD APNI RAZA KI 
KHUSHKHABRI SE AAGAH FARMAYENGEY 

JANNAT MEIN ALLAH TA'ALA JANNATIYO SE GUFTAGU FARMAYEGNEY 

"Hazrat Abu Saeed Khudri Razi Allahu Anhu se riwayat hai k Nabi E Akram 
Sallallahu Alaihi Wa Sallam ne farmaya "Allah ta'ala jannatiyo se irshad farmayega 
ae jannati loogo! arz karengey, ae hamare parwardigaar hum hazir hai teri janaab 
mein aur teri ita'at mein, bhalayi tere haath mein hai Allah ta'ala irshad 


farmayega kya turn raazi ho? wo arz karengey ae hamare rabb! hum raazi kyu na 
hongey tuney hamey wo kuch ata kar diya jo apni makhlooq mein se aur kisi ko 
ata nahi kiya, Allah ta'ala irshad farmayega mein tumhey us se ziyaadah behtar 
cheez na ata karu? jannati arz karengey ya Allah! is se ziyaadah behtar kaun si 
cheez hai? Allah ta'ala irshad farmayega "Mein tumhey apni raza-mandi se 
nawaaz raha hu aaj k baad mein kabhi turn se naraaz nahi hunga". (Sahih Muslim 
Kitabul Jannat Wa Sifatun Naeemaha) 


JANNAT MEIN ALLAH TA'ALA KA DEEDAAR 

ALLAH TA'ALA KA DEEDAAR KARTE WAQT AHLE JANNAT K CHEHREY KHUSHI SE 
DAMAK RAHE HONGEY 


"Us rooz kuch chehrey taro taaza hongey apne rabb ki taraf dekh rahe hongey". 
(Surah Qiyaamah Surah no. 75 Ayat no. 22-23) 


JANNAT MEIN JANNATI LOOG IS QADR WAZEY TAUR PAR ALLAH TA'ALA KA 
DEEDAAR KARENGEY JIS TARAH CHOODHVI RAAT K CHAAND KO WAZEY AUR 
MUKAMMAL SHAKAL MEIN DEKHA JATA HAI 

Hazrat Abu Hurairah Razi Allahu Anhu se riwayat hai k Rasool E Akram Sallallahu 
Alaihi Wa Sallam ki khidmat mein arz kiya ya Rasool Allah Sallallahu Alaihi Wa 
Sallam! kya qayamat k rooz hum apne rabb ko dekhengey? Rasool Allah Sallallahu 
Alaihi Wa Sallam ne farmaya "Kya choodhvi raat ka chand dekhne mein tumhey 
koi dikkat hoti hai?" loogo ne arz kiya "Nahi ya Rasool Allah Sallallahu Alaihi Wa 
Sallam! Aap Sallallahu Alaihi Wa Sallam ne irshad farmaya "Jab baadal na ho to 
kya sooraj dekhne mein tumhey koi dikkat paish aati hai?" loogo ne arz kiya 
"nahi" Aap Sallallahu Alaihi Wa Sallam ne irshad farmaya "phir isi tarah (bagair kisi 


dikkat aur mushakkat k) turn (qayamat k rooz) apne rabb ka deedaar karogey". 
(Sahih Muslim Kitabul Emaan) 


Hazrat Jareez bin Abdullah Razi Allahu Anhu se riwayat hai k hum loog Rasool E 
Akram Sallallahu Alaihi Wa Sallam ki khidmat mein hazir they Aap Sallallahu Alaihi 
Wa Sallam ne choodhvi k chaand ki taraf dekha aur farmaya "Anqareeb turn apne 
rabb ko isi tarah (bila zahmat aur bila takleef) dekhogey jis tarah us chaand ko bila 
zahmat aur bila takleef dekhte ho". (Sahih Muslim Kitabul Masajid wa Mawazius 
Salaah) 

Hazrat Suhaib Razi Allahu Anhu se riwayat hai k Nabi E Akram Sallallahu Alaihi Wa 
Sallam ne farmaya "Jab jannati loog jannat mein chale jayenge to Allah tabak o 
ta'ala irshad farmayengey tumhey koi aur cheez chahiye?" wo arz karengey ya 
Allah! kya tooney hamare chehrey roshan nahi kiye? kya tooney hamey jannat 
mein dakhil nahi kiya? kya tooney hamey aagh se nijaat nahi dilaayi (aur kya 
chahiye?) phir achanak (jannatiyo aur Allah ta'ala k darmiyaan haayil) pardah uth 
jayega aur jannatiyo ko apne rabb ki taraf dekhna har us chehrey se ziyaadah 
mehboob lagega jo wo jannat mein dekhe gaye". (Sahih Muslim Kitabul Emaan) 


DUNYA MEIN ALLAH TA'ALA KA DEEDAAR MUMKIN NAHI 

Hazrat Abu Zarr Razi Allahu Anhu kehte hai mene Rasool Allah Sallallahu Alaihi Wa 
Sallam se daryaft kiya "Aapne apne rabb ka deedaar kiya hai?" Aap Sallallahu 
Alaihi Wa Sallam ne irshad farmaya "Allah to noor hai, mein use kese dekh sakta 
hu". (Sahih Muslim Kitabul Emaan) 

Hazrat Abdullah (bin Mas'ood) Razi Allahu Anhu Allah ta'ala k irshad "MA 
KAZABAL FU'AADU MAA RA'AA" (Tarjuma: jo kuch dekha, dil ne us mein jhoot 
nahi milaya Surah Najam Surah no. 53 Ayat no. 11) ki tafseer mein farmate hai 
yaha dekhne se muraad Jibraeel Alaihis Salaam ko dekhna hai Aap Sallallahu Alaihi 
Wa Sallam ne dekha k unke 600 parr hai. (Sahih Muslim Kitabul Emaan) 



Hazrat Abu Hurairah Razi Allahu Anhu Allah ta'ala k irshad "WALAQAD RA'AAHU 
NAZLATAN UKHRA" (Tarjuma: ek dafa phir Muhammad Sallallahu Alaihi Wa 
Sallam ne us ko (Sidratul Muntaha k qareeb) utarte dekha Surah Najam Surah no. 
53 Ayat no. 13) ki tafseer mein farmate hai k Muhammad Sallallahu Alaihi Wa 
Sallam ne doosri baar jibraeel Alaihis Salaam ko dekha. (Sahih Muslim Kitabul 
Emaan) 


QAYAMAT K ROOZ ALLAH TA'ALA KA DEEDAAR HASIL HONE KI DUA 

Hazrat Ammaar bin Yasir Razi Allahu Anhu se riwayat hai k Nabi E Akram Sallallahu 
Alaihi Wa Sallam (namaz mein darood shareef k baad) ye dua maanga karte they 
Tarjuma: "Ae Allah! tere ilm e ghaib aur makhlooq par teri qudrat k waseeley se 
sawal karta hu k tu mujhey us waqt tak zindah rakh jab tak tere ilm k mutabiq 
meri zindagi mere haqq mein behtar hai aur us waqt mujhey wafaat de jab tere 
ilm k mutabiq meri wafaat mere haqq mein behtar hai, Ae Allah! mein gareeb aur 
hazir (yaani har waqt aur har jagah) aapse darne ki tofeeq talab karta hu neez ranj 
aur khushi (har haalat mein) aapse haqq baat kehne ki tofeeq talab karta hu 
ameeri aur gareebi (dono haalato mein) aapse mayanah ravi ki tofeeq talab karta 
hu aapse aesi naimat talab karta hu jo kabhi khatam na ho, aankho ki aesi thandak 







ka sawaal karta hu jo hamesha jaari rahe aapke har faisle par raazi rehne ki tofeeq 
talab karta hu, mout k baad aaraam deh zindagi ka sawaal karta hu aur aapki zaat 
e mubarak ko dekhne ki lazzat ka sawal karta hu, aapse mulaqaat k shooq ka 
sawaal karta hu, mein teri panah talab karta hu aesi takleef se jo (mere deen aur 
dunya ko) nuqsaan pahuchaye aur teri panah talab karta hu aese fitne se jo 
gumraah kare, ae Allah hamey emaan ki zeenat se mazeen farma aur hamey 
hidayat yaafta loogo ka rehnuma bana". (Sunan Nasayi Kitabus Salaat baab zikr 
baada tash'had) 


AHLE JANNAT K AUSAAF 

JANNATI LOOG JANNAT MEIN JAANE K BAAD ALLAH TA’ALA KA SHUKR ADA 
KARENGEY 

"Jannatiyo k dilo mein ek doosre k khilaf jo kadoorat (rahi) hogi use hum nikaal 
dengey unke nichey nehreh behti hongi aur wo kahenge tareef Allah hi k liye hai 
jisne hamey (emaan aur naik aamaal ka) ye raasta dikhaya agar Allah ta’ala hamari 
rehnumayi na karta to hum khud bhi (seedhi) raah na paa sakte they, hamare 
rabb k Rasool waqey haqq baat (yaani emaan aur saaleh aamaal k badle mein 
jannat ka wada) le kar aaye they, us waqt jannati loog pukaare jayengey ye jannat 
jiske turn waris banaye gaye ho tumhey un aamaal k badle mein mili hai jo turn 
(dunya mein) karte rahe". (Surah Aaraaf Surah no. 7 Ayat no. 43) 

"(Jannat mein dakhil hone k baad) jannati kahengey shukr hai us Allah ka jisne 
hamare saath apna waada sach kar dikhaya aur hamey (jannat ki) zameen ka 
waris banaya ab hum jannat mein jaha chaahey jagah bana sakte hai pas 
behtareen ajr hai amal karne walo k liye". (Surah Zumur Surah no. 39 Ayat no. 74) 


JANNAT MEIN AHLE JANANT KA TAKIYA KALAAM "SUBHANA KALLA HUMMA" 
HOGA BAHAMI MULAQAAT PAR WO EK DOOSRE KO "ASSALAMU ALAIKUM" 
KAHENGEY AUR APNI HAR BAAT K IKHTATAAM PAR "ALHAMDU LILLAHI RABBIL 
AALAMEEN" KAHENGEY 


"Jannatiyo ki pukaar (ek doosre ko bulane k liye ya apne khadimo ko bulane k liye) 
ye hogi "SUBHANA KALLA HUMMA" aur (aapas mein) mulaqaat par "SALAAM" 
(kahengey) aur (guftagu k) aakhir mein unki pukaar "ALHAMDU LILLAHI RABBIL 
AALAMEEN" hogi". (Surah Younus Surah no. 10 Ayat no. 10) 


JANNAT MEIN DAAKHIL HONE PAR FARISHTE AHLE JANNAT KO MUBARAK 
SALAMATi KI DUWAYE DENE K LIYE HAZIR HONGEY 

"Muttaqi loogo ko garooh dar garooh jannat ki taraf le jaaya jayega yaha tak k jab 
wo waha pahunchengey "salaam ho turn par bahut acchey rahe dakhil ho jao is 
mein hamesha k liye". (Surah Zumur Surah no. 39 Ayat no. 73) 

"Aur farishte har taraf se jannatiyo k istaqbaal k liye hazir hongey aur unse 
kahengey "Salaam ho turn par" dunya mein tumne jis tarah sabr se kaam liya uski 
badoolat aaj turn us ajr k mustahiq thehrey ho pas kya khoob hai ye aakhirat ka 
ghar". (Surah Raad Surah no. 13 Ayat no. 23-24) 


ALLAH TA'ALA KHUD BHI AHLE JANNAT KO SALAAM KAHENGEY YA 
PAHUCHAYENGEY 


"Meharbaan rabb ki taraf se jannatiyo ko salaam kaha gaya hai". (Surah Yaseen 
Surah no. 36 Ayat no 58) 



JANNAT MEIN DAKHIL HONE WALE SABSE PEHLE GAROOH K CHEHREY 
CHOODHVI RAAT K CHAAND Kl TARAH CHAMAK RAHE HONGEY 


DOOSRE GAROOH K CHEHREY AASMAAN PAR CHAMAKTE SITAARO Kl MAMIND 
CHAMAK RAHE HONGEY 

JANANT MEIN KOI SHAKS BIN BIHAAYA NAHI HOGA, HAR JAN N ATI Kl KAM AZZ 
KAM DO BEEWIYA HONGI 

Hazrat Muhammad Sallallahu Alahi Wa Sallam se riwayat hai k loogo ne aapas 
mein fakhr kiya ya zikr kiya k jannat mein mard ziyaadah hongey ya auratey? 
Hazrat Abu Hurairah Razi Allahu Anhu kehne lage kya Abu Qaasim Razi Allahu 
Anhu ne nahi farmaya "Jannat mein dakhil hone wale pehle garooh k chehrey 
choodvi raat k chand ki tarah chamkengey aur doosre garooh k chehrey aasmaan 
par chamakdaar sitaare k manind chamak rahe hongey aur dono garoho mein se 
har mard k liye do do beewiya hongi jinki pindliyo ka gooda goosht k andar se 
nazar aa raha hoga aur jannat mein koi aadmi bin biyaaha nahi hoga". (Sahih 
Muslim Kitabul Jannah Was Sifatun Naeemah) 


AHLE JANNAT HAMESHA SEHATMAND HONGEY KABHI BIMAAR NAHI HONGEY 

AHLE JANNAT HAMESHA JAWAAN RAHENGEY KABHI BOODHEY NAHI HONGEY 

AHLE JANANT HAMESHA ZINDAH RAHENGEY KABHI FAUT NAHI HONGEY 

AHLE JANNAT HAMESHA KHUSH WA KHURRAM RAHENGEY KABHI PARESHAAN 
AUR RANJEEDAH NAHI HONGEY 

Hazrat Abu Hurairah Razi Allahu Anhu se riwayat hai k Nabi E Akram Sallallahu 
Alaihi Wa Sallam ne farmaya "(Qayamat k rooz) ek pukaarne wala (farishta jannati 
loogo ko mukhatib karke) pukarega turn loog hamesha sehat mand rahogey kabhi 
bimaar nahi hogey, hamesha zinda rahoge kabhi maut nahi aayegi, hamesha 
jawan rahogey tumhey kabhi budhapa nahi aayega, hamesha mazey karogey 
kabhi ranjeedah nahi hogey aur yahi matlab hai Allah azz wa jail k irshad e 



mubarak ka "Jannati loog pukaare jayengey ye hai k jannat mein jiske turn waris 
banaaye gaye ho un aamaal k badle mein jo turn karte they". (Sahih Muslim 
Kitabul Jannat wa Sifatun Naemaha) 


Hazrat Abu Hurairah Razi Allahu Anhu se riwayat hai k Nabi E Arkam Sallallahu 
Alaihi Wa Sallam ne farmaya "Jo shaks jannat mein dakhil hoga wo hamesha 
khush wa khurram rahega kabhi ranjeedah nahi hoga uske kapde puraane nahi 
hongey na hi jawani fana hogi". (Sahih Muslim Kitabul Jannah wa Sifatun 
Naemaha) 


AHLE JANANT KO PAISHAAB PAAKHAANA Kl HAJAT PAISH NAHI AAYEGI 

AHLE JANANT KA KHANA PEENA DAKAAR AUR PASEENA AANEY SE HAZAM HO 
JAYEGA 

JANNATI LOOG SAANS Kl TARAH HAR LAMHA ALLAH TA'ALA Kl HAMD WA SANA 
KARENGEY 

Hazrat Jabir bin Abdullah Razi Allahu Anhu kehte hai Rasool Allah Sallallahu Alaihi 
Wa Sallam ne farmaya "Jannati khaayenge aur piyenge lekin na thukengey na 
paishaab karengey na paakhaana karenge na naak sinkengey, Sahaba E Kiraam 
Razi Allahu Anhum ne arz kiya "To phir khana kaha jayega?" Aap Sallallahu Alaihi 
Wa Sallam ne irshad farmaya "Dakaar aur paseena ayengey (jis se khana hazam 
ho jayega) jannati tasbeeh aur tahmeed usi tarah karenge jis tarah saans lete hai". 
(Silsila Ahadees E Saheeya Hadees no. 367) 


JANNATIYO KO NEEND Kl HAJAT MEHSOOS NAHI HOGI 

Hazrat Abdullah Razi Allahu Anhu se riwayat hai k Rasool Allah Sallallahu Alaihi 
Wa Sallam ne farmaya "Neend maut ki behan hai lihaza jannatiyo ko neend nahi 
aayegi". (Silsila Ahadees E Saheeya Hadees no. 1087) 



TAMAAM JANNATIYO KA QADD 60 HAATH (KAM WA BAISH 9 FOT) HOGA 


Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Jo shaks jannat mein jayega wo Hazrat Aadam Alaihis Salaam 
ki tarah 60 haath lamba hoga (shuru mein loogo k qadd 60 haath they) jo baad 
mein ghat'te gaye hatta k mojoodah qadd par aa gaye". (Sahih Muslim Kitabul 
Jannah wa Sifatun Naemaha) 


JANANTIYO K CHEHREY PAR DADHI AUR MOOCH K BAAD NAHI HONGE, NEEZ 
BAAQI SAARA JISM (SAR K ALAWA) BHI BAALO SE SAAF HOGA 

JANNATIYO KI AANKHEY QUDRATI TAUR PAR SARMAGI HOGI 

JANNATIYO KI UMREY TEES TAITEES BARAS HOGI 

Hazrat Muaaz bin Jabal Razi Allahu Anhu se riwayat hai k Nabi E Akram Sallallahu 
Alaihi wa Sallam ne farmaya "jannati loog jannat mein dakhil hongey to unke 
badan par baal nahi hongey na hi (chehre par) dadhi aur mooch hogi, aankhey 
sarmagi hogi aur umar tees ya taitees saal hogi". (Sunan Tirmizi Sifatul Abwabul 
Jannah) 


JANNATI LOOG JIS BAAT KI KHAWAHISH KARENGEY WO AAN KI AAN MEIN 
POORI HOJAYEGI 

Hazrat Abu Saeed Khudri Razi Allahu Anhu kehte hai Rasool Allah Sallallahu Alaihi 
wa Sallam ne farmaya "Momin agar (jannat mein) aulaad ki khawahish karega to 
baccha ka hamal aur wazey hamal ghadi bhar mein ho jayega". (Sunan Ibne Maja 
Kitabuz Zuhad) 



Hazrat Abu Hurairah Razi Allahu Anhu se riwayat hai k ek rooz Nabi E Akram 
Sallallahu Alaihi wa Sallam (Sahaba E Kiraam Razi Allahu Anhum se) guftagu farma 
rahe they Aap Sallallahu Alaihi wa Sallam k qareeb ek daihaati baitha tha, Aap 
Sallallahu Alaihi wa Sallam ne farmaya "Jannatiyo mein se ek shaks apne rabb se 
khaiti baadhi karne ki ijazat maagenga" Allah ta'ala irshad farmayaga "Jo kuch tu 
chahta hai kya wo tere paas nahi hai?" wo jananti arz karega kyu nahi sab kuch 
hai, lekin mujhey khaiti baadhi pasand hai is liye karna chahta hu, Aap Sallallahu 
Alaihi wa Sallam ne farmaya phir wo aadmi (zameen mein) beejh daalega aan 
wahid mein wo ugh aayega, bada ho jayega aur pakk kar kaatne k laayak ho 
jayega balkey us se bhi bada pahaad ki tarah ho jayega Allah ta'laa irshad 
farmayega ae ibne aadam ab khush ho tera pait kisi cheez se bharne wala nahi" 
daihati ne arz kiya "Wallah! ye jannati zaroor quraishi hoga ya ansaari, is liye k 
wahi khaiti baadhi karne wale hai humne to kabhi khaiti baadhi ki nahi" Rasool E 
Akram Sallallahu Alaihi wa Sallam ye sun kar muskura diye. (Sahih Bukhari Kitabul 
Zar'aah) 


JANNATI LOOG EK EK DIN MEIN 100, 100 AURATO K PAAS JAYEGNEY 

Hazrat Abu Hurairah Razi Allahu Anhu kehte hai Rasool Allah Sallallahu Alaihi wa 
Sallam ki khidmat mein arz kiya gaya "Kya hum jannat mein apni aurato k paas 
jayengey?" Aap Sallallahu Alaihi wa Sallam ne irshad farmaya "Aadmi ek din mein 
100, 100 kuwari aurato k paas jayega". (Silsila Ahadees E Saheeya Hadees no. 367) 



BANI NOO INSAAN SE JANNATIYO AUR JAHANNAMIYO KI NISBAT 


1000 AADMIYO MEIN SE SIRF EK AADMI JANNAT MEIN JAYEGA, BAAQI 999 
JAHANNAM MEIN JAYENGEY 

Hazrat Abu Saeed Razi Allahu Anhu kehte hai Rasool Allah Sallallahu Alaihi wa 
Sallam ne farmaya "Allah azz wa jail (qayamat k rooz Aadam Alaihis Salaam ko 
mukhatib karke farmayega) ae Aadam! Hazrat Aadam Alaihis Salaam arz karenge 
ae Allah mein hazir hu teri khidmat mein aur teri ita'at mein aur bhalayi tere hi 
haath mein hai tab Allah ta'ala farmayega (makhlooq mein se) aagh ki jama'at alag 
karo Hazrat Aadam Alaihis Salaam arz karenge aagh ki jama'at kitni hai? Allah 
ta'ala irshad farmayega 1000 mein se 999, Aap Sallallahu Alaihi wa Sallam ne 
irshad farmaya yahi wo waqt hoga jab baccha boodha ho jayega, hamal wali 
aurato k hamal gir jayengey aur tu loogo ko madhoosh dekhega halakey wo 
madhoosh nahi hongey, balkey Allah ka azaab hi itna sakht hoga (k loog hoosh o 
hawaas kho baithengey) Hazrat Abu Saeed Razi Allahu Anhu kehte hai ye sun kar 
Sahaba E Kiraam Razi Allahu Anhum parehsaan ho gaye aur arz kiya "ya Rasool 
Allah Sallallahu Alaihi wa Sallam phir hum mein se koonsa (khush naseeb) aadmi 
hoga jo janant mein jayega?" Aap Sallallahu Alaihi wa Sallam ne irshad farmaya 
"Mutmaeen raho yajooj majooj (ki tadaad itni ziyaadah hogi k unme se) 1000 
aadmi aur turn mein se 1 aadmi ki ginti unhi se poori ho jayegi". (Sahih Muslim 
Kitabul Emaan) 


JANNAT MEIN UMMAT E MUHAMMADIYA S.A.W.S KI KASRAT 

JANNAT MEIN DO TIHAAYI TADAAD UMMAT E MUHAMMADIYA SALLALLAHU 
ALAIHI WA SALLAM KI HOGI BAAQI EK TIHAAYI TADAAD TAMAAM ANBIYA KI 
UMMATOSE HOGI 


Hazrat Bureedah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Jannatiyo ki 120 qataarey hongi jinme se 80 qataarey is 
ummat (muhammadiya) ki hongi aur 40 qataarey baaqi ummato se". (Sunan 
Tirmizi Abwabul Jannah) 


AHLE JANNAT MEIN SE AADHI TADAAD UMMAT E MUHAMMADIYA 
SALLALLAHU ALAIHI WA SALLAM SE HOGI 

Hazrat Abdullah bin Mas'ood Razi Allahu Anhu kehte hai Rasool Allah Sallallahu 
Alaihi Wa Sallam ne hamey irshad farmaya "Kya turn is baat par khush nahi ho k 
ahle jannat mein se ek chothaayi turn mein se hongey" ye sun kar humne (khushi 
se) Allahu Akbar kaha phir Aap Sallallahu Alaihi Wa Sallam ne irshad farmaya "Kya 
turn is baat se khush nahi ho k Ahle jannat mein se tihaayi tadaad tumhari ho?" 
humne phir (khushi se) Allahu Akbar kaha, phir Aap Sallallahu Alaihi Wa Sallam ne 
irshad farmaya "Mujhe ummeed hai k ahle jannat mein se aadhey turn hongey aur 
uski wajah ye hai jo mein bayan kar raha hu k musalmano ki tadaad kafiro k 
muqabiley mein aesi hai jese siyaah bael k jism par ek safaid baal ya safaid bael k 
jism par ek siyaah baal". (Sahih Muslim Kitabul Emaan) 

Wazahat: Pehli hadees mein Rasool Allah Sallallahu Alaihi Wa Sallam ne ahle 
jannat mein se do tihaayi tadaad ummat e muhammadiya Sallallahu Alaihi Wa 
Sallam ki batlaayi hai jabke doosri hadees mein aadhi tadaad, dono hadeeso se 
jannat mein ummat e muhammadiya Sallallahu Alaihi Wa Sallam ki kasrat e 
tadaad sabit karna matloob hai. (Wallahu Aalam bis Sawaab) 


UMMAT E MUHAMMADIYA SALLALLAHU ALAI HI WA SALLAM K SATTAR HAZAAR 
IFRAAD BILA HISAAB WA AZAAB JANNAT MEIN DAKHIL HONGEY 

HAR HAZAAR PAR MAZEED SATTAR HAZAAR (CHALEES LAKH IFRAAD) BHI 
UMMAT E MUHAMMADIYA SALLALLAHU ALAI HI WA SALLAM SE JANNAT MEIN 
DAKHIL HONGEY 

INKE ALAWA ALLAH TA'ALA K TEEN BHAREY HUE LAP (JINKI TADAAD ALLAH 
TA'ALA HI JAANTE HAI) BHI UMMAT E MUHAMMADIYA SALLALLAHU ALAI HI WA 
SALLAM SE JANNAT MEIN JAYENGEY 

Hazrat Abu Umama Razi Allahu Anhu kehte hai mene Rasool Allah Sallallahu Alaihi 
Wa Sallam ko farmate hue suna hai k "mere rabb ne mere saath wada kiya hai k 
meri ummat se sattar hazaar ifraad ko wo bila hisaab aur azaab jannat mein dakhil 
farmayega aur har hazaar k saath (mazeed) sattar hazaar aadmi jannat mein 
dakhil farmayega aur teen lap bhare hue mere rabb k aur bhi jannat mein dakhil 
hongey". (Sunan Tirmizi Abwabus Sifatul Qiyamaah) 

Hazrat Imran bin Hussain Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Meri ummat mein se sattar hazaar aadmi bagair 
hisaab jannat mein jayengey" Sahaba e Kiraam Razi Allahu Anhum ne arz kiya "Ya 
Rasool Allah Sallallahu Alaihi Wa Sallam! wo kaun (khush naseeb) loog hongey?" 
Aap Sallallahu Alaihi Wa Sallam ne irshad farmaya "ye wo loog hongey jo na 
damm karate hai na shagon lete hai na daagh lagaate hai aur sirf apne rabb par 
tawakkal karte hai" Hazrat Ukasa Razi Allahu Anhu khade hue aur arz kiya "Ae 
Allah k Nabi Sallallahu Alaihi Wa Sallam! dua farmaiye Allah mujhey unme se 
karde, Aap Sallallahu Alaihi Wa Sallam ne irshad farmaya tu unme se hai". (Sahih 
Muslim Kitabul Emaan) 

Hazrat Abdullah bin Abbas Razi Allahu Anhu se riwayat hai k Nabi E Akram 
Sallallahu Alaihi Wa Sallam ne farmaya "Mere saamne mukhtalif ummato k loog 
laaye gaye baaz nabi aese they jinke saath das ifraad se bhi kam loog they baaz 
nabiyo k saath ek ya do hi aadmi they aur koi nabi aesa tha jiske saath koi bhi nahi 



tha itne mein mere saamne ek badi ummat aayi mein ye samjha k ye meri ummat 
hai mujhe kaha gaya ye moosa Alaihis Salaam aur unki ummat hai Aap aasmaan k 
kinaare ki taraf dekhey mene dekha to waha bhi ek badi jamaat thi phir mujhey 
kaha gaya ab aasmaan k doosre kinaare ki taraf dekhey mene dekha to ek bahut 
badi jamaat paayi mujhey bataya gaya ye aapki ummat hai jisme se sattar hazaar 
ifraad bagair hisaab aur azaab k jannat mein dakhil hongey". (Sahih Muslim 
Kitabul Emaan) 


JANNAT MEIN LE JAANE WALE AAMAAL MASHAKKAT TALAB HAI 

JANNAT BOJHAL MASHAKKAT TALAB AUR INSAANI MIZAAJ PAR GIRAAH 
GUZARNE WALE AAMAAL SE DHAANPI GAYI HAI 

Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Jab Allah ta'ala ne jannat aur jahannam paida 
farmayi to Hazrat Jibraeel Alaihis Salaam ko jannat ki taraf bheja aur farmaya (jao 
aur) jannat ka nazaarah karo aur jo naimatey mene jannatiyo k liye paida ki hai 
unhey dekho, Jibraeel Alaihis Salaam aaye jannat aur jannatiyo k liye paida ki gayi 
naimatey dekhi phir Allah ta'ala ki khidmat mein hazir hue aur arz kiya teri izzat ki 
qasam jo bhi uske baare mein sunega wo zaroor usme dakhil hoga phir Allah 
ta'ala ne (farishto ko) hukm diya k jannat ko mushkilaat aur masa'ib se dhaanp 
diya jaye tab Allah ta'ala ne Hazrat Jibraeel Alaihis Salaam ko (dobaarah) hukm 
diya k phir jao jannat aur jannatiyo k liye mene jo naimatey tayyar ki hai unhey 
dekho Hazrat Jibraeel Alaihis Salaam gaye to jannat mushkilaat aur masa'ib se 
dhaanpi hui thi chunanchey Allah ta'ala ki baargaah mein hazir hue aur arz kiya 
teri izzat ki qasam! mujhe darr hai k isme koi bhi dakhil nahi ho sakega, phir Allah 
ne hukm diya ab jahannam ki taraf jao aur use dekho aur jo azaab mene 
jahannamiyo k liye tayyar kiye hai unhey dekho k (kis tarah) uska ek hissa doosre 
par sawaar hai, Hazrat Jibraeel Alaihis Salaam (sab kuch dekh kar) wapas lootey to 
arz kiya teri izzat ki qasam! koi shaks aesa nahi hoga jo iske baare mein sune aur 


phir usme dakhil ho, Allah ta'ala ne hukm diya aur jahannam ko shahwaat aur 
lazzaat se dhaamp diya gaya tab Allah ta'ala ne Hazrat Jibraeel Alaihis Salaam se 
farmaya dobara jao Hazrat Jibraeel Alaihis Salaam dobara gaye (sab kuch dekha) 
aur arz kiya gaya teri izzat ki qasam! mujhe darr hai k ab to is se koi bhi bach nahi 
payega har koi isme dakhil hoga". (Sunan Tirmizi Abwabul Sifatul Jahannam) 

Hazrat Anas bin Malik Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Jannat nagawaar cheezo se ghairi gayi hai aur jahannam 
khushgawaar cheezo se ghairi gayi hai". (Sahih Muslim Kitabul Jannah wa Sifatun 
Naemaha) 


JANNAT HASH KARNE K UYE SAKHT JADDO JAHAD AUR MEHNAT KI ZAROORAT 
HAI 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Jo dara wo bhaga aur jo bhaga wo manzil ko pahuncha, suno, 
Allah ka maal bahut mehnga hai khabardaar Allah ka maal jannat hai". (Sunan 
Tirmizi Abwabul Sifatul Qayamaah) 


NAIMATO BHARI JANNAT CHAHNE WALA SHAKS DUNYA MEIN KABHI CHAIN KI 
NEEND NAHI SOO SAKTA 

Hazrat Abu Hurairah Razi Allahu Anhu kehte hai Rasool E Akram Sallallahu Alaihi 
Wa Sallam ne farmaya "Mene Jahannam se bhaagne wale kisi shaks ko sootey hue 
nahi dekha aur na hi jannat k kisi khawahish mand ko sootey hue dekha hai". 
(Sunan Tirmizi Abwabul Sifatul Jahannam) 



AAKHIRAT MEIN INAAM WA IKRAAM HASH KARNE WALE AAMAAL DUNYA K 
AETABAAR SE KADVEY KARAILE HAI 

Hazrat Abu Malik Ash'ari Razi Allahu Anhu kehte hai mene Rasool Allah Sallallahu 
Alaihi Wa Sallam ko farmate hau suna hai k "Dunay ki mithaas aakhirat ki 
kadwahat hai aur dunya ki kadwahat aakhirat ki mithaas hai". (Mustadrat E 
Haakim, Musnad Ahmad, Sahih Jamey Sageer Juzz E Saani) 


MOMIN K LIYE DUNYA QAID-KHANA HAI 

Hazrat Abu Hurairah Razi Allahu Anhu se riwayat hai k Nabi E Akram Sallallahu 
Alaihi Wa Sallam ne farmaya "Dunya momin k liye qaid-khana hai aur kafir k liye 
jannat hai". (Sahih Muslim Kitabuz Zahad) 


JANNAT KI BASHARAT PAANE WALE LOOG 

JANNAT MEIN SABSE PEHLE RASOOL E AKRAM SALLALLAHU ALAIHI WA SALLAM 
DAKHILHONGEY 

Hazrat Anas bin Malik Razi Allahu Anhu kehte hai Rasool Allah Sallallahu Alaihi Wa 
Sallam ne irshad farmaya "Qayamat k rooz mein (sabse pehle) jannat k 
darwaazzey par aayunga aur darwaaza khulwaunga jannat ka khazin (darwaaza 
khatkhatane par) poochega kaun hai?" mein jawab dunga "Muhammad (Sallallahu 
Alaihi Wa Sallam)!" khazin kahega "Mujhe isi baat ka hukm diya gaya tha k aapse 
pehle kisi k liye darwaaza na khoolu". (Sahih Muslim Kitabul Emaan) 

Hazrat Anas bin Malik Razi Allahu Anhu kehte hai Rasool E Akram Sallallahu Alaihi 
Wa Sallam ne farmaya "Qayamat k rooz sabse ziyadah ummati mere hongey aur 


sabse pehle mein jannat ka darwaaza khatkhataunga". (Sahih Muslim Kitabul 
Emaan) 


HAZRAT ABU BAKR SIDDEQUI RAZI ALLAHU ANHU AUR HAZRAT UMAR FAROOQ 
RAZI ALLAHU ANHU UN JANNATIYO K SARDAAR HONGEY JO DUNYA MEIN 
BUDHAPEY Kl UMAR MEIN FAUT HUE HONGEY 

Hazrat Ali bin Abu Talib Razi Allahu Anhu kehte hai mein Rasool Allah Sallallahu 
Alaihi Wa Sallam k saath tha achanak Hazrat Abu Bakr Razi Allahu Anhu aur Hazrat 
Umar Razi Allahu Anhu bhi aa gaye Rasool Allah Sallallahu Alaihi Wa Sallam ne 
farmaya "ye dono hazraat badi umar mein faut hoone wale musalmano k jannat 
mein sardaar hongey khawah agli ummato se ho ya pichli ummato se siwa e 
anbiya aur Rasoolo k, Ae Ali! unhey na bataana". (Sunan Tirmizi Abwabul 
Manaqib) 


HAZRAT HASAN RAZI ALLAHU ANHU AUR HUSSAIN RAZI ALLAHU ANHU JANNAT 
MEIN UN LOOGO K SARDAAR HONGEY JO JAWANI Kl UMAR MEIN FAUT HUE 
HONGEY 


Hazrat Abu Saeed Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Hazrat Hasan Razi Allahu Anhu aur Hazrat Hussain Razi Allahu 
Anhu dono jannati nojawaano k sardaar hongey". (Sunan Tirmizi Abwabul 
Manaqib) 



10 HAZRAAT KO RASOOL E AKRAM SALLALLAHU ALAI HI WA SALLAM NE DUNYA 
MEIN JANNATI HONE Kl BASHARAT Dl JINHEY ASHARAH E MUBASH'SHARAH 
KAHA JATA HAI UN K NAAM YE HAI 


Hazrat Abdur Rahman bin Aaouf Razi Allahu Anhu kehte hai Rasool Allah 
Sallallahu Alaihi Wa Sallam ne farmaya "Abu Bakr Razi Allahu Anhu jannat mein 
hai, Umar Razi Allahu Anhu jannat mein hai, Usman Razi Allahu Anhu jannat mein 
hai, Ali Razi Allahu Anhu jannat mein hai, Talha Razi Allahu Anhu jannat mein hai, 
Zubair Razi Allahu Anhu jannat mein hai, Abdur Rahman bin Aaouf Razi Allahu 
Anhu jannat mein hai, Saad bin Abi Waqaas Razi Allahu Anhu jannat mein hai, 
Saeed bin Zaid Razi Allahu Anhu jannat mein hai, aur Abu Ubaidah bin Jarrah Razi 
Allahu Anhu jannat mein hai". (Sunan Tirmizi Abwabul Manaqib) 


HAZRAT KHADEEJA RAZI ALLAHU ANHA KO NABI E AKRAM SALLALLAHU ALAIHI 
WA SALLAM NE JANANT MEIN GHAR Kl BASHARAT Dl 

Hazrat Ayesha Razi Allahu Anha farmati hai Rasool E Akram Sallallahu Alaihi Wa 
Sallam ne Hazrat Khadeeja Razi Allahu Anha ko jannat mein ek ghar ki basharat di. 
(Sahih Muslim Kitabul Faza'il) 


HAZRAT AYESHA RAZI ALLAHU ANHA KO RASOOL E AKRAM SALLALLAHU ALAIHI 
WA SALLAM NE JANNAT Kl BASHARAT Dl 

Hazrat Ayesha Razi Allahu Anha se riwayat hai k Nabi E Akram Sallallahu Alaihi Wa 
Sallam ne farmaya "Ayesha! kya tu is baat par raazi nahi k dunya aur aakhirat 
mein turn meri beewi raho?" Hazrat Ayesha Razi Allahu Anha ne arz kiya "Kyu 
nahi" Aap Sallallahu Alaihi Wa Sallam ne irshad farmaya "Turn dunya aur aakhirat 
mein meri beewi ho". (Mustadrak E Haakim, Silsila Ahadees E Saheeya Hadees no. 
1147 ) 



HAZRAT UMMEY SALEEM RAZI ALLAHU ANHA (ZOJA E HAZRAT ABU TALHA RAZI 
ALLAHU ANHU) KO NABI E AKRAM SALLALLAHU ALAIHI WA SALLAM NE JANNAT 
Kl BASHARAT Dl 

HAZRAT BILAAL RAZI ALLAHU ANHU KO RASOOL ALLAH SALLALLAHU ALAIHI WA 
SALLAM NE JANNAT Kl BASHARAT Dl 

Hazrat Jabir Razi Alla hu Anhu se riwayat hai k Rasool Allah Sallallahu Alaihi Wa 
Sallam ne farmaya "Mujhe jannat dikhlaayi gayi mene waha Abu Talha Razi Allahu 
Anhu ki beewi (Ummey Saleem Razi Allahu Anha) ko dekha phir apne aagey aagey 
kisi k chalne ki aawaaz suni dekha to Bilaal Razi Allahu Anhu they". (Sahih Muslim 
Kitabul Faza'il) 

HAZRAT UMAR BIN KHATTAB RAZI ALLAHU ANHU KO RASOOL E AKRAM 
SALLALLAHU ALAIHI WA SALLAM NE JANNAT MEIN MAHAL Kl BASHARAT Dl 

Hazrat Abu Hurairah Razi Allahu Anhu kehte hai hum Nabi E Akram Sallallahu 
Alaihi Wa Sallam ki khidmat mein hazir they Aap Sallallahu Alaihi Wa Sallam ne 
irshad farmaya "Mein soo raha tha k mene apne Aapko jannat mein paaya mene 
ek mehal k andar kooney mein ek aurat ko wuzu karte dekha to pucha ye mehal 
kiska hai?" unhoney kaha "Umar bin Khattab Razi Allahu Anhu ka, mujhe Umar 
Razi Allahu Anhu ki gairat ka khayaal aaya to mein peeth pher kar chala aaya" 
Hazrat Umar Razi Allahu Anhu (ye sun kar) money lagey arz kiya "Ya Rasool Allah 
Sallallahu Alaihi Wa Sallam kya mein aap par gairat karunga?". (Sahih Bukhari 
Kitabul Bad ul Khalk) 

HAZRAT TALHA BIN UBAIDULLAH RAZI ALLAHU ANHU KO RASOOL ALLAH 
SALLALLAHU ALAIHI WA SALLAM NE JANNAT Kl BASHARAT Dl 

Hazrat Zubair Razi Allahu Anhu kehte hai k jang e uhad k rooz Nabi E Akram 
Sallallahu Alaihi Wa Sallam do zirhey pehle hue they Aap Sallallahu Alaihi Wa 



Sallam ek patthar par chadne lage to na chadh sake chunanchey 
Talha Razi Allahu Anhu ko bithaya aur un par pao rakh kar chattan par chadh gaye, 
Hazrat Zubair Razi Allahu Anhu kehte hai (us waqt) mene Nabi E Akram Sallallahu 
Alaihi Wa Sallam ko farmate hue suna "Talha par (jannat) wajib ho gayi". (Sunan 
Tirmizi Abwabul Manaqib) 

HAZRAT SAAD BIN MUAAZ RAZI ALLAHU ANHU JANNATI HAI 

Hazrat Bara bin Aajib Razi Allahu Anhu kehte hai Rasool E Akram Sallallahu Alaihi 
Wa Sallam ki khidmat mein ek raishmi kapda laya gaya loogo ne uski nafasat aur 
narmi par tajjub ka izhaar kiya to Rasool Allah Sallallahu Alaihi Wa Sallam ne 
farmaya "Jannat mein Saad bin Muaaz k rumaal is se afzal hai". (Sahih Bukhari 
Kitabul Bad ul Khalk) 

AS'HAAB E BADR AUR AS'HAAB E SHAJR JANNATI HAI 

Hazrat Jabir Razi Allahu Anhu se riwayat hai k Rasool Allah Sallallahu Alaihi Wa 
Sallam ne farmaya "Jang e badr aur Sulah Hudaibiya mein shamil hone wale loogo 
mein se koi bhi aagh mein nahi jayega". (Musnad Ahmad, Silsila Ahadees E 
Saheeya Hadees no. 2160) 

Wazahat: Sulah hudaibiya (zil qaada 6 hijri) se qabl Sahaba E Kiraam Razi Allahu 
Anhum ne hudaibiya k ek darakht k nichey Rasool E Akram Sallallahu Alaihi Wa 
Sallam k dast e mubarak par jaaney qurbaan karne k liye bait ki thi un tamaam 
As'haab e Rasool Sallallahu Alaihi Wa Sallam ko As'haab e shaj'r kaha jata hai. 



HAZRAT ABDULLAH BIN SALAAM RAZI ALLAHU ANHU KO NABI E AKRAM 
SALLALLAHU ALAI HI WA SALLAM NE JANANT Kl BASHARAT Dl 

Hazrat Saad Razi Allahu Anhu kehte hai mene Rasool Allah Sallallahu Alaihi Wa 
Sallam ko kisi zindah chalte phirte aadmi k baare mein jannati kehte nahi suna 
siwaaye Abdullah bin Salaam Razi Allahu Anhu k. (Sahih Muslim Kitabul Manaqib) 

Wazahat: Hazrat Saad Razi Allahu Anhu ne sirf Hazrat Abdullah bin Salaam k baare 
mein hi ye basharat suni lihaza unhi k baare mein gawahi di lekin daigar Sahaba E 
Kiraam Razi Allahu Anhum ne Rasool Allah Sallallahu Alaihi Wa Sallam se doosre 
Sahaba E Kiraam Razi Allahu Anhum k baare mein basharatey riwayat ki hai. 


HAZRAT MARYAM BINTEY IMRAN RAZI ALLAHU ANHA, HAZRAT FATIHA RAZI 
ALLAHU ANHA (BINTEY HAZRAT MUHAMMAD SALLALLAHU ALAIHI WA 
SALLAM), HAZRAT KHADEEJA RAZI ALLAHU ANHA (ZOJA E HAZRAT 
MUHAMMAD SALLALLAHU ALAIHI WA SALLAM) AUR HAZRAT AASIYA RAZI 
ALLAHU ANHA (ZOJA E FIROON) JANNATI KHAWATEEN Kl SARDAAR HAI 


Hazrat Jabir Razi Allahu Anhu kehte hai Rasool Allah Sallallahu Alaihi Wa Sallam ne 
farmaya "Jannati khawateen ki sardaar Maryam bintey Imran Razi Allahu Anha k 
baad Hazrat Fatima Razi Allahu Anha, Hazrat Khadeeja Razi Allahu Anha aur 
Hazrat Aasiya Razi Allahu Anhu Anha firoon ki beewi hai". (Tabraani, Silsila 
Ahadees E Saheeya Hadees no. 1434) 


HAZRAT ZAID BIN UMAR RAZI ALLAHU ANHU JANNATI HAI 


Hazrat Ayesha Razi Allahu Anha se riwayat hai k Rasool E Akram Sallallahu Alaihi 
Wa Sallam ne farmaya "Mein jannat mein dakhil hua to Zaid bin Umar bin Nafeel k 
do darje dekhey". (Ibne Asakir, Silsila Ahadees E Saheeya Hadees no. 1406) 



HAZRAT ABDULLAH BIN UMAR BIN HARAAM RAZI ALLAHU ANHU JAN N ATI HAI 


Hazrat Jabir Razi Allahu Anhu kehte hai k Uhad k din jab Abdullah bin Haraam Razi 
Allahu Anhu Shaheed hue to Rasool Allah Sallallahu Alaihi Wa Sallam ne farmaya 
"Ae Jabir! kya mein tujhe wo baat na batau jo Allah ta'ala ne tumhare baap se ki 
hai?" mene arz kiya "Kyu nahi" Aap Sallallahu Alaihi Wa Sallam ne irshad farmaya 
"Allah ta'ala ne kisi shaks se bagair hijaab k baat nahi farmayi lekin tere baap se 
bagair hijaab k (yaani baraah e raast) guftagu farmayi hai aur kaha hai ae mere 
bande jo chahte ho maango mein tumhey dunga" tumhare baap ne arz kiya "ae 
mere rabb! mujhe dobara zindah farma takey mein dobarah teri raah mein mara 
jau" Allah ta'ala ne irshad farmaya "ye baat to hamari taraf se pehle hi tey ho 
chuki hai k marne k baad dunya mein wapsi nahi hogi" tere baap ne arz kiya "Ae 
mere rabb! accha to meri taraf se (ahle dunya ko) mera ye paigham (yaani 
dobarah zindah ho kar shaheed hone ki tamanna karna) pahucha de" tab Allah 
ta'ala ne ye Aayat nazil farmayi "jo loog Allah ki raah mein qatal ho jaye unhey 
murdah na kaho, balkey wo zindah hai aur apne rabb k han rizq diye jaate hai 
(Surah Aal E Imraan Surah no. 3 Ayat no. 169)". (Sahih Sunan Ibne Maja Hadees 
no. 2258) 


HAZRAT AMMAAR BIN YAASIR AUR HAZRAT SALMAN FAARSI RAZI ALLAHU 
ANHUM JANNATI HAI 

Hazrat Anas Razi Allahu Anhu kehte hai Rasool Allah Sallallahu Alaihi Wa Sallam ne 
farmaya "Jannat teen aadmiyo ka shoonq rakhti hai Hazrat Ali, Hazrat Ammaar 
aur Hazrat Salmaan Faarsi Razi Allahu Aanhum". (Mustadrak E Haakim, Sahih 
JameySageer Hadees no. 1594) 



HAZRAT JAFAR BIN ABU TALIB RAZI ALLAHU ANHU AUR HAZRAT HAMZA RAZI 
ALLAHU ANHU JANNAT MEIN HAI 


Hazrat Abdullah bin Abbas Razi Allahu Anhu kehte hai Rasool Allah Sallallahu 
Alaihi Wa Sallam ne farmaya "Mein kal raat jannat mein dakhil hua aur us mein 
dekha k Jafar Razi Allahu Anhu farishto k saath udh rahe hai aur Hamza Razi 
Allahu Anhu takhat par takiya lagaaye baithey hai". (Tabraani, Sahih Jamey Sageer 
Hadees no. 3358) 


HAZRAT ZAID BIN HAARSA RAZI ALLAHU ANHU JANNATI HAI 

Hazrat Bureedah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Mein jannat mein dakhil hua to ek nojawaan dosheezah ne 
mera istaqbaal kiya mene us se pucha tu kis k liye hai? kehne lagi Zaid bin Haarsa 
k liye". (Ibne Asakir, Sahih Jamey Sageer Hadees no. 3361) 


GUMEESA BINTEY MILHAAN RAZI ALLAHU ANHA JANNATI HAI 

Hazrat Anas Razi Allahu Anhu kehte hai Rasool Allah Sallallahu Alaihi Wa Sallam ne 
farmaya "Mein jannat mein dakhil hua to apne aagey kisi k chalne ki aawaaz suni 
mene pucha ye aawaaz kesi hai? mujhe bataya gaya k ye Gumeesa binte Milhaan 
Razi Allahu Anha hai". (Musnad Ahmad, Sahih Jamey Sageer Hadees no. 3362) 

Wazahat: Yaad rahe Hazrat Gumeesa binte Milhaan Razi Allahu Anha k shohar aur 
baita gazwa e uhad mein shaheed hue unke bhai Haraam bin Milhaan Razi Allahu 
Anhu haadsha bare maoona mein shaheed hue aur khud jazeerah e qabras ki 
taskheer k baad wapas aane wale jihaadi lashkar mein shamil thi k doraan e safar 
mein Allah ko piyaari ho gayi (INNA ILLAHI WA INNAA ILAIHI RAAJI'OON) 



HAZRAT HAARSA BIN NOMAAN RAZI ALLAHU ANHU JANNATI HAI 


Hazrat Ayesha Razi Allahu Anha kehti hai Rasool Allah Sallallahu Alaihi Wa Sallam 
ne farmaya "Mein jannat mein dakhil hua to quraat ki aawaaz suni mene pucha ye 
kaun hai?" farishto ne jawab diya "Haarsa bin Noman (Aap Sallallahu Alaihi Wa 
Sallam ne ye sun kar farmaya) "Naiki ka ajr to yahi hai naiki ka sawab to aesa hi 
hota hai". (Mustadrak E Haakim, Sahih Jamey Sageer Hadees no. 3363) 


MAKKA MUKARRAMA SE MADEENA MUNAWWARAH HIJRAT KARNE WALO KO 
RASOOL E AKRAM SALLALLAHU ALAIHI WA SALLAM NE JANNAT KI BASHARAT Dl 
HAI 

Hazrat Abdullah bin Umar Razi Allahu Anhu kehte hai Rasool Allah Sallallahu Alaihi 
Wa Sallam ne farmaya "Kya turn jaante ho meri ummat mein se konsa garooh sab 
se pehle jannat mein dakhil hoga?" mene arz kiya "Allah aur uska Rasool hi behtar 
jaante hai" Aap Sallallahu Alaihi Wa Sallam ne irshad farmaya "Muhajir loog 
(makka se madeena hijrat karne wale) qayamat k rooz jannat k darwaazey par 
ayengey to darwaazah khola jayega, jannat ka khazin unse puchega kya tumhara 
hisaab ho gaya hai? wo jawab dengey hisaab kis cheez ka? hamari talwaarey Allah 
ki raah mein hamare kandho par thi aur is halat mein hamey maut aa gayi, 
chunanchey jannat ka darwaazah unke liye khool diya jayega aur wo doosre loogo 
k jannat mein dakhil hone se chalees saal pehle jannat mein ja kar mazey 
karengey". (Mustadrak E Haakim, Silsila Ahadees E Saheeya Hadees no. 852) 

Wazahat: Tirmizi Shareef ki hadees mein paanch soo saal baad jannat mein dakhil 
hone ka zikr hai, ye fark loogo k aamaal ki bunyaad paar hoga. (Wallahu Aalam bis 
Sawaab) 



HAZRAT IBNE DAHDAAH RAZI ALLAHU ANHU JANNAT MEIN HAI 


Hazrat Jabir bin Samurah Razi Allahu Anhu kehte hai Rasool Allah Sallallahu Alaihi 
Wa Sallam ne ibne Dahdaah Razi Allahu Anhu ki namaz e janazah padhayi phir Aap 
Sallallahu Alaihi Wa Sallam k paas ek nangi peeth wala ghooda laya gaya aur usko 
ek shaks ne pakda, Aap Sallallahu Alaihi Wa Sallam us par sawaar hue wo ghooda 
bidakta tha hum sab Aap Sallallahu Alaihi Wa Sallam k pichey pichey doodh rahe 
they k loogo mein se ek shaks ne kaha Nabi E Akram Sallallahu Alaihi Wa Sallam 
ne farmaya "Ibne Dahdaah Razi Allahu Anhu k liye jannat mein kitne hi, (phalo k) 
khoshey latke hue hai". (Sahih Muslim Kitabul Jana'iz) 


UMMUL MOMINEEN HAZRAT HAFSA RAZI ALLAHU ANHA JANNATI HAI 

Hazrat Anas Razi Allahu Anhu kehte hai Rasool Allah Sallallahu Alaihi Wa Sallam ne 
farmaya "Hazrat Jibraeel Alaihis Salaam ne (mujhey) kaha k Aap Hazrat Hafsa Razi 
Allahu Anha se ruju kare kyunki wo bahut ziyaadah roozey rakhne wali bahut 
ziyaadah qayaam karne wali hai aur jannat mein aapki beewi hai". (Mustadrak E 
Haakim, Sahih Jamey Sagir Hadees no. 4727) 

Wazahat: Yaad rahe Aap Sallallahu Alaihi Wa Sallam ne Hazrat Hafsa Razi Allahu 
Anha ko raji'e talaaq di thi aur Allah ta'ala k hukm par ruju farma liya tha. 


HAZRAT AKAASA RAZI ALLAHU NAHU JANNATI HAI 

Hazrat Imran bin Hussain Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Meri ummat mein se sattar hazaar aadmi bagair 
hisaab jannat mein jayengey" Sahaba e Kiraam Razi Allahu Anhum ne arz kiya "Ya 
Rasool Allah Sallallahu Alaihi Wa Sallam! wo kaun (khush naseeb) loog hongey?" 
Aap Sallallahu Alaihi Wa Sallam ne irshad farmaya "ye wo loog hongey jo na 
damm karate hai na shagon lete hai na daagh lagaate hai aur sirf apne rabb par 



tawakkal karte hai" Hazrat Ukasa Razi Allahu Anhu khade hue aur arz kiya "Ae 
Allah k Nabi Sallallahu Alaihi Wa Sallam! dua farmaiye Allah mujhey unme se 
karde, Aap Sallallahu Alaihi Wa Sallam ne irshad farmaya tu unme se hai". (Sahih 
Muslim Kitabul Emaan) 


JANNAT MEIN DAKHIL HOONE WALE LOOG 

NARAM DIL, AAJIZ, MUNKASIRUL MIJAAZ HAR WAQT ALLAH SE DARNE WALE BE 
ZARAR AUR HALEEMUL TABEY LOOG JANNAT MEIN JAYENGEY 

Hazrat Abu Hurairah Razi Allahu Anhu se riwayat hai k Nabi E Akram Sallallahu 
Alaihi Wa Sallam ne farmaya "Jannat mein aese loog dakhil hongye jinke dil chidyo 
jese hongey". (Sahih Muslim Kitabul Jannah Wa Sifatun Naemaha) 


JANNAT MEIN GAREEB, FAKEER, MOHTAAJ, MISKEEN AUR KAMZOOR LOOGO Kl 
KASRATHOGI 

Hazrat Haarsa bin Wahhab Razi Allahu Anhu ne Nabi E Akram Sallallahu Alaihi Wa 
Sallam ko farmate hue suna hai k Aap Sallallahu Alaihi Wa Sallam ne irshad 
farmaya "Kya tumhey bataau jannat mein jaane wale loog kaun hai?" Sahaba Razi 
Allahu Anhum ne arz kiya "Kyu nahi" Aap Sallallahu Alaihi Wa Sallam ne irshad 
farmaya "har naatawa, loogo k nazdeek kamzoor (lekin Allah k nazdeek itna 
bargazeedah) agar (kisi muamale mein) Allah ki qasam kha le to Allah use saccha 
karde" phir farmaya "Kya mein tumhey jahannam mein jaane wale loogo k baare 
mein na bataau?" Sahaba E Kiraam Razi Allahu Anhum ne arz kiya "Kyu Nahi" Aap 
ne irshad farmaya "har jhagdaalu, bad akhlaaq aur takabbur karne wala". (Sahih 
Muslim Kitabul Jannah wa Sifatun Naemaha) 


NARAM DIL, SHAREEFUL NAFS, MUNKASIRUL MIJAAZ AUR HAR DIL AZEEZ 
SHAKS JAN N ATI HAI 


Hazrat Abdullah bin Mas'ood Razi Allahu Anhu kehte hai Rasool Allah Sallallahu 
Alaihi Wa Sallam ne farmaya "Har wo shaks jo naram dil hai shareefun nafs hai, 
munkasirul mijaaz hai aur loogo se qareeb (yaani har dil azeez) hai us par 
jahannam ki aagh haraam hai". (Musnad Ahmad, Saheeh Jamey Sageer Hadees 
no. 313) 


RASOOL ALLAH SALLALLAHU ALAIHI WA SALLAM KI ITA'AT KARNE WALE 
JANNAT MEIN JAYENGEY 

Hazrat Abu Hurairah Razi Allahu Anhu se riwayat hai k Nabi E Akram Sallallahu 
Alaihi Wa Sallam ne farmaya "Meri tamaam ummat jannat mein dakhil hogi 
magar jisne mera inkaar kiya (wo jannat mein dakhil nahi hoga)" Sahaba E Kiraam 
Razi Allahu Anhum ne arz kiya "Ya Rasool Allah Sallallahu Alaihi Wa Sallam kisne 
inkaar kiya?" Aap Sallallahu Alaihi Wa Sallam ne irshad farmaya "Jisne meri ita'at 
ki wo jannat mein dakhil ho gaya aur jisne nafarmaani ki usne inkaar kiya". (Sahih 
Bukhari Kitabul Aetasaam bil Kitabis Sunnah) 


ALLAH KI RAZA K LIYE JO SHAKS ROZAANA 12 RAKAAT NAMAZ (NAMAZ E FAJR 
SE QABL 2 RAKAAT, NAMAZ E ZUHAR SE QABAL 4 RAKAAT AUR BAAD MEIN 2 
RAKAAT, NAMAZ E MAGHRIB K BAAD 2 RAKAAT AUR NAMAZ E ISHA K BAAD 2 
RAKAAT SUNNAT) ADA KAREGA WO JANNAT MEIN JAYEGA 


Hazrat Ummey Habeeba Razi Allahu Anha Rasool Akram Sallallahu Alaihi Wa 
Sallam ki zooja e Mohtarma se riwayat hai k unhone Rasool Allah Sallallahu Alaihi 
Wa Sallam ko farmate hue suna hai k "Jo shaks rozaana Allah ki raza k liye farzo k 
alawa 12 rakaat nawafil ada karta hai Allah ta'ala uske liye jannat mein ek ghar 
banata hai". (Sahih Muslim Kitabus Salatul Musafireen) 



SILA REHMI KARNE WALE JANNAT MEIN JAYENGEY 


Hazrat Abu Ayyub Razi Allahu Anhu kehte hai ek aadmi Nabi e Akram Sallallahu 
Alaihi Wa Sallam ki khidmat mein hazir hua aur arz kiya mujhe koi aesa amal 
bataiye jo mujhe jannat k kareeb aur jahannam se door karde Aap Sallallahu Alaihi 
Wa Sallam ne irshad farmaya "Allah ki bandagi kar aur uske saath kisi ko shareek 
na kar, namaz qayam kar, zakaat ada kar, raham walo se talluq qayam rakh" jab 
wo aadmi wapas palta to Rasool Allah Sallallahu Alaihi Wa Sallam ne farmaya "jin 
baato ka use hukm diya gaya hai agar un par amal kiya to jannat mein dakhil 
hoga". (Sahih Muslim Kitabul Emaan) 


KHUSH AKHLAAQ, TAHAJJUD GUZAAR, KASRAT SE NAFU ROOZEY RAKHNE WALE 
AUR DOOSRO KO KHANA KHILAAN WALE LOOG JANNAT MEIN JAYENGEY 

Hazrat Ali Razi Allahu Anhu kehte hai Rasool Allah Sallallahu Alaihi Wa Sallam ne 
farmaya "Jannat mein aese mehal hai jinke andar (khade ho) to bahar ki har cheez 
nazar aati hai aur bahar (khade ho) to andar ki har cheez nazar aati hai" ek aaraabi 
ne khade ho kar arz kiya "Ae Allah k Nabi Sallallahu Alaihi Wa Sallam! ye kis aadmi 
k liye hai?" Aap Sallallahu Alaihi Wa Sallam ne irshad farmaya "Uske liye hai jo 
acchi baat kare, khana khilaaye, ba-kasrat roozey rakkhey aur jab loog mazey ki 
neend soo rahe ho wo uth kar namaz padhey". (Sunan Tirmizi Abwabul Jannah) 


AADIL HAKIM, DOOSRO PAR RAHAM KARNE WALA, NARAM DIL, PAKEEZAH AUR 
DOOSRO SE SAWAAL NA KARNE WALA BHI JANNAT MEIN JAYEGA 

Hazrat Ayaaz bin Hamaar Mujashi'e Razi Allahu Anhu se riwayat hai k Rasool Allah 
Sallallahu Alaihi Wa Sallam ne ek rooz apne khutbey mein irshad farmaya "Jannat 
mein jaane wale teen qism k loog hai": 

1. Hakim, insaaf karne wala, sach boolne wala aur naik kaamo ki tofeeq diya gaya 



2. Wo shaks jo har qurabat-daar aur har musalmaan k liye meharbaan aur naram 
dil hai 

3. Wo shaks jo paakdaman hai aur ayaal daari k ba-wajood kisi se sawal nahi 
karta. (Sahih Muslim Kitabul Jannah Wa Sifatun Naemaha) 


ALLAH AUR USKE RASOOL SALALLAHU ALAI HI WA SALLAM PAR EMAAN LAANE 
MEIN KHUSHI MEHSOOS KARNE WALE AUR ISLAAM KO BARZA WA RAGBAT 
APNA DEEN SAMAJHANE WALE LOOG JANNAT MEIN JAYENGEY 


Hazrat Abu Saeed Khudri Razi Allahu Anhu se riwayat hai k Nabi E Akram 
Sallallahu Alaihi Wa Sallam ne farmaya "Jis shaks ne yu kaha "Mein Allah k rabb 
hone par, islaam k deen hone par aur Muhammad Sallallahu Alaihi Wa Sallam k 
Rasool hone par raazi hu" uske liye jannat wajib ho gayi". (Sunan Abu Dawood 
Abwabul Witr, baab fi astagfaar) 


DO YA DO SE ZAAYED BAITIYO Kl DEENI TALEEM WA TARBIYAT KARNE AUR 
JAWAAN HONE K BAAD NAIK AADMI SE NIKAH KARWANE WALA SHAKS JANNAT 
MEIN JAYEGA 


Hazrat Anas bin Malik Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Jisne do ladkiyo ko unke jawaan hone tak paala poosa 
qayamat k din mein aur wo is tarah aayengey aur Aap Sallallahu Alaihi Wa Sallam 
ne apni ungliyo ko aapas mein milaya". (Sahih Muslim Kitabul Birr wa Silah) 


WUZU K BAAD DO RAKAAT NAFIL (TAHYATUL WUZU) BA-QAIDAGI SE ADA 
KARNE WALA SHAKS JANNAT MEIN JAYEGA 


Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne (ek rooz) namaz e fajr k baad Hazrat Bilaal Razi Allahu Anhu se pucha 



"Ae Bilaal! Islam laane k baad wo tumhara kaun sa amal hai jis par tumhey 
bakhshish ki ziyaada ummeed hai kyunki aaj raat mene jannat mein apne aagey 
aagey tumhare chalne ki aawaaz suni hai" Hazrat Bilaal Razi Allahu Anhu arz kiya 
"mein , is se ziyaada ummeed afza amal to koi nahi paata k din ya raat mein jab 
bhi wuzu karta hu to jitni Allah ta'ala ko manzoor ho namaz padh leta hu". 
(Mukhtasar Sahih Bukhari Hadees no. 1682) 


NAMAZ ROOZEY KI PABAND, PAAKBAAZ AUR SHOHAR KI ITA'AT GUZAAR 
KHAWATEEN JANNAT MEIN JAYEGI 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Jo aurat paanch namazey ada kare ramazaan k roozey rakkhey 
apni sharm-gaah ki hifazat kare aur apne shohar ki ita'at kare (qayamat k rooz) 
use kaha jayega jannat k (aatho) darwaazo mein se jis se chaho dakhil ho jao". 
(Sahih Ibne Hibban, Sahih Jamey Sageer Hadees no. 683) 


ANBIYA, SHOHDA, AHLE EMAAN K FAUT HONE WALE CHOOTE BACCHEY AUR 
ZINDA DARGOOR KI GAYI LADKIYA JANNAT MEIN JAYENGI 

Hazrat Hasna'e binte Muawiyah Razi Allahu Anha kehti hai hum se mere chacha 
ne ye hadees bayan ki k mene Nabi E Akram Sallallahu Alaihi Wa Sallam se daryaft 
kiya jannat mein kaun kaun jayega? Nabi E Akram Sallallahu Alaihi Wa Sallam ne 
irshad farmaya "Nabi jannat mein jayega, Shaheed jannat mein jayega, no-molood 
jannat mein jayega aur zinda dargoor ki gayi ladki jannat mein jayegi". (Sunan Abu 
Dawood Kitabul Jihaad) 



ALLAH Kl RAAH MEIN JIHAAD KARNE WALA JANNAT MEIN JAYENGEY 


Hazrat Muaaz bin Jabal Razi Allahu Anhu se riwayat hai k Nabi E Akram Sallallahu 
Alaihi Wa Sallam ne farmaya "Jis musalman aadmi ne Allah ki raah mein itni dair 
tak qitaal kiya jitni dair oonthni (camel) ka doodh doohne mein lagti hai, us par 
jannat wajib ho gayi". (Sunan Tirmizi Abwab Fazalul Jihaad) 


MUTTAQI AUR ACCHEY AKHLAAQ WALE LOOG JANNAT MEIN JAYENGEY 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam se daryaft kiya gaya kaun sa amal sabse ziyaadah loogo k jannat mein 
jaane ka sabab banega? Aap Sallallahu Alaihi Wa Sallam ne irshad farmaya "Taqwa 
aur accha akhlaaq" phir Aap Sallallahu Alaihi Wa Sallam se arz kiya gaya "Kaun sa 
amal sabse ziyaadah loogo k aagh mein jaane ka ba'as banega?" Aap Sallallahu 
Alaihi Wa Sallam ne irshad farmaya "mana aur sharm-gaah". (Sunan Tirmizi 
Kitabul Birr wa Silah) 


YATEEM Kl KIFALAT KARNE WALA JANNAT MEIN JAYEGA 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Yateem ki kifalat karne wala khawah yateem ka hi rishtedaar 
ho ya koi aur ho, aur mein jannat mein un do ungliyo ki tarah (saath saath) 
hongey imam Malik Rahimahullah ne angisht aur shahadat aur darmiyaani ungli 
se isharah kar ke bataya". (Sahih Muslim Kitabuz Zuhad) 


HAJJ E MABROOR ADA KARNE WALA HAAJI JANNAT MEIN JAYEGA 

Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Umrah un tamaam gunaaho ka kaffarah hai jo 



mojoodah aur guzishta umraah k darmiyaan sarzad hue ho aur hajj e mabroor ka 
badla to jannat hi hai". (Muttafiqun Ala i h, Kitabul Umrah) 


MASJID BANAANE WALA JANNAT MEIN JAYEGA 

Hazrat Usman bin Affan Razi Allahu Anhu kehte hai mene Rasool Allah Sallallahu 
Alaihi Wa Sallam ko farmate hue suna hai "Jisne Allah k liye masjid banaayi Allah 
ta'ala uske liye usi tarah ka ghar jannat mein banayega". (Sahih Muslim Kitabul 
Zuhad) 


SHARM-GAAH AUR ZUBAAN Kl HIFAZAT KARNE WALE JANNAT MEIN JAYENGEY 

Hazrat Sahal bin Saad Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Jo shaks mujhe zamanat de us cheez ki jo do cheezo k 
darmiyaan hai (yaani zubaan) aur us cheez ki jo do taango k darmiyaan hai (yaani 
sharmgaah ki) mein use jannat ki zamanat deta hu". (Sahih Bukhari Kitabur 
Riqaaq) 


HAMSAAYA (PADOOSI) SE HUSN E SALOOK KARNE WALA JANNAT MEIN JAYEGA 

Hazrat Abu Hurairah Razi Allahu Anhu kehte hai ek aadmi ne Rasool E Akram 
Sallallahu Alaihi Wa Sallam ki khidmat mein arz kiya ya Rasool Allah Sallallahu 
Alaihi Wa Sallam! falah aurat din ko roozey rakhti hai aur raat ko qayaam karti hai 
lekin hamsiyo ko azeeyat pahunchati hai Aap Sallallahu Alaihi Wa Sallam ne irshad 
farmaya "Ye aurat jahannam mein hai" phir Sahaba E Kiraam Razi Allahu Anhum 
ne (ek doosri aurat k baare mein) arz kiya "falah aurat sirf farz namaz ada karti hai 
aur mamooli khaane peene ki cheez sadqa karti hai lekin hamsiyo ko azeeyat nahi 
pahunchati" Aap Sallallahu Alaihi Wa Sallam ne irshad farmaya "Ye aurat jannati 



hai". (Musnad Ahmad tamalul minhu bayanul khisal al mojbata bil jannah Hadees 
no. 136) 


ALLAH TA'ALA K 99 NAAM YAAD KARNE WALA JAN NAT MEIN JAYEGA 

Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Allah ta'ala k 1 kam 100 yaani 99 naam hai jisne 
yaad kiye wo jannat mein dakhil huwa". (Muttafiqun Alaih, Al loo loo wal Marjaan 
Hadees no. 1714) 


HAFIZ E QURAAN JANNAT MEIN JAYEGA 

Hazrat Abu Saeed Khudri Razi Allahu Anhu kehte hai Rasool Allah Sallallahu Alaihi 
Wa Sallam ne farmaya "Hafiz E Quraan jab jannat mein dakhil hoga to use kaha 
jayega quraan ki tilawat karta ja aur darje par chadhta ja chunanchey wo har 
aayat k badle mein ek darja buland hota jayega hatta k aakhiri aayat tak 
pahunchega jo use yaad hogi aur wahi uska (mustaqil) darja hoga". (Sunan Ibne 
Maja Kitabul Adab) 


KASRAT SE SALAAM KARNE WALE LOOG JANNAT MEIN DAKHIL HONGEY 

Hazrat Abdullah bin Salaam Razi Allahu Anhu kehte hai Rasool Allah Sallallahu 
Alaihi Wa Sallam ne farmaya "Loogo! salaam phelao (yaani kasrat se kiya karo) 
(loogo ko) khana khilaao, aur jab (doosre) loog soo rahe ho to namaz padho (un 
aamaal k nateeje mein) salamati k saath jannat mein dakhil hongey". (Sunan 
Tirmizi Abwabul Sifatul Qiyaamah) 



MAREEZ Kl IYAADAT KARNE WALA JANNAT MEIN JAYEGA 


Hazrat Sobaan Razi Allahu Anhu kehte hai Rasool Allah Sallallahu Alaihi Wa Sallam 
ne farmaya "Mareez ki iyadat karne wala jab tak wapas na aa jaye tab tak jannat k 
baagh mein rehta hai". (Sahih Muslim Kitabul Birr wa Silah) 


ALLAH Kl RAZA K LIYE DEEN KA ILM SEEKHNE WALA JANNAT MEIN JAYEGA 

Hazrat Abu Hurairah Razi Allahu Anhu se riwayat hai k Nabi E Akram Sallallahu 
Alaihi Wa Sallam ne farmaya "Jo shaks ilm e deen hasil karne k liye raasta tey kare 
Allah ta'ala uske liye jannat ka raasta (tey karna) aasaan farma dete hai". (Sahih 
Muslim Kitabul Zikr wa Dua) 


ACCHI TARAH WUZU KARNE K BAAD KALMA E SHAHADAT PADHNE WALA 
JANNAT MEIN JAYEGA 

Hazrat Umar bin Khattab Razi Allahu Anhu kehte hai Rasool E Akram Sallallahu 
Alaihi Wa Sallam ne farmaya "Turn mein se jo shaks acchi tarah poora wuzu kare 
phir kahe "ASH'HADU ALLA I LA HA ILLALLAHU WA ANNA MUHAMMADAN 
ABDUHU WA RASOOLUHU (yaani mein gawahi deta hu k Allah k siwa koi mabood 
nahi aur Muhammad Sallallahu Alaihi Wa Sallam Allah k bandey aur uske rasool 
hai)" uske liye jannat k aatho (8) darwaazey khool diye jaate hai jis se chaahey 
dakhil ho". (Sahih Muslim Kitabut Taharah) 


SUBAH WA SHAAM SAYYADUL ASTAGFAAR PADHNE WALA SHAKS JANNAT 
MEIN DAKHIL HOGA 

Hazrat Shaddad bin Aous Razi Allahu Anhu kehte hai k Rasool Allah Sallallahu 
Alaihi Wa Sallam ne farmaya "Sabse afzal astagfaar ye hai k turn kaho "Ae Allah! 



to mera rabb hai tere siwa koi ila nahi tooney hi mujhe paida kiya hai mein tera 
banda hu, tujh se kiye hue waadey par apni istata'at k mutabiq qayam hu, apne 
kiye hue burey kaamo k wabaal se teri panah chahta hu, mujh par tere jo 
ehsanaat hai unka aetaraaf karta hu aur apne gunaaho ka iqraar karta hu, mujhe 
bakhs de kyunki tere siwa koi bakhashne wala nahi" Rasool Allah Sallallahu Alaihi 
Wa Sallam ne farmaya "Jo shaks ye kalmaat yaqeen k saath din k waqt padhey aur 
shaam se qabl faut ho jaye to wo jannati hai aur jisne raat k waqt yaqeen k saath 
ye kalmaa kahe aur subah hoone se pehle faut ho gaya wo bhi jannati hai". 
(Mukhtasar Sahih Bukhari Hadees no. 2070) 


JIS SHAKS Kl BEENAAYI KHATAM HO JAYE AUR WO US PAR SABR KARE TO 
JANNAT MEIN JAYEGA 

Hazrat Anas bin Malik Razi Allahu Anhu kehte hai mene Rasool Allah Sallallahu 
Alaihi Wa Sallam ko farmate hue suna hai k "Allah ta'ala farmata hai k jab mein 
apne bande ko uski do mehboob cheezo (aankho) se aazmaata hu aur wo us par 
sabr karta hai to uske badle mein use jannat deta hu". (Sahih Bukhari Kitabul 
Marz) 


MAA BAAP Kl KHIDMAT KARNE WALA JANNAT MEIN JAYEGA 

Hazrat Abu Hurairah Razi Allahu Anhu Nabi E Akram Sallallahu Alaihi Wa Sallam se 
riwayat karte hai k Aap Sallallahu Alaihi Wa Sallam ne irshad farmaya "Us shaks ki 
naak khaak aalood ho ruswa aur zaleel ho halaak ho jisne apne waledayn mein se 
kisi ek ko budhaape mein paya phir (unko raazi karke) jannat mein dakhil na hua". 
(Sahih Muslim Kitabul Birr wa Silah) 



MUSALMANO SE KISI PARESHANI YA TAKLEEF KO DOOR KARNE WALA SHAKS 
JANNAT MEIN JAYEGA 

Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Ek darakht musalmano ko takleef deta tha ek shaks 
aaya usne wo darakhat kaat diya aur jannat mein chala gaya". (Sahih Muslim 
Kitabul Birr Wa Silah) 


BEEMARI PAR SABR KARNE WALA JANNAT MEIN JAYEGA 

Hazrat Ata bin Abi Ribah Rahimahullah kehte hai Hazrat Abdullah bin Abbas Razi 
Allahu Anhu ne mujhse kaha kya mein tujhe jannati aurat na dikhao? mene arz 
kiya kyu nhi? Hazrat Abdullah bin Abbas Razi Allahu Anhu ne (ek aurat ki taraf 
irsharah karke) kaha ye kaali aurat Nabi E Akram Sallallahu Alaihi Wa Sallam ki 
khidmat mein hazir hui aur arz kiya mein mirgi ki mareez hu aur (mirgi k doraan) 
mera satar khul jata hai Aap Allah ta'ala se mere liye dua farmaiye (Allah mujhe 
sehat ata farmaye) Aap Sallallahu Alaihi Wa Sallam ne irshad farmaya "Agar tu 
chahey to sabr kar tere liye jannat hai aur agar tu chahey to Allah se tere liye dua 
karta hu wo tujhe sehat ata farma dega (is soorat mein jannat ka wada nahi karta) 
us aurat ne arz kiya mein sabr karungi lekin saath ye bhi arz kiya (mirgi k dooran) 
mera satar khul jata hai Allah ta'ala se dua farmaiye k mera satar na khuley Rasool 
E Arkam Sallallahu Alaihi Wa Sallam ne uske liye dua farmayi". (Sahih Bukhari 
Kitabus Sabr) 


NABI, SHAHEED, SIDDEQUE, PAIDA HOTE HI FAUT HONE WALA BACCHA AUR 
ALLAH KI RAZA K LIYE APNE BHAAYI SE MULAQAAT KARNE WALA JANNAT MEIN 
JAYEGA 



APNE SHOHAR SE MUHABBAT KARENE WALI, ZIYADAH BACCHO KO JANAM 
DENE Kl TAKLEEF UTHAANE WALI AUR APNE SHOHAR K ZULM PAR SABR KARNE 
WALI KHATOORN JANNAT MEIN JAYEGI 


Hazrat Kaab bin Ujrah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Kya mein tumhey jannat mein jaane wale mardo k baare mein 
na batlau? (suno!) Nabi jannati hai, shaheed jannati hai, siddeque jannati hai, 
paida hote hi faut hone wala baccha jannati hai, door daraaz se apne bhai ko 
mehaz Allah ki raza k liye milne wala jannati hai, kya mein tumhey jannat mein 
jaane wali aurato k baare mein na batlau? apne shohar se muhabbat karne wali, 
ziyaadah baccho ko janam dene (ki takleef uthaane) wali, aur wo naik aurat k jiska 
shohar us par zulam kare to kahe "Mera haath tere haath mein hai us waqt tak 
nahi sooungi jab tak to raazi na ho jaye". (Tabraani, Sahih Jamey Sageer Hadees 
no. 2601) 


SHARIYAT KI HALAAL KARDAH CHEEZO KO HALAAL AUR HARAAM KARDAH 
CHEEZO KO HARAAM JAAN'NE WALA YAANI UN PAR AMAL KARE WALA JANNAT 
MEIN JAYEGA 


Hazrat Jabir Razi Allahu Anhu se riwayat hai k ek aadmi ne Rasool Allah Sallallahu 
Alaihi Wa Sallam se sawaal kiya "Ya Rasool Allah Sallallahu Alaihi Wa Sallam agar 
mein farz namazey ada karu, ramazaan k roozey rakkhu (shariyat ki) halaal kardah 
cheezo ko halaal jaanu aur haraam kardah cheezo ko haraam jaanu lekin us se 
ziyaadah kuch na karu, to kya mein jannat mein chala jaunga?" Aap Sallallahu 
Alaihi Wa Sallam ne irshad farmaya "han". (Sahih Muslim Kitabul Emaan) 



DO NA-BAALIGH BACCHO K FAUT HONE PAR SABR KARNE WALE WALEDAYN 
JANNAT MEIN JAYENGEY 


Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne ansaar ki aurato se farmaya "Turn mein jiske teen bacche faut 
ho jaye aur wo Allah ki raza k liye sabr kare to jannat mein jayegi ek aurat ne arz 
kiya ya Rasool Allah Sallallahu Alaihi Wa Sallam! agar do bacche mare to uske liye 
kya hukm hai?" Aap Sallallahu Alaihi Wa Sallam ne irshad farmaya "Agar do mare 
tab bhi yahi sawab hai". (Sahih Muslim Kitabul Birr Wa Silah) 


HAR NAMAZ K BAAD AAYATAL KURSI PADHNE WALA JANNAT MEIN JAYEGA 

Hazrat Abu Umama Razi Allahu Anahu kehte hai Rasool Allah Sallallahu Alaihi Wa 
Sallam ne farmaya "Jisne har namaz k baad aayatal kursi padhi use maut k siwa 
koi cheez jannat mein jaane se nahi rook sakti". (Tabraani, Ibne Hibban, Sunan 
Nasaayi, Silsila Ahadees E Saheeya Hadees no. 972) 


"LA HAULA WA KUWWATA ILLAH BILLAH" KA KASRAT SE WAZEEFA KARNE 
WALA JANANT MEIN JAYEGA 

Hazrat Abu Zarr Razi Allahu Anhu kehte hai k mujhe Rasool Allah Sallallahu Alaihi 
Wa Sallam ne farmaya "Kya mein tujhe jannat k khazaano mein se ek khazaane k 
baare mein aagaah na karu? mene arz kiya "Ya Rasool Allah Sallallahu Alaihi Wa 
Sallam zaroor aagaah farmaiye" Aap Sallallahu Alaihi Wa Sallam ne farmaya "LA 
HAULA WALA KUWWATA ILLAH BILLAH"(Tarjuma: Naiki karne aur buraayi se 
bachne ki taaqat Allah ki tofeeq k bagair nahi)". (Sahih Sunan Ibne Maja Hadees 
no. 3083) 



"SUBHANALLAHI WA Bl HAMDIHI" KA WAZEEFA KARNE WALA JANNAT MEIN 
JAYEGA 


Hazrat Jabir Razi Allahu Anhu se riwayat hai k Nabi E Akram Sallallahu Alaihi Wa 
Sallam ne farmaya "Jisne "SUBHANALLAHI WA Bl HAMDIHI"(Tarjuma: Azmat 
wala Allah apni hamd k saath paak hai) kaha uske liye jannat mein khajoor ka ek 
darakht lagaaya jata hai". (Sahih Jamey Tirmizi Hadees no. 2757) 


JO SHAKS APNE MAAL Kl WAJAH SE BE-GUNAH QATAL KIYA GAYA WO JANNAT 
MEIN JAYEGA 

Hazrat Abdullah bin Umar wa bin Aas Razi Allahu Anhu se riwayat hai k Rasool 
Allah Sallallahu Alaihi Wa Sallam ne farmaya "Jo shaks zulm k saath apne maal ki 
wajah se qatal kiya gaya uske liye jannat hai". (Sunan Nasaayi Kitabul Tahreemud 
Damm) 


JIS AURAT NE HAMAL SAAQIT HONE PAR SABR KIYA WO JANNAT MEIN JAYEGI 

Hazrat Muawiyah bin Jabal Razi Allahu Anhu se riwayat hai k Nabi E Akram 
Sallallahu Alaihi Wa Sallam ne farmaya "Us zaat ki qasam jiske haath mein meri 
jaan hai saaqit hamal baccha apni maa ko ungli se pakad kar jannat mein le jayega 
ba-shart k usne sawaab ki niyat se sabr kiya ho". (Sunan Ibne Maja Kitabul Jana'iz) 


HAQQ K MUTABIQ FAISLA KARNE WALA QAAZI JANNAT MEIN JAYEGA 

Hazrat Bureedah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Do qaazi jahannam mein jayengey aur ek qaazi jannat mein 
jayega, wo qaazi jisne haqq pehchana aur uske mutabiq faisla kiya wo jannat mein 
jayega aur wo qaazi jisne haqq pehchana aur jaante boojhte zulm kiya (yaani faisla 



haqq k khilaf kiya) aur wo qaazi jisne ilm (tehqeeq) k bagair faisla kiya dono 
jahannam mein jayenge". (Mustadrak E Haakim, Sahih Jamey Sageer Hadees no. 
1474) 


KISI MUSALMAN BHAI Kl ADM MOJOODGI MEIN USKI IZZAT KA DIFA KARNE 
WALA JAN NAT MEIN JAYEGA 

Hazrat Asma bintey Yazeed Razi Allahu Anha kehti hai Rasool Allah Sallallahu 
Alaihi Wa Sallam ne farmaya "Jisne kisi bhai ki adm mojoodgi mein uski izzat se 
buraayi ko door kiya Allah par uska haqq hai k wo use aagh se aazaad kare". 
(Musnad Ahmad, Sahih Jamey Sageer Hadees no. 6116) 


KISI SE SAWAAL NA KARNE WALA JANNAT MEIN JAYEGA 

Hazrat Sobaan Razi Allahu Anhu kehte hai Rasool Allah Sallallahu Alaihi Wa Sallam 
ne farmaya "Jo shaks mujhe is baat ki zamanat de k wo kisi se sawaal nahi karega 
mein use jannat ki zamanat deta hu". (Sunan Abu Dawood Kitabuz Zakaat) 


GUSSA PEENE WALA JANNAT MEIN JAYEGA 

Hazrat Abu Dardah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Gussa na kar tere liye jannat hai". (Tabraani, Sahih Jamey 
Sageer Hadees no. 7351) 



SUBAH AUR FAJAR Kl NAMAZ BA-QAIDAGI SE ADA KARNE WALA JANNAT MEIN 
JAYEGA 


Hazrat Abu Bakr bin Moosa Ash'ari Razi Allahu Anhu apne baap se riwayat karte 
hai k Rasool Allah Sallallahu Alaihi Wa Sallam ne farmaya "Jisne thande waqt ki do 
namazey padhi wo jannat mein dakhil hua". (Sahih Muslim Kitabus Salaat) 


ZUHAR SE QABL CHAAR RAKAAT SUNNAT PAR MUDAWAMAT IKHTIYAAR KARNE 
WALA JANNAT MEIN JAYEGA 


Hazrat Ummey Habeeba Razi Allahu Anha kehti hai Rasool Allah Sallallahu Alaihi 
Wa Sallam ne farmaya "Jisne zuhar se pehle chaar rakaat ada ki Allah ta'ala us 
bande k liye jahannam ki aagh haraam kar dengey". (Sunan Tirmizi Kitabus Salaat) 


MUSALSAL CHALEES ROOZ TAK TAKBEER E AULA K SAATH PANCHO NAMAZEY 
PADHNE WALA JANNAT MEIN JAYEGA 

Hazrat Anas bin Malik Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Jisne chalees din tak (paancho namazey) takbeer e aula k 
saath ba-jamaat ada ki uske liye do cheezo se aazaadi likhi jaati hai aagh se aur 
nifaaq se". (Sunan Tirmizi Abwabus Salaat) 


DARJ E ZAIL SAAT AADMI JANNAT MEIN JAYENGEY: 

1. AADIL HAKIM, 2. JAWANI KI UMAR MEIN IBADAT KI RAGBAT RAKHNE WALA, 
3. ZIYAADAH WAQT MASJID MEIN GUZAARNE WALA, 4. ALLAH K LIYE DOOSRE 
SE MUHABBAT KARNE WALA, 5. TANHAAYI MEIN ALLAH K DARR SE ROONE 
WALA 



6. ALLAH K DARR SE HASEEN WA JAMEEL AURAT Kl DAWAT E GUNAH SE RUKNE 
WALA, 7. ALLAH Kl RAAH MEIN KHUFYA KHARCH KARNE WALA 


Hazrat Abu Saeed Razi Allahu Anhu se riwayat hai k Rasool Allah Sallallahu Alaihi 
Wa Sallam ne farmaya "Jis rooz koi saaya nahi hoga us rooz Allah ta'ala saat 
aadmiyo ko apne (arsh) k saaye taley jagah dega: 

1. Aadil hakim, 

2. Allah ki ibadat mein mashgool nojawan 

3. Wo shaks jiska dil masjid se nikalne k baad wapas aane tak masjid mein latka 
rahe 

4. Allah k liye ek doosre se muhabbat karne wale jinka milna aur alag hona khalis 
Allah k liye hi ho 

5. Wo shaks jisne tanhaayi mein Allah ko yaad kiya aur uski aankho se aansu beh 
nikle 

6. Wo shaks jiske unchey khandaan ki khoobsurat aurat ne dawat e gunah di aur 
usne kaha "Mein Allah azz wa jail se darta hu" 

7. Wo shaks jisne is tarah chipa kar sadqa kiya k baaye haath tak ko pata na chale 
k daaye ne sadqa kiya hai". (Sunan Tirmizi Kitabuz Zuhad) 


DOOSRO KO MAAF KARNE WALA JANNAT MEIN JAYEGA 

Hazrat Muaaz bin Anas Razi Allahu Anhu kehte hai Rasool Allah Sallallahu Alaihi 
Wa Sallam ne farmaya "Jo shaks intaqaam lene par poori tarah qadir tha lekin 
(intaqaam na liya aur) gussa pee gaya (qayamat k din) Allah ta'ala use saari 
makhlooq k saamne bulayenge aur use hoor e aaeyn muntakhab karne ka 
ikhtiyaar diya jayega k jis se chaahe nikah karle". (Musnad Ahmad, Sahih Jamey 
Sageer Hadees no. 6394) 



TAKABBUR, KHAYANAT, QARZ SE PAAK SHAKS JANNAT MEIN JAYEGA 


Hazrat Sobaan Razi Alla hu Anhu kehte hai Rasool Allah Sallallahu Alaihi Wa Sallam 
ne farmaya "Jo shaks takabbur, khayanat aur qarz se paak mara wo jannat mein 
dakhil hoga". (Sunan Tirmizi Baab Galool) 


AZAAN KA JAWAB DENE WALA JANNAT MEIN DAKHIL HOGA 

Hazrat Abu Hurairah Razi Allahu Anhu kehte hai hum Rasool Allah Sallallahu Alaihi 
Wa Sallam k saath they Hazrat Bilaal Razi Allahu Anhu khade hue aur azaan di jab 
Hazrat Bilaal Razi Allahu Anhu khamoosh hue to Aap Sallallahu Alaihi Wa Sallam 
ne irshad farmaya "Jisne mu'azzin jese kalmaat yaqeen k saath dohraaye wo 
jannat mein dakhil hoga". (Sunan Nasaayi Kitabul Azaan) 


IBTADA'AN JANNAT SE MEHROOM REHNE WALE LOOG 

JHOOTI QASAM KHA KAR DOOSRE KA HAQQ MAARNE WALA JANNAT MEIN 
NAHI JAYEGA 

Hazrat Abu Umama Razi Allahu Anhu se riwayat hai k Rasool Allah Sallallahu Alaihi 
Wa Sallam ne farmaya "Jis shaks ne (jhooti) qasam kha kar kisi musalman ka haqq 
maar liya Allah ne uske liye jahannam wajib kardi aur jannat haraam kardi" ek 
aadmi ne arz kiya "Ya Rasool Allah Sallallahu Alaihi Wa Sallam! khawah wo 
mamooli si cheez ho?" Aap Sallallahu Alaihi Wa Sallam ne irshad farmaya 
"Khawah paid ki ektehni hi kyu na ho". (Sahih Muslim Kitabul Emaan) 


HARAAM TAREEQEY SE MAAL KAMAANE AUR KHAANE WALA JANNAT MEIN 
NAHI JAYEGA 


Hazrat Abu Bakr Razi Allahu Anhu se riwayat hai k Rasool Allah Sallallahu Alaihi 
Wa Sallam ne farmaya "Jo jism haraam giza se palta hai wo jannat mein nahi 
jayega". (Sunan Behaqui, Mishkatul Masabeeh Hadees no. 2: 2787) 


WALEDAYN KA NA-FARMAAN, DAYYOOS AUR MARD Kl MUSHABIHAT KARNE 
WALI AURAT JANNAT MEIN NAHI JAYEGI 

Hazrat Abdullah bin Umar Razi Allahu Anhu kehte hai Rasool Allah Sallallahu Alaihi 
Wa Sallam ne farmaya "Teen aadmi jannat mein dakhil nahi honge waledayn ka 
na-farmaan, dayyoos aur mard ki mushabihat karne wali aurat jannat mein nahi 
jayengey". (Mustadrak E Haakim, Sahih Jamey Sageer Hadees no. 3058) 


QATA RAH Ml KARNE WALA JANNAT MEIN NAHI JAYEGA 

Hazrat Muhammad bin Jubair bin Mut'im Razi Allahu Anhu apne baap se riwayat 
karte hai k Rasool Allah Sallallahu Alaihi Wa Sallam ne farmaya "Qata Rahmi karne 
wala jannat mein nahi dakhil hoga". (Sunan Tirmizi Abwabul Birr Wa Silah) 


APNI RIAAYA KO DHOOKA DENE WALA HAKIM JANNAT MEIN NAHI JAYEGA 

Hazrat Maqil bin Yasaar Razi Allahu Anhu se riwayat hai k mene Nabi E Akram 
Sallallahu Alaihi Wa Sallam ko farmate hue suna hai "Musalman raeeyat par 
hakumat karne wala hakim agar is haal mein mara k wo apni raeeyat se dhooka 
kar raha tha to Allah ta'ala us par jannat haraam kar dega". (Sahih Bukhari Kitabul 
Ahkaam) 



EHSAAN JATLAANE WALA, WALEDAYN KA NA-FARMAAN AUR HAMESHA 
SHARAAB PEENE WALA JANNAT MEIN DAKHIL NAHI HOGA 

Hazrat Abdullah bin Umar Razi Allahu Anhu se riwayat hai k Nabi E Akram 
Sallallahu Alaihi Wa Sallam ne farmaya "Ehsaan jatlaane wala, waledayn ka na- 
farmaan aur hamesha sharaab peene wala (yaani boodha sharaabi) jannat mein 
nahi jayega". (Sunan Nasayi Hadees no. 3: 5241) 


HAMSAAYE KO AZEEYAT PAHUNCHANE WALA JANNAT MEIN NAHI JAYEGA 

Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Jis shaks ka hamsaaya uske sharr se mehfooz na ho 
wo jannat mein dakhil na hoga". (Sahih Muslim Kitabul Emaan) 


BAD-ZUBAAN AUR BAD-MIJAAZ AADMI JANNAT MEIN NAHI JAYEGA 

Hazrat Haarsa bin Wahhab Razi Allahu Anhu kehte hai Rasool Allah Sallallahu 
Alaihi Wa Sallam ne farmaya "Bad-zubaan aur bad-mijaaz aadmi jannat mein nahi 
jayega". (Sunan Abu Dawood Kitabul Adab) 


TAKABBUR KARNE WALA JANNAT MEIN NAHI JAYEGA 

Hazrat Abdullah (bin Mas'ood) Razi Allahu Anhu se riwayat hai k Nabi E Akram 
Sallallahu Alaihi Wa Sallam ne farmaya "Jis shaks k dil mein ratti barabar takabbur 
ho wo jannat mein nahi dakhil hoga". (Sahih Muslim Kitabul Emaan) 



CHUGAL KHOOR JANNAT MEIN NAHI JAYEGA 


Hazrat Huzaifa Razi Allahu Anhu kehte hai Rasool Allah Sallallahu Alaihi Wa Sallam 
ne farmaya "Chugal khoor jannat mein dakhil nahi hoga". (Sunan Abu Dawood 
Kitabul Adab) 

APNE AAPKO JAANTE BOOJHTE GAIR BAAP SE MANSOOB KARNE WALA JANNAT 
MEIN NAHI JAYEGA 

Hazrat Saad bin Abi Waqaas Razi Allahu Anhu se riwayat hai k mene Nabi E Akram 
Sallallahu Alaihi Wa Sallam ko farmate hue suna hai k "Jo shaks jaante bhoojte 
apne baap k alawah kisi doosre ko apna baap bataaye uspar jannat haraam hai". 
(Sahih Bukhari Kitabul Fara'iz) 


BILA WAJAH TALAAQ MAANGNE WALI AURAT JANNAT MEIN NAHI JAYEGI 

Hazrat Sobaan Razi Allahu Anhu se riwayat hai k Rasool Allah Sallallahu Alaihi Wa 
Sallam ne farmaya "Jis aurat ne apne shohar se bila wajah talaaq maangi us par 
jannat ki khushboo haraam hai". (Sahih Sunan Tirmizi Hadees no. 948) 


KAALE RANG KA KHIZAAB LAGAANE WALA JANNAT MEIN NAHI JAYEGA 

Hazrat Abdullah ibne Abbas Razi Allahu Anhu kehte hai Rasool Allah Sallallahu 
Alaihi Wa Sallam ne farmaya "Aaakhiri zamaane mein kuch loog kabootar k seene 
jesa siyaah rang ka khizaab lagayenge aese loog jannat ki khushboo tak na 
payengey". (Sunan Abu Dawood Kitabul Libaas) 



KISI MUTTAEEN SHAKS K BAARE MEIN JANNATI HOONE KA HUKM 
LAGAANA JAYEZ NAHI 

KISI SHAKS K BAARE MEIN QATAE JANNATI KA HUKM LAGAANA JAYEZ NAHI 

KISI SHAKS K QATAE JANNATI YA JAHANNAMI HOONE KA ILM SIRF ALLAH 
TA'ALA KO HAI 

Hazrat Ummey Ala'e Ansaariya Razi Allahu Anha Nabi E Akram Sallallahu Alaihi Wa 
Sallam ki bait karne wali khawateen mein se thi, kehti hai k qura daal kar 
muhajireen ko ansaar mein taqseem kiya gaya to hamare hisse mein Hazrat 
Usman bin Maz'oon Razi Allahu Anhu aaye humne unhey apne ghar mein 
thehraaya phir wo us bimaari mein mubtala hue jis mein faut hue, faut hoone k 
baad unhe gusal diya gaya kafan pehnaaya gaya Rasool E Akram Sallallahu Alaihi 
Wa Sallam tashreef laye to mene kaha ae Abu Saa'ib (Hazrat Usman bin Maz'oon 
Razi Allahu Anhu ki kunniyat) tujh par Allah ki rehman hai mein tere haqq mein 
gawaahi deti hu k Allah ne tujhe izzat bakhshi, Rasool E Akram Sallallahu Alaihi Wa 
Sallam ne farmaya "(Ummey Ala'e) tujhe kese maloom hua Allah ne use izzat di 
hai?" mene arz kiya "Ya Rasool Allah Sallallahu Alaihi Wa Sallam! mere maap baap 
aap par qurbaan phir Allah ta'ala kisko izzat dega" Aapne irshad farmaya "Beshak 
usman ko maut aa gayi aur Allah ki qasam mein bhi uske liye (Allah se) khair aur 
bhalaayi ki ummeed rakhta hu leikn Allah ki qasam mein nahi jaanta k (qayamat k 
rooz) mera kya haal hoga halankey mein Allah ka Rasool hu" Hazrat Ala'e Razi 
Allahu Anha kehti hai Allah ki qasam uske baad mene kabhi kisi ko (gunaah se) 
paak nahi kaha". (Sahih Bukhari Kitabul Jana'iz) 

Wazahat: 1. Jin Sahaba E Kiraam Razi Allahu Anhum k naam le kar Aap Sallallahu 
Alaihi Wa Sallam ne jannat ki basharat di hai unhey jannati kehna jayez hai. 

2. Apne baare mein Rasool Allah Sallallahu Alaihi Wa Sallam ne jo baat irshad 
farmayi wo Allah ta'ala ki azmat kibriyaai aur jalaal k paish e nazar farmayi jiska 
izhaar doosri hadees mein yuh farmaya k "Koi shaks apne aamaal se jannat mein 
nahi jayega" arz kiya gaya "Ya Rasool Allah Sallallahu Alaihi Wa Sallam! kya aap 


bhi?" farmaya "Han" mein bhi, ilia ye k mera rabb apni rahmat se mujhe dhaanp 
le. (Sahih Muslim) 


3. Yaad rahe Hazrat Usman bin Maz'oon Razi Allahu Anhu ko do data hij rat e 
habsha ki sa'aadat hasil hui aur teesri dafa madeena munawwarah ki hij rat ka 
sharf paaya, aapki wafaat k baad Rasool Allah Sallallahu Alaihi Wa Sallam ne teen 
martaba paishani par boosa diya aur farmaya "Turn dunya se is tarah rukhsat hue 
k tumhara daaman zarra barabar dunya se aalooda na hoone paya uske 
ba'wajood Aap Sallallahu Alaihi Wa Sallam ne unke qatae jannati hoone ka hukm 
lagaane wali khatoon ko took diya". 

SAHABA E KIRAAM RAZI ALLAHU ANHUM NE MAIDAAN E JANG MEIN QATAL 
HOONE WALE EK SHAKS KO JANNATI SAMJHA AAP SALLALLAHU ALAIHI WA 
SALLAM NE FARMAYA "HARGIZ NAHI WO JAHANNAM MEIN HAI" 

Hazrat Umar bin Khattab Razi Allahu Anhu kehte hai Rasool E Akram Sallallahu 
Alaihi Wa Sallam ki khidmat mein arz kiya gaya k falah shaks shaheed ho gaya (aur 
jannat mein hai) Aap Sallallahu Alaihi Wa Sallam ne irshad farmaya "Hargiz nahi 
mene use maal e ganeemat ki ek chaadar choori karne k gunah mein jahannam 
mein dekha hai". (Sunan Tirmizi Abwabus Sabr) 


KISI ZINDAH YA FAUT SHUDAH AADMI KO KHAWAH WO BA-ZAAHIR KITNA 
BADA MUTTAQI, AALIM, WALI, PEER, FAQEER AUR DARVAISH HI KYU NA HO, 
QATAE JANNATI SAMAJHANA JAYEZ NAHI 


Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Ek aadmi muddat tak jannatiyo k se kaam karta 
rehta hai phir uska khatima jahannamiyo wale kaam par hota hai aur ek muddat 
tak jahannamiyo wale kaam karta rehta hai phir uska khatima jannatiyo wale 
kaam par hota hai". (Sahih Muslim Kitabul Qadr) 



Hazrat Sahal bin Saad Saadi Razi Allahu Anhu se riwayat hai k Rasool Allah 
Sallallahu Alaihi Wa Sallam ne farmaya "Ek aadmi loogo ki nazar mein jannatiyo 
wale kaam karta hai aur wo jahannami hota hai aur ek aadmi loogo ki nazar mein 
jahannamiyo wale kaam karta hai jabke wo jannati hota hai". (Sahih Muslim 
Kitabul Qadr) 

Wazahat: Wese to auliya Allah ki qabro aur mazaaro par nazrey niyaaze dena 
chadaavey chadhana shirk e akbar hai hi lekin mazkoorah ahadees ki rooshni mein 
ek la haasil, bekaar be-faida amal hai is liye k kisi bhi faut shudah aadmi k baare 
mein Allah k siwa kisi ko ilm nahi k qabr mein wo aaraam ki neend soo raha hai ya 
Allah k azaab mein giraftaar hai. 


JANNAT MEIN BEETEY DINO KI YAADEY 

PURAANE SAATH KI YAAD AUR US SE MULAQAAT KA IBRAT ANGAIZ MANZAR 

"(Jannat mein) Ahle jannat ek doosre ki taraf mutawajjah ho kar haal ahwaal 
daryaft karengey unme se ek kahega, dunya mein mera ek saathi tha jo mujhse 
kaha karta tha kya tu bhi (is baat ko) maanta hai k jab hum mar jayengey aur mitti 
ho jayengey aur haddiyo ka pinjar ban kar reh jayengey to (dobarah zindah ho kar 
apne apne aamaal ka) badla payengey? phir wo (apne jannati saathiyo ko 
mukhatib karke) puchega "Ab aap loog dekhna chahte hai k wo sahib kaha hai?" 
(wahi se wo jannati) jhaankega to apne saathi ko jahannam ki gehraayi mein 
paayega aur (use mukhatib karke) kahega "Wallah! tu to mujhe bhi halaak kar 
dene wala tha agar mere rabb ka fazal shamil e haal na hota to aaj mein bhi un 
loogo mein shamil hota jo pakde gaye hai" (phir wo jannati apne dosto se 
mukhatib ho kar apni musarrat aur khushi ka izhaar in alfaaz mein karega) "Accha 
to ye sahih hai na k ab hamey (jannat mein) maut nahi aayegi? han jo pehle maut 
aa chuki bas aa chuki, na hi hum azaab diye jayengey? yaqeenan ye bahut badi 


kaamyaabi hai aesi kaamyaabi hasil karne k liye amal karne walo ko amal karna 
chahiye". (Surah Saffaat Surah no. 37 Ayat no. 50-61) 


AHLE JANNAT APNI MAJALIS MEIN DUNYA Kl ZINDAGI Kl YAADEY TAAZA 
KARENGEY 

"Jannati loog aapas mein ek doosre se (dunya k guzre hue) halaat puchengey aur 
aapas mein kahengey hum pehle (dunya ki zindagi mein) apne ghar walo mein 
darte hue zindagi basar karte they aakhir-kaar Allah ta'ala ne hum par fazal 
farmaya aur hamey j hu Isa dene wali hawa k azaab se bacha liya hum us se pehle 
(dunya mein) usi se duwaye maangte they wo waqaye bada mohsin aur 
meharbaan hai". (Surah Toor Surah no. 52 Ayat no. 25-28) 


AARAAF WALE LOOG 

JANNAT AUR JAHANNAM K DARMIYAAN EK BULAND JAGAH PAR BAAZ LOOG 
RIHAYISH PAZEER HONGEY, JINHEY ASHAAB E AARAAF (BULANDIYO WALE) 
KAHA JAYEGA 

ASHAAB E AARAAF Kl NAIKIYA AUR BURAIYA BARABAR HONGI JIS WAJAH SE 
WO NA TO JANNAT MEIN JA SAKENGEY NA HI JAHANNAM MEIN JAYENGEY, 
LEKIN ALLAH K FAZAL WA KARAM SE JANNAT MEIN JAANE K UMMEED-WAAR 
HONGEY 


"Dono garooho (yaani jannati aur jahannami) k darmiyaan ek pardah (deewaar) 
hoga jiski bulandi par kuch loog hongey jo har ek ko unke nishaan se 
pehchanengey (yaani jannatiyo ko unke roshan chehro se aur jahannamiyo ko 
unke siyah chehro se) ye aaraaf wale jannatiyo ko paa kar kahengey "Asslamu 
Alaikum" aaraaf wale jannat mein dakhil to nahi hue hongey lekin jannat k 
ummeed-waar hongey". (Surah Aaraaf Surah no. 7 Ayat no. 46) 


AARAAF WALE JAHANNAMIYO KO DEKH KAR DARJ E ZAIL DUA MAGENGEY 


"Jab Aaraaf walo ki nigaahe aagh walo ki taraf phiraayi jayegi to wo kahengey 

"RABBANA TAJ'ALNAA MA'AL QAUMIZ ZAALIMEEN" "Ae hamare parwardigaar! 
hamey un zaalim loogo k saath shamil na farmana". (Surah Aaraaf Surah no. 7 
Ayat no. 47) 


AARAAF WALE KA APNE BAAZ AASNA JAHANNAMIYO SE IBRAT AAMOOZ 
KHITAAB 

"Ashaab e aaraaf kuch loogo ko unki (baaz) alamato se pehchaan kar kahengey 
"Aaj tumhara jattha aur dunya mein takabbur aur garoor tumhare kisi kaam na 
aaya, kya ye (ahle jannat) wahi loog nahi jinke baare mein turn qasmey khaya 
karte they k inhey to Allah ta'ala apni rahmat se kuch nahi dega? (aaj unhi se kaha 
gaya hai) dakhil ho jao jannat mein tumhare liye khauf hai na gham". (Surah 
Aaraaf Surah no. 7 Ayat no. 48-49) 


DO MUTZAAD AQEEDEY AUR DO MUTZAAD ANJAAM 

DUNYA K AISH O AARAAM AUR NAAZ O NAAM MEIN MAZEY KI ZINDAGI BASAR 
KARNE WALE KAFIR LOOG DUNYA KI ZINDAGI MEIN AHLE EMAAN KI BE-KASI 
AUR BE-BASI PAR HASTE AUR UNKA MAZAAQ UDAATE HAI, AAKHIRAT MEIN 
AHLE EMAAN JANNAT KI NAIMATO MEIN MAZEY KI ZINDAGI BASAR KARTE HUE 
AHLE KUFFAAF KI BE-KASI AUR BE-BASI PAR HASENGEY AUR UNKA MAZAAQ 
UDAAYENGEY 


"Mujrim loog dunya mein emaan laane walo ka mazaak udaate they jab unke paas 
se guzarte to aankhey maar maar kar unki taraf ishaarey karte they, apne ghar 
walo ki taraf palat'te to mazey lete hue palat'te they aur jab unhey dekhte to 


kehte they k ye behke hue loog hai halankey wo un par nigraan bana kar nahi 
bheje gaye they aaj eemaan laane wale kuffaar par hans rahe hai musnado par 
baithey hue unka haal dekh rahe hai kafir jo kuch dunya mein karte they uska 
sawaab (badla) unhey mil hi gaya". (Surah Mutaffifeen Surah no. 83 Ayat no. 29- 
36) 


DUNYA MEIN JANNAT KI BAAZ NAIMATEY 

HAJRA E ASWAD JANNAT K PATTHAR MEIN SE EK PATTHAR HAI 

Hazrat Abdullah bin Abbas Razi Allahu Anhu kehte hai Rasool Allah Sallallahu 
Alaihi Wa Sallam ne farmaya "Hajra e Aswad jannat se utra hua patthar hai jo k 
doodh se ziyaadah safaid tha lekin loogo k gunaho ne use siyaah kar diya". (Sunan 
Tirmizi Abwabul Hajj) 


AJWAH (KHAJOOR) JANNAT KA PHAL HAI 
MAQAAM E IBRAHEEM JANNAT KA PATTHAR HAI 
ZAITOON JANNAT KA DARAKHT HAI 

Hazrat Rafey bin Umar Razi Allahu Anhu kehte hai Rasool Allah Sallallahu Alaihi 
Wa Sallam ne farmaya "Ajwah (khajoor) aur chattaan (yaani maqaam e ibraheem) 
aur darakht (yaani zaitoon) jannat mein se hai". (Mustadrak E Haakim, Tehqeeq e 
Mustafa Abdul Qadir Darul qutub ilmiya bairoot 4: 226) 


RASOOL E AKRAM SALLALLAHU ALAIHI WA SALLAM K HUJRAH E MUBARAK AUR 
MIMBAR SHAREEF Kl DARMIYAANI JAGAH JANNAT KA TUKDA HAI 

Hazrat Abu Hurairah Razi Allahu Anhu se riwayat hai k Nabi E Akram Sal lallahu 
Alaihi Wa Sallam ne farmaya "Mere hujre aur mimbar k darmiayan wali jagah 
jannat k baagon mein se ek baag hai aur mera mimbar mere hooz par waqey hai". 
(Sahih Bukhari Kitabus Salaat) 


MEHANDI JANNAT Kl KHUSHBUWON MEIN SE EK KHUSHBOO HAI 

Hazrat Abdullah bin Umar Razi Allahu Anhu se riwayat hai k Nabi E Akram 
Sallallahu Alaihi Wa Sallam ne farmaya "Ahle jannat k liye khusbuwon ki sardaar 
mehandi ki khushboo hai". (Tabraani, Silsila Ahadees E Saheeya Hadees no. 1128) 


BAKRI JANNAT K JAANWARO MEIN SE EK JAANWAR HAI 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Bakri jannat k jaanwaro mein se hai (uske baadey se) uska 
reent aur thook wagairah saaf karo aur usme namaz padh lo". (Sunan Behaqui, 
Silsila Ahadees E Saheeya Hadees no. 1430) 


WAADI E BUTHAAN JANNAT Kl WAADIYO MEIN SE EK WAADI HAI 

Hazrat Ayesha Razi Allahu Anha se riwayat hai k Rasool E Akram Sallallahu Alaihi 
Wa Sallam ne farmaya "Buthaan jannat k talaabo mein se ek talaab par hai". 
(Bazzaar, Silsila Ahadees E Saheeya Hadees no. 769) 


Wazahat: Buthaan, Madeena Munawwarah se basti e quba k qareeb ek waadi ka 
naam hai. 



JANNAT K TALLUQ SE MUTAFARRIQ MASA'IL 


JANNAT MEIN DAKHILA SIRF ALLAH TA’ALA K FAZAL WA KARAM SE HI MUMKIN 
HAI 

Hazrat Abu Hurairah Razi Allahu Anhu se riwayat hai k Nabi E Akram Sallallahu 
Alaihi Wa Sallam ne farmaya "Koi shaks apne aamaal se jannat mein nahi jayega" 
arz kiya gaya "Ya Rasool Allah Sallallahu Alaihi Wa Sallam! kya aap bhi?" Aap 
Sallallahu Alaihi Wa Sallam ne irshad farmaya "Han mein bhi, albatta ye k mera 
rabb apni rahmat se mujhe dhaanp le". (Sahih Muslim Kitabus Sifaatul 
Munafiqeen) 


TEEN MARTABA ALLAH TA’ALA SE JANNAT KA SAWAL KARNE WALE K LIYE KHUD 
JANNAT SIFARISH KARTI HAI 

Hazrat Anas bin Malik Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Jisne teen martaba Allah ta’ala se jannat ka sawal kiya (uske 
haqq mein) jannat kehti hai "Ya Allah! ise jannat mein dakhil farma aur jo shaks 
teen martaba aagh se Allah ta’ala ki panaah maangey (uske haqq mein) aagh kehti 
hai Ya Allah! ise aagh se panaah de". (Sunan Tirmizi Abwabul Jannah) 


ALLAH KI RAAH MEIN HIJRAT KARNE WALE MASAKEEN AUR FUQARA E AGNIYAA 
SE PAANCH SOO SAAL PEHLE JANNAT MEIN JAYENGEY 

Hazrat Abu Saeed Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Muhajir fuqara e agniyaa se paanch soo saal qabl jannat mein 
jayengey". (Sunan Tirmizi Abwabuz Zuhad) 


HAR INSAAN Kl JANNAT AUR JAHANNAM MEIN JAGAH HOOTI HAI LEKIN JAB 
KOI AADMI JAHANNAM MEIN CHALA JATA HAI TO USKI JANNAT WALI JAGAH 
JANNATIYO KO DE Dl JAATI HAI 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "turn mein se koi shaks aesa nahi jiske do muqaam na ho ek 
jannat mein ek jahannam mein lekin jab koi shaks marne k baad jahannam mein 
chala jata hai to ahle jannat uske jannat wale muqaam k waaris ban jaate hai aur 
yahi tafseer hai Allah ta'ala k qaul "ULAIKA HUMUL WAARISOON" ki yaani ye loog 
hai (jannat k) waaris (Surah Momineen Ayat no. 10)". (Sunan Ibne Maja Kitabuz 
Zuhad) 


JAHANNAM MEIN JAANE K BAAB NABI SALLALLAHU ALAIHI WA SALLAM Kl 
SHIFA'AT PAR JAHANNAM SE NIKAL KAR JANNAT MEIN DAKHIL HOONE WALE 
LOOGO KO JANANTI LOOG "JAHANNAMI" K NAAM SE PUKAARENGEY 

Hazrat Imran bin Hussain Razi Allahu Anhu se riwayat hai k Nabi E Akram 
Sallallahu Alaihi Wa Sallam ne farmaya "Kuch loog Muhammad Sallallahu Alaihi 
Wa Sallam ki sifarish se aagh se nikaale jayengey aur jannat mein dakhil kiye 
jayengey loog unhey "Jahannami" k naam se pukaarengey". (Sahih Bukhari 
Kitabuz Zikr wa Dua) 


Wazahat: Jahannami, taana k taur par nahi kaha jayega balke Allah ka fazal yaad 
dilaane k liye kaha jayega jisne unhey apne fazal wa karam se jahannam se nijaat 
dilaayi takey wo Allah ta'ala k ziyaadah shukar guzaar baney. 



JANNATI AADMI Kl ROOH QAYAMAT SE PEHLE JANNAT MEIN PAHUNCH JAATI 
HAI 


Hazrat Abdur Rahan bin Kaab Ansari Razi Allahu Anhu se riwayat hai k unke baap 
Rasool Allah Sallallahu Alaihi Wa Sallam ki hadees bayan karte they k Aap 
Sallallahu Alaihi Wa Sallam ne irshad farmaya "Momin ki rooh (marne k baad) 
jannat k darakhato par udhti phirti hai yaha tak k jis rooz murde uthaaye jayengey 
us rooz wo apne jism mein loota di jayegi". (Sunan Ibne Maja Kitabuz Zuhad) 


MOMIN KO ALLAH KI RAHMAT KA UMMEEDWAAR AUR USKE AZAAB SE 
HAMESHA KHAYIF REHNA CHAHIYE 

Hazrat Abu Hurairah Razi Allahu Anhu kehte hai mene Rasool Allah Sallallahu 
Alaihi Wa Sallam ko farmate hue suna hai "Agar kafir ko maloom ho jaye k Allah 
ta'ala ki rahmat kis qadr waseey hai to wo jannat se kabhi mayoos na ho aur agar 
momin ko maloom ho jaye k Allah ta'ala k han kya kya azaab hai to wo kabhi 
jahannam se be-khauf na ho". (Sahih Bukhari Kitabur Riqaaq) 

Hazrat Anas Razi Allahu Anhu kehte hai k Nabi E Akram Sallallahu Alaihi Wa Sallam 
ne ek qareebul marg nojawaan k paas tashreef le gaye aur pucha "Turn kya 
mehsoos karte ho?" usne arz kiya "Ya Rasool Allah Sallallahu Alaihi Wa Sallam 
Allah ki qasam! darta bhi hu aur Allah ta'ala ki rahmat se ummeed bhi hu" Rasool 
Allah Sallallahu Alaihi Wa Sallam ne farmaya "us moqey par jab kisi k dil mein 
khauf aur ummeed jama hoote hai, to Allah ta'ala hasb e ummeed fazal wa karam 
karte hai aur hasb e khauf mehfooz wa mamoon rakhte hai". (Sahih Jamey Tirmizi 
Hadees no. 696) 



MUSHRIKEEN K FAUT HOONE WALE NA-BAALIGH BACCHO KA MAAMLA ALLAH 
BEHTAR JAANTA HAI 


Hazrat Abdullah bin Abbas Razi Allahu Anhu kehte hai Rasool E Akram Sallallahu 
Alaihi Wa Sallam se mushrikeen ki (faut hoone wali na-baaligh) aulaad k baare 
mein sawal kiya gaya to Aap Sallallahu Alaihi Wa Sallam ne irshad farmaya "Allah 
khoob jaanta hai k wo (bade ho kar) kya amal karte". (Mukhtasar Sahih Bukhari 
Hadees no. 696) 


MUSALMAANO K FAUT SUDAH NA-BAALIGH BACCHO KI PARWARISH JANNAT 
MEIN HAZRAT IBRAHEEM ALAIHIS SALAAM AUR HAZARAT SAARA ALAIHIS 
SALAAM KARTE HAI 


Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Musalmano k bacchey (faut hoone k baad) jannat mein 
parwarish paate hai Hazrat Ibraheem Alaihis Salaam aur unki beewi Hazrat Saara 
Alaihis Salaam unki nigehdaasht farmaate hai hatta k qayamat k rooz wo unhey 
unke waledayn k supurd kar dengey". (Ibne Asakir Kitabuz Zuhad) 


JANNAT AUR USKI NAIMATEY ALLAH TA'ALA K FAZAL WA KARAM AUR RAHAM 
KI ALAMAT HAI 

JAHANNAM AUR USKI TAKLEEFAEY ALLAH TA'ALA K AZAAB KI ALAMAT HAI 

Hazrat Abu Hurairah Razi Allahu Anhu se riwayat hai k Nabi E Akram Sallallahu 
Alaihi Wa Sallam ne farmaya "Jannat aur jahannam ne aapas mein behas ki aagh 
ne kaha mere andar mutakabbir aur jabir loog dakhil hongey jannat ne kaha mere 
andar sirf zaeef loog hi aayenge, girey padey aajiz loog, tab Allah ta'ala ne jannat 
se farmaya tu meri rahmat hai mein apne bando se jis par chahunga tere zariye 
raham karunga aur jahannam se kaha tu mera azaab hai apne bando mein se jise 
chahunga tere zariye azaab dunga, aur turn bhari jaogi, (Rasool Allah Sallallahu 



Alaihi Wa Sallam ne farmaya) jahannam loogo se to bhar sakegi albatta Allah 
ta'ala uske uper apna qadam mubarak rakkhengey tab wo kahegi bas! bas! aur 
bharjayegi, uska ek hissa doosre par simat jayega". (Sahih Muslim Kitabul Jannah 
wa Sifatun Naemaha) 


HAR JANNATI JANNAT MEIN APNE MAHAL KO DUNYA K MAKAAN SE BEHTAR 
PEHCHAANTA HOGA 

JANNAT MEIN DAKHIL HONE SE PEHLE SABKO EK DOOSRE K HUQOOQ ADA 
KARNE PADENGEY 

Hazrat Abu Saeed Khudri Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Jab Ahle emaan jahannam k uper (rakkhey hue pul 
siraat) se guzar jayengey to jannat aur jahannam k darmiyaan ek pul k uper rook 
liye jayengey aur dunya mein loogo ne ek doosre par jo zulm kiye hongey unka 
badla chukaya jayega jab saare ahle emaan paak saaf ho jayengey to phir unhey 
jannat mein jaane ki ijazat di jayegi qasam hai us zaat ki jiske haath mein meri 
jaan hai har jannati jannat mein apni jagah se dunya ki jagah k muqabiley mein 
ziyaadah aasaana hoga". (Sahih Bukhari Kitabul Mazalim) 


JANNAT MEIN AHLE EMAAN KI AULAADEY AGAR DARJA MEIN KAM HONGI TO 
ALLAH TA'ALA APNE FAZAL WA KARAM SE UNKI AULAAD KA DARJA BADHA KAR 
UNKE WALEDAYN K BARABAR KAR DENGEY TAKEY AHLE EMAAN K WALEDAYN 
KI AANKHEY THANDI HO 


Hazrat Abdullah bin Abbas Razi Allahu Anhu kehte hai Rasool Allah Sallallahu 
Alaihi Wa Sallam ne farmaya "Allah ta'ala ahle emaan ki aulaado k darjaat ko 
buland farma dengey khawah unke amal un darjaat wale na hi ho takey us se ahle 
emaan ki aankho ko qaraar hasil ho phir Aap Sallallahu Alaihi Wa Sallam ne ye 
aayeat tilawat farmayi "wo loog jo emaan laaye aur unki aulaad ne bhi kisi darja 
emaan mein unki pairvi ki unki aulaad ko bhi hum un (k waledayn) k saath mila 



dengey aur waledayn k amal se koi cheez kam na karengey (Surah Toor Ayat no. 
21) phir Aapne irshad farmaya "Waledayn k saath unki aulaado ko milaane k auz 
mein hum unke waledayn ki naimato se koi cheez kam nahi karengey". (Bazzaar, 
Silsila Ahadees E Saheeya Hadees no. 2490) 


JIS SHAKS K DIL MEIN RAAYI K BARABAR EMAAN HOGA BIL AAKHIR ALLAH 
TA'ALA APNI RAHMAT SE USE BHI JAHANNAM SE NIKAAL KAR JANNAT MEIN 
DAKHIL FARMA DENGEY 

Hazrat Anas bin Malik Razi Allahu Anhu se riwayat hai k Nabi E Akram Sallallahu 
Alaihi Wa Sallam ne farmaya "Jis shaks ne "LA ILAHA ILLALLAH" kaha aur uske dil 
mein joo k barabar bhalaayi hui wo bhi jahannam se nijaat paa jayega (aur jannat 
mein dakhil ho jayega) phir jisne "LA ILAHA ILLALLAH" kaha aur uske dil mein 
gaihu barabar bhalaayi hui wo bhi jahannam se nikal ayega, phir jisne "LA ILAHA 
ILLALLAH" kaha aur uske dil mein zarrah barabar bhalaayi hui wo bhi jahannam se 
nikal aayengey". (Sahih Muslim Kitabul Emaan) 

Ae Allah hamare tamaam gunaaho ko maaf farma aur hamey kitab o sunnat par 
amal karne wala bana, Ae Allah! Hamare aamaal aese nahi k hum jannat mein 
dakhil ho jaye bas Allah ham par raham farma aur apne azaab se bacha kar jannat 
mein jaane wala bana (Aameen Ya Rabbal Alameen) 

